India in COVID bali jehunu meehunge adhadhu6million ah araifi - vNews.mv\nއިންޑިއާއިން ކޮވިޑްބަލި ޖެހުނު މީހުންގެ އަދަދު ހަމިލިއަން ފަހަނައަޅައި ހިނގައްޖެ\nސައިފް އަޒްހަރު 28 September 2020, 18:30\nއިންޑިއާއިން ކޮވިޑްބަލި ޖެހުނު މީހުންގެ އަދަދު މިއަދު ހަމިލިއަން ފަހަނައަޅައި ހިނގައްޖެއެވެ.\nމިއަދު އެކަނިވެސް އިންޑިއާއިން 82،170 މީހުން އަލަށް ޕޮޒިޓިވް ވެފައިވާ ކަމަށް އިންޑިއާ ސަރުކާރުގެ ހެލްތު މިނިސްޓްރީން ހާމަކޮށްފައި ވެއެވެ.\nއިންޑިއާގެ އެކި ކަންކޮޅުތަކުން ކޮވިޑް-19 އަށް ޕޮޒިޓިވްވެފައިވާ ކަމަށް ރެކޯޑު ކުރެވުނު މީހުންގެ އަދަދު 6.1 މިލިއަނަށް އަރައިގެން ދިޔައިރު، އިންޑިއާގެ ހާލަތު ރަނގަޅުވުމުގެ ކޮޅުމައްޗެއް އަދި ނުފެންނަ ކަމަށް ކަމާބެހޭ ފަރާތްތަކުން ބުނެއެވެ.\nއަދި ކޮވިޑް ބަލީގެ ހާލަތު ދުނިޔޭގައި އެންމެ ގޯސްކޮށް މިވަގުތުއޮތް އެމެރިކާ ފަހަނައަޅައި، ބަލީގެ ހާލަތު އެންމެ ގޯސް ގައުމަށް ކުރިއަށްއޮތް މަދު ހަފްތާތަކެއްގެ ތެރޭގައި އިންޑިއާ ވެގެންދާނެ ކަމަށްވެސް ކަމާބެހޭ ފަރާތްތަކުން ލަފާކުރެއެވެ.\nމިބަލީގައި ވޭތުވެދިޔަ 24 ގަޑިއިރުގެ ތެރޭގައި އެކަނިވެސް 1،039 މީހުން މަރުވެފައިވާއިރު، މިހާތަނަށް މަރުވި މީހުންގެ ޖުމްލަ އަދަދުވަނީ 95،542 އަށް އަރާފައެވެ. މިއީ، އިންޑިއާއިން ބަލިޖެހުނު މީހުންގެ 1.6 އިންސައްތައެވެ.\nމިދިޔަ އޮގަސްޓްމަހުން ފެށިގެން ދުނިޔޭގެ ގައުމުތަކުގެ ތެރެއިން ކޮންމެ ދުވަހަކު އެންމެ ގިނަ އަދަދަކަށް މީހުން ޕޮޒިޓިވްވާ ގައުމަށް އިންޑިއާ ވެފައިވާއިރު، އެ މުއްދަތުގެ ތެރޭގައި ކޮންމެ ދުވަހަކު 80،000، 90،000 މީހުން ޕޮޒިޓިވްވަމުން ގޮސްފައި ވެއެވެ.\nބަލީގެ ހާލަތު ގޯސްވަމުންދާތީ، އިންޑިއާގެ ބޮޑުވަޒީރު ނަރެންދުރަ މޯދީ އިއްޔެގައިވެސްވަނީ، ގެއިން ބޭރަށް ނުކުންނައިރު ހުރިހާ އެންމެންވެސް މާސްކްއަޅަން އިލްތިމާސް ކުރައްވާފައެވެ.\nބޮޑުވަޒީރު މޯދީ ވިދާޅުވީ، ކޮރޯނާވައިރަސްއާ ދެކޮޅަށް ކުރާ ހަނގުރާމަ ކާމިޔާބު ކުރުމަށާއި، ރައްޔިތުންގެ ފުރާނަ ސަލާމަތްކުރުމަށް ކުރެވޭ މަސައްކަތުގައި މާސްކަކީ ވަރަށް މުހިންމު ވަސީލަތެއް ކަމަށެވެ.\n1.3 ބިލިއަން މީހުންގެ އާބާދީއެއް އޮންނަ އިންޑިއާއަކީ ދުނިޔޭގައި އެންމެ ތޮއްޖެހުންބޮޑު ސިޓީތައްވެސް ހިމެނޭ ގައުމެވެ. މިކަމާހެދި، ކޮވިޑްބަލީގެ ހާލަތު އިންޑިއާގައި ވަރަށް ގޯސްވެގެން ހިނގައިދާނެ ކަމަށް ކުރިންވެސް އޮތީ ލަފާކުރެވިފައެވެ.\nކޮވިޑްބަލި އެންމެ ފުރަތަމަ ފެތުރޭންފެށީ މުމްބާއީއާއި ވެރިރަށް ނިއުދިއްލީގައި ނަމަވެސް، އިންޑިއާގެ ހުރިހާ ހިސާބަކަށް މިހާރުވަނީ ބަލި ފެތުރިގެން ގޮސްގައެވެ.\nބަލީގެ ހާލަތު ގޯސްވަމުން ދިޔަ ނަމަވެސް، އަލުން ލޮކްޑައުންއަކަށްދާން ސަރުކާރުން ނުވިސްނާ ކަމަށް މީޑިއާ ރިޕޯޓްތައް ބުނެއެވެ.\nއިންޑިއާގެ ކަމާބެހޭ ފަރާތްތަކުން ބުނަނީ، ކޮންމެ ދުވަހަކު ޕޮޒިޓިވްވާ މީހުންނަށްވުރެ ބަލިން ފަސޭހަވާ މީހުންގެ އަދަދު އިތުރު ކަމަށެވެ.


Emirates ge faidhaa mi dhiya aharu 21 percent mahchah! | Mihaaru\nއެމިރޭޓްސްގެ މަތިންދާ ބޯޓެއް- މިއީ ދުނިޔޭގައި ވެސް އޮޕަރޭޓް ކުރާ އެންމެ ބޮޑު އެއް އެއާލައިން\nއެމިރޭޓްސްއަށް މިދިޔަ އަހަރު ލިބުނު ފައިދާ 21 ޕަސެންޓަށް މަތިވި\n11 މެއި 2020 - 12:49 1 comment\nއެމިރޭޓްސް އިން އަހަރު ގުނަނީ ކޮންމެ އަހަރެއްގެ މާޗް މަހުން އަނެއް އަހަރުގެ މާޗަށެވެ. އެ ކުންފުންޏަށް މިދިޔަ އަހަރުގެ މާޗް އިން ފެށިގެން އަހަރެއްވި އިރު، ގާތްގަނޑަކަށް 525 މިލިއަން ޑޮލަރުގެ ފައިދާއެއް ވަނީ ލިބިފަ އެވެ. މިއީ އޭގެ ކުރީ އަހަރަށް ވުރެ ގާތްގަނޑަކަށް 288 މިލިއަން ޑޮލަރުގެ އިތުރުވުމެކެވެ.\nޔުނައިޓެޑް އަރަބް އެމިރޭޓްސްގެ ސްޓޭޓް އެއާލައިން، އެމިރޭޓްސް އަކީ މުޅި ދުނިޔޭގައި އެންމެ ފުޅާކޮށް ދަތުރުފަތުރުތައް ކުރަމުން އަންނަ އެއް އެއާލައިނަށްވާ އިރު އެ ކުންފުންޏަށް މި ހިނގާ އަހަރުގައި ބޮޑު ގެއްލުމަކާ ކުރިމަތިވާނެ ކަމަށް އަންދާޒާ ކުރެވެ އެވެ.\nއެމިރޭޓްސްގެ ޗެއާމަން ޝެއިހް އަހުމަދު ބިން ސައީދު އަލް މަޚްތޫމް ވިދާޅުވީ، ކޮރޯނާވައިރަހާ ގުޅިގެން ފެބްރުއަރީ މަހުން ފެށިގެން އެއާލައިނަށް ބޮޑު އަސަރެއް ކުރަމުން އަންނަ ކަމަށެވެ.\n"މި ނިމުނު އަހަރު ވިޔަފާރީގައި ބޭނުންވި އަމާޒުތައް ހާސިލުވި. އެހެން ނަމަވެސް ފެބްރުއަރީ މެދަކާ ހަމައިން އެއާލައިނަށް ބޮޑު އަސަރެއް ކުރި. ގައުމުތައް ބަންދުކޮށް، ދަތުރުފަތުރު ކުރުން ހުއްޓާލުމާ ގުޅިގެން ބޮޑު ގެއްލުމަކާ ވަނީ ކުރިމަތިވެފައި،" އޭނާ ވިދާޅުވި އެވެ.\nއެމިރޭޓްސް އަށް މިދިޔަ މާޗް މަހު އެކަނި ވެސް ވަނީ 925 މިލިއަން ޑޮލަރުގެ އާމްދަނީ ގެއްލިފަ އެވެ.\nމަޚްތޫމް ވިދާޅުވީ ކުރިއަށް އޮތް 18 މަސް ދުވަހު ވެސް މި ހާލަތު ބަދަލުވާނެ ކަމަކަށް ނުބެލެވޭ ކަމަށެވެ. އެހެންވެ ކުންފުނީގެ ހިދުމަތް މެދުކަނޑާނުލާ ކުރިއަށްގެންދިއުމަށްޓަކައި ހަރަދުތައް ކުޑަ ކުރަން ވަރަށް ގިނަ ފިޔަވަޅުތަކެއް މިހާރު ވެސް އަޅަމުން އަންނަ ކަމަށް ވިދާޅުވި އެވެ.\nއެމިރޭޓްސް އިން ވަނީ ހަރަދުތައް ކުޑަ ކުރުމުގެ ގޮތުން އެއެއާލައިންގެ ހުރިހާ މުވައްޒަފުންގެ މުސާރައިން ބޮޑު ބައެއް އުނިކޮށްފަ އެވެ.\nމި ނިމުނު އަހަރު އެމިރޭޓްސްގެ މިލްކިއްޔާތު ވަނީ 5.5 ބިލިއަން ޑޮލަރަށް އަރައިފަ އެވެ. މި އަހަރުގެ މާޗް މަހުގެ ނިޔަލަށް އެ އެއާލައިނުން 56.2 މިލިއަން ޕެސެންޖަރުން އުފުލާފައިވެ އެވެ.\nއެމިރޭޓްސް އަކީ ދުނިޔޭގެ އެންމެ ބޮޑު ވައިޑް ބޮޑީ ޖެޓް އޮޕަރޭޓްކުރާ އެއާލައިނެވެ. އަދި ޕެސެންޖަރުންނާއި ފްރައިޓް އުފުލުމުގައި ދުނިޔޭގެ ހަތަރު ވަނަ އަހަށް އެންމެ ބޮޑު އެއާލައިނެވެ. ދުބާއީ އެއާޕޯޓަކީ މިދިޔަ އަހަރު އެންމެ ގިނަ ޕެސެންޖަރުން ދަތުރުކުރި އެއާޕޯޓެވެ.\nއިތުރު ލިޔުންތައް ޔޫއޭއީ ދުބާއީ އެމިރޭޓްސް އެއާލައިން\nއޭ380ގެ އެންމެ ކުރު ކޮމާޝަލް ދަތުރު؛ 40 މިނެޓް


16,000 rufiyaa heydha kohgen 1 lakka rufiyaa! | Mihaaru\nރެޑްވޭވުގެ އެއް ލައްކަ ރުފިޔާ ލިބުނު އަހުމަދު ސޮއްފަތު--ފޮޓޯ: ރެޑްވޭވް\n16،000ރ. ހޭދަކޮށްގެން އެއް ލައްކަ ރުފިޔާ!\n02 ޖުލައި 2020 - 12:453comments\nރެޑްވޭވުން ކޮންމެ އަހަރެއްގެ ރޯދަ މަހު ކުރިއަށްގެންދާ ހާއްސަ ޕްރޮމޯޝަންގެ އެންމެ ބޮޑު އިނާމުގެ ނަސީބުގައި މިފަހަރު ލައްވާލީ އުމުރުން 42 އަހަރުގެ އަހުމަދު ސޮފްއަތެވެ. ހަޔާތުގައި ދުވަހަކު ވެސް މިފަދަ ނަސީބެއްގައި ނުޖެހޭ ސޮފްއަތު މިދިޔަ ރޯދަމަހަށް ގެއަށް ބޭނުންވާ ގިނަ ސާމާނު ރެޑްވޭވުން ގަނެފައިވެ އެވެ. ރެޑްވޭވުން އެ ތަކެތި ގަތީ އެއްވެސް ހާލެއްގައި ރެޑްވޭވްގެ ޕްރޮމޯޝަނުން ލިބޭނެ ކަމަށް އިއުލާނުކޮށްފައި އޮތް އިނާމަށް އުންމީދުކޮށްގެނެއް ނޫނެވެ.\nސޮފްއަތު "މިހާރު" އަށް ކިޔައިދިން ގޮތުގައި އެއްވެސް ވަރަކަށް އުންމީދެއް ނުކޮށް ހުއްޓާ މިފަދަ އިނާމެއް ލިބުމަކީ ލިބުނު ބޮޑަށް އުފަލެކެވެ. ރޯދަ މަހަށް އޭނާ ވަނީ އެ ފިހާރައިން 16،000ރ. އަށް ވުރެ ގިނަ ވިޔަފާރިކޮށްފަ އެވެ.\n"ދެން އާއިލާ އަށް ހަރަދުތައް ކުރަން ވިސްނަނީ މި ލިބުނު އެއް ލައްކަ ރުފިޔާއިން. އަނެއްހެން ހާއްސަ ކަމެއް ކުރާ ކަށް ނެތް،" އަމިއްލަ ވިޔަފާރި ކުރާ ސޮފްއަތު ބުންޏެވެ.\nރެޑްވޭވުގެ އެއް ލައްކަ ރުފިޔާ ލިބުނު އަހުމަދު ސޮފްއަތު އިނާމާއި ހަވާލު ވަނީ -- ފޮޓޯ: ރެޑްވޭވް\nއޭނާއަކީ ތިން ކުދިންގެ ބައްޕަ އެކެވެ. އަދި އާއިލާ އެކު ހުޅުމާލޭގައި ދިރިއުޅެމުންދާ އިރު މުޅި ދުނިޔެ އަށް ކުރިމަތިވި ކޮވިޑް-19 ގެ ހާލަތުގައި މާލީ ގޮތުން ކޮންމެވެސް ވަރެއްގެ ދަތިތަކެއް އޭނާ އަށް ވެސް ކުރިމަތިވި އެވެ. އެހެން ނަމަވެސް އޭނާގެ ވިޔަފާރި އަށް މާ ބޮޑު ގެއްލުމެއް ނުވެ އެވެ. މި ލިބުނު އެއް ލައްކަ ރުފިޔާއިން ދިރިއުޅުމުގެ ކަންކަން އިތުރަށް ރަނގަޅުކޮށްލުމުގެ ފުރުސަތެއް އޭނާ އަށް މިވަނީ ލިބިފަ އެވެ.\nގދ. ފަރެސްމާތޮޑާ އަށް އުފަން ސޮފްއަތު ބުނީ، ހުޅުމާލޭގައި ދިރިއުޅޭތީ އަބަދުވެސް ރެޑްވޭވްގެ ފިހާރަތަކުން ވިޔަފާރި ކުރާ ކަމަށެވެ.\n"އެތަނުން ވިޔަފާރި ކުރަނީ ހުޅުމާލޭގައި އެންމެ ބޮޑު އެއް ތަނަށް އެތަން ވާތީ. ބޭނުންވާ ހުރިހާ ސާމާނެއް އެތަނުން ލިބޭ. އިނާމު ނުލިބުނު ނަމަވެސް އަޅުގަނޑު ރެޑްވޭވުން ކުރާ ވިޔަފާރިއެއް ހުއްޓުމަކަށް ނާންނާނެ،" އޭނާ ވިދާޅުވި އެވެ.\nރެޑްވޭވުގެ ރޯދަ ސޭލްގެ އެންމެ ބޮޑު އިނާމު ލިބުނު އަހުމަދު ސޮފްއަތު --ފޮޓޯ: މިހާރު\nއޭނާ ގަބޫލު ކުރާ ގޮތުގައި މާލޭގެ އެހެން ފިހާރަތަކާއި އަޅާ ބަލައި އިރު ރެޑްވޭވުން ތަކެތި ލިބެން ހުންނަ އަގު ވެސް ވަރަށް ރަނގަޅެވެ. ގެއަށް ބޭނުންވާ ސާމާނު ގަތުމަށް މާލޭގައި އެންމެ ގަޔާވާ ފިހާރައަކީ ވެސް ރެޑްވޭވް ކަމަށް އޭނާ ބުންޏެވެ.\nރޯދަ މަހާ ދިމާކޮށް "ރެޑްވޭވް ރޯދަ ސޭލް"ގެ ނަމުގައި ކޮންމެ އަހަރު ބާއްވާ މި ހާއްސަ ޕްރޮމޯޝަންގައި އެންމެ ބޮޑު އިނާމަކަށް 100،000ރ. ލިބޭ އިރު އިތުރު ފަސް މީހަކަށް 10،000ރ. އިނާމެއް ދީފައިވެ އެވެ.\nސޮއްފަތު ބުނީ، މިފަދަ އިނާމުތަކެއް ދިނުމަކީ ރެޑްވޭވުން ކުރާ ވަރަށް ރަނގަޅު ކަމެއް ކަމަށެވެ. މިފަދަ ހާއްސަ ޕްރޮމޯޝަނެއް ކޮންމެ އަހަރު ކުރިއަށް ގެންދާތީ އާންމުންގެ މެދުގައި ރެޑްވޭވަށް އޮތް ލޯބި އިތުރުވެ، ގިނަ ބަޔަކު ރެޑްވޭވަށް ވިޔަފާރި ކުރަން ދާނެ ކަމަށް އޭނާ ޔަގީން ކުރެ އެވެ.\nއިތުރު ލިޔުންތައް ރެޑްވޭވް ވިޔަފާރި ޕްރޮމޯޝަން ރެޑް ވޭވް ލިވިން ރެޑްވޭވް މެގަ މޯލް\nއަގުހުރި އިނާމުތަކާއެކު ރެޑްވޭވް އަހަރީ ބާޒާރު ފަށައިފި\nރެޑްވޭވް އަހަރީ ބާޒާރު މިއަދު ނިމޭނެ!\nބޮޑެތި އިނާމާ އެކު ރެޑްވޭވްގެ އަހަރީ ބާޒާރު ފަށައިފި


Iboo aai Kerafa Naseem ves fulus offihah haazirukuranee | Mihaaru\nއެމްޑީޕީގެ ގައުމީ މަޖިލީހުގެ ޖަލްސާއެއްގައި އިބޫ ވާހަކަ ދައްކަވަނީ: މިރޭ ފުލުސް އޮފީހަށް ހާޒިރުވާން ވަނީ އަންގާފައި.--ފޮޓޯ: އެމްޑީޕީ\nއިބޫ އާއި ކެރަފާ ނަސީމް ވެސް ފުލުސް އޮފީހަށް ހާޒިރުކުރަނީ\n03 އޯގަސްޓް 2016 - 18:38 15 comments\nއެމްޑީޕީގެ ޕާލަމެންޓް ގްރޫޕުގެ ލީޑަރު އަދި ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހު (އިބޫ) އާއި އިދިކޮޅު އިއްތިހާދުގެ ހިޔަނި ފޮރިން މިނިސްޓަރު މުހައްމަދު ނަސީމް (ކެރަފާ ނަސީމް) ވެސް ފުލުސް އޮފީހަށް ހާޒިރުކުރަން ނިންމައިފި އެވެ.\nފުލުހުން ބަލަމުންދާ މައްސަލައަކާ ގުޅިގެން މިރޭ 9:30 އަށް ޝަހީދު ހުސެއިން އާދަމް ބިލްޑިންގަށް ހާޒިރުވާން އިބޫއަށް އެންގީ، ފުލުހުންގެ ތަރުޖަމާނަކު ވިދާޅުވި ގޮތުގައި، ބަލަމުންދާ މައްސަލައެއްގެ ހެކިބަސް ނެގުމަށެވެ.\nނަސީމް ހާޒިރުކުރުވަނީ ކޮން އިރަކުކަމެއް އަދި ކޮން މައްސަލައަކާ ގުޅިގެން ކަމެއް އަދި ސާފެއް ނުވެ އެވެ. އޭނާ މާލޭގައި ނޫޅުއްވާތީ ފުލުހުން ފޮނުވި ޗިޓާ އަދި ހަވާލެއް ނުވެ އެވެ. ނަސީމް ދިރިއުޅުއްވަނީ ލަންކާގަ އެވެ.\nފުލުހުންނާ ގުޅޭ ޓްވީޓެއް ކޮށްގެން ކެންދޫ ދާއިރާގެ މެމްބަރު އަލީ ހުސެއިން ވެސް ފުލުސް އޮފީހަށް ހާޒިރުކޮށް ބަޔާން ނަގާފައިވެ އެވެ. އަދި ސަރުކާރާ ދެކޮޅަށް މަސައްކަތް ކުރަން އުފައްދާފައިވާ އިއްތިހާދު، މޯލްޑިވްސް ޔުނައިޓެޑް އޮފޮޒިޝަންގައި ހިމެނިވަޑައިގަންނަވާ ތިން ބޭފުޅަކާއި އަދާލަތު ޕާޓީގެ އިލްމުވެރިންގެ މަޖިލީހުގެ ނައިބު ރައީސް ޑރ. މުހައްމަދު އިޔާޒު އަބްދުލް ލަތީފު ވެސް ފުލުސް އޮފީހަށް ހާޒިރުކޮށްފައިވެ އެވެ. މީގެ އިތުރުން ހިތަދޫ ދެކުނު ދާއިރާގެ މެމްބަރު އަލީ ނިޒާރު ވެސް ރޭ ފުލުސް އޮފީހަށް ހާޒިރުކުރި އެވެ.\nއިތުރު ލިޔުންތައް އެމްޑީޕީ ޕޮލިސް ރައީސް އިބްރާހިމް މުހައްމަދު ސޯލިހް


Thahqeeqeh Hinqaidhee, Eyrun Haqeeqaiy Fehnaane - Ali Waheed - Vaguthu\nތަޙްޤީޤެއް ހިންގައިދީ، އޭރުން ހަޤީޤަތް ހާމަވާނެ - އަލީ ވަހީދު\nޓުއަރިޒަމް މިނިސްޓްރީގައި ކުރިއަށްގެންދިޔަ ނޫސްވެރިންގެ ބައްދަލުވުމެއްގައި އަލީ ވަހީދު ވާޙަކަދައްކަވަނީ - ވަގުތު އިމޭޖްސް: އަޝްހާދު އަބްދުﷲ\nދައުރު ވަމުން އަންނަ އޯޑިއޯތަކާއި ގުޅޭގޮތުން ތަޙްޤީޤެއް ހިންގައި ދިނުމަށް ޓްއަރިޒަމް މިނިސްޓަރ އަލީ ވަހީދު އެދިވަޑައިގެންފިއެވެ.\nއޯޑިއޯތަކާއި ގުޅިގެން ތަޙްޤީޤެއް ހިންގައި ދިނުމަށް އަލީ ވަހީދު އެދިވަޑައިގެންނެވީ ދެންމެ ކުރެއްވި ޓްވީޓެއްގައެވެ.\nދައުރު ކުރަމުން ގެންދަނީ ސައްހަ އޯޑިއޯތަކެއް ނޫންކަމަށް ވިދާޅުވާ ވިދާޅުވުން ތަކުރާރު ކުރައްވަމުން އަލީ ވަހީދު ވިދާޅުވީ އެއީ އެކި އަޑު އެކިގޮތައް ގެނެސް ރޭވިގެން ހިންގާ ވަރަށް ދަށު ދަރަޖައިގެ ހުތުރު ޖަރީމާއެއް ކަމަށެވެ.\n"އަނެއްކާވެސް ތަކުރާރު ކޮއްލާނަން. ދައުރު ކުރަމުން ގެންދަނީ ސައްހަ އޯޑިއޯތަކެއް ނޫން. އެކިއަޑު އެކިގޮތައް ގެނެސް ރޭވިގެން ހިންގާ ވަރަށް ދަށު ދަރަޖައިގެ ހުތުރު ޖަރީމާއެއް. ފުރިހަމަ ތަޙްޤީޤެއް ކުރުމުން ހަޤީޤަތް ސާފުވާނެ. އަޅުގަނޑު މައްޗަށް ވެސް ތަޙްޤީޤު ހިންގަވަ. ހަޤީޤަތް ފެންނާނެ." އަލީ ވަހީދު ވިދާޅުވިއެވެ.\nAnekkaaves thakuraaru kollaanan. Dhauru kuramun gendhanee sahha audio thakeh noon. Eki adu eki gothah genes reyvigen hingaa varah dhashu dharajaige huthuru jareemaa eh. Furihama thahgeegeh kurumun haqeeqaiy saafu vaane. Alhuganduge macchahves thahqeeq hingavaa. Haqeeqaiy fennaane\n— Ali Waheed (@ali20waheed) February 17, 2020\nއޯޑިއޯތަކާއި ގުޅިގެން ތަޙްޤީޤެއް ހިންގުމަށް އަލީ ވަހީދު އެދިވަޑައިގެންނެވިއިރު، ދައުރުވަމުންދާ އޯޑިއޯތަކާއި ގުޅިގެން މައްސަލައެއް ބަލަމުން ނުދާކަމަށް ފުލުހުން އިއްޔެ ވަނީ ވިދާޅުވެފައެވެ.\nފުލުހުން ވިދާޅުވީ އެއޯޑިއޯތަކާއި ގުޅިގެން ފުލުހުންނަށް މައްސަލައެއް ހުށަހަޅާފައި ވެސް ނުވާކަމަށާއި، އަދި ފުލުހުން އަމިއްލައަށް އިސްނަގައިގެން ވެސް އޯޑިއޯތަކުގެ މައްސަލައެއް ތަޙްޤީޤު ކުރަމުން ނުގެންދާ ކަމަށެވެ.\nފެބުރުއަރީ 17, 2020 08:39\nތަހުގީގު ކުރުމެކޭ މިހާރު މިކުރާ ޝަރީއަތެކޭ އެއްހަމަ . ރައީސް އޮފީހުން ލިއުނުގޮތަކައް އޮންނާނީ ،\nފެބުރުއަރީ 17, 2020 08:45\nތަހުޤީގު ރަށްޔިތުން ކުރަމުންދަނީ އަވަހަށް އިސްތިއުފާދީ އަދި 100 ފަހަރު ލިޔޭ ވަރަށް ސޭޓް އަންހެނުންނަށް ނުގުޅާނެކަމަށް\nފެބުރުއަރީ 17, 2020 08:47\nއަޅެ ތަހުޤީޤު ހިންގަބަލަ އޭރުން ފެންނާނެ ސޯޓު ބޭލޭ މަންޒަރު. ކަލޯ ތިޔަ އުޅެނީ ކުރިއަށް ވުރެވެސް ބޮޑަށް ބަރަހާނާ ވާންވެގެން\nފެބުރުއަރީ 17, 2020 08:50\nމަހޭ ޑޮލަރުކޮޅެއް މާރުކޮށްލީމަ ގޭގަ މަޑުކުރަން އެންގި، ދެން މަ ހައްޕު...\nފެބުރުއަރީ 17, 2020 08:52\nއަތްފައި ނެތް ، އަމިއްލަ ބާރެއް ނެތް ޝަރުޢީ މުއައްސަސާއަކުން ހިންގޭނީ ކޮން ތަޙްޤީޤެއް؟ ކަލޭ މޮޔަ ނުގޮވައި! !\nފެބުރުއަރީ 17, 2020 08:58\nވ.ރަގަޅު އޮޅުވާލުމެއް. ތަހުގީގަކުން ނިކުންނާނެ ނަތީޖާ ރައީސް ޔާމީންގެ ޝަރީއަތުގެ އިންސާފު ވެރިކަން ހުރި މިންވަރުން އެގޭ.\nފެބުރުއަރީ 17, 2020 09:03\nލަދެއް ނުގަނޭތަ؟ ކަލޭ ތީ އަމާ ކިއްލި ވިއްކައިގެން މާލެއިން ބިން ގަނެގެން ހުރި މީހެއް.. ދޮގު ހެދުމަކީ ޢާއިލީ ކަމަކީތަ؟\nފެބުރުއަރީ 17, 2020 09:09\nއަލީވަހީ ދު ހައްޔަރު ކުރަންޖެހޭ. މުންޑެއްލައިގެން އޭރަށް ތާސް ކުޅެލާނީ ކުޑަގޮޅީގަ އިނ ދެގެން.\nފެބުރުއަރީ 17, 2020 09:12\nއަދިވެސް ފައިވިއްދާފަ ގަދަބަސްބުނޭ. ތަހިގީގު ހިންގި ވަރަކައް ފެޅޭނީ ކަރާ\nފެބުރުއަރީ 17, 2020 09:13\nފެބުރުއަރީ 17, 2020 09:26\nހާވާފަ ހުރި ހަޑި ސާފުކުރަން ހިނގާށޯ ހެ ހެ\nފެބުރުއަރީ 17, 2020 09:34\nތިހެން ކިޔަނިކޮށް ދެން ނިކުންނާނީ ވީޑިއޯ ތޯއްޗެ!\nފެބުރުއަރީ 17, 2020 09:43\nމިހާރު ތިޔަޖައްސަނީ ޓެކްނިކް އެއް. ލޯޔަރުން އެއަށް ކިޔަނީ ރިވާރސް ޓެކްނިކް. ރިވާރސް ގިޔަރަށް ލާ ވާހަކަ އެއް ނޫން. ރިވާސް ޓެކްނިކް އަކީ "އަޅެ ތަހްގީގެއް ހިންގަބަލަ" ކިޔާ ލޮއީފް ކަން ދެއްކުން. ޝަރިއްޔަތު ގައި ތިޔަކަހަލަ ލޮއީފު ކަން ދައްކަން ބޭނުން ކުރާ ބަސްތަކަކީ މޮޅު ލޯޔަރުން އިގްނޯރ ކުރާ އެއްޗެއް. ޝަރިއްޔަތު ގައި ނަގާނީ ހެއްކާ ގަރީނާ.\nފެބުރުއަރީ 17, 2020 09:48\nވޯޓުން ވައްކަން ވުޖޫދު ގަ ނެތް އެގްރީމަންޓް ތަކަށް މިލިއަނުން ބަދަލު ވައްކަން އެވަރު ސަރުކާރެއްގަ ސަހަލު ތަޙްޤީގެއް ނުހިންގޭނެ\nފެބުރުއަރީ 17, 2020 09:56\nމިހާރު ތަހުގީގު ހިންގިޔަސް އެތަހުގީގު ނިމޭނީ އަލީ ވަހީދުމެން ބޭނުން ވާގޮތައް، އެހެންވެ އެހާ ޔަގީންކަމާ އެކު އެހެން ބުނަނީ\nފެބުރުއަރީ 17, 2020 10:05\nއެޖެންޑާ19ތަހުގީގެއް ނޯނާނެ ބާރައްކުރިޔައް އުފަލާމަޖާ\nފެބުރުއަރީ 17, 2020 10:22\nތިހާ ބާރަށް ގަދަ ބަސް ބުނަނިކޮށް ކަރާ ފަޅައިގެން ގޮސް ހާވާފަ ހުރިހަޑިތައް ބޭރަށް ބުރައިގެން ހިނގައިދާނެ...\nފެބުރުއަރީ 17, 2020 10:29\nއަލީ ހަމީދުވެސް ބުނި ތިހެން ހާދަވައްތަރު މީހެކޭ. އަލީ ވަހީދުވެސް ތިބުނަނީ އެހެން. ތަހުގީގުކުރަން ތިބުނަނީ މުށުތެރޭ ޕޮލިސް އޮފީސް އޮތީމަ. ފޮނިކަނޑާފަ ވާހަކަ ދެއްކިއިރު ނޭނގޭދޯ ވާނުވާއެއް. އަނެއްކާ ހަމައިގަބާ ހުރީ. ލަދެއްވެސް ނުގަނޭ. މިހާރު އިސްތިއުފާދީ. ޤާސިމް ދެން ލަލަލާ\nފެބުރުއަރީ 17, 2020 10:39\nވާހަކަދައްކާނެކަމެއްނެތް ވަގުތުން އިސްތިއުފާދީ! ކަލޭގެ އަނގަ އެހާހަޑި، ހަޔަތްކުޑަ، މީހުންނަށް ފުރައްސާރަކުރުމުގައި ހައްދުފަހަނައަޅައިގޮސްހުރި ބޮޑުވަގެއް ތީ! ލަދުކޮބާ މިނިސްޓަރުކުކަމުގައި ހުރުމުގެކުފޫ ހަމަނުވޭ. ސަރުކާރަށާ ސޯލިބެއަށްވެސް ހުތުރުތިއަރުވަނީ! ކަރާ އިސްތިއުފާ!!\nފެބުރުއަރީ 17, 2020 10:44\nތަހުގީގުކުރާށޭ ބޯގޯސް ކޮބާ ޖީއެމްއާރއިންނެގި 6މިލިއަންޑޮލަރު ވަގުކަލޭގެ\nފެބުރުއަރީ 17, 2020 10:48\nއެއީ ހަމަކަލޭގެއަޑު ކަރާއަޑު ކޮބާ6މިލިއަންޑޮލަރު\nފެބުރުއަރީ 17, 2020 11:17\nޞަދޫމުގައި މިހާރު ހިންގާ ޝަރީޢަތެކޭ މިހާޜު ދައުލަތުގެ އިދާރާތަކުން ހިންގާ ޝަރީޢަތެކޭ އޮންނާނީ ކޮން ތަފާތެއް؟ "މަތީން" އިބާރާތްކޮށްފައި ދޭ ގޮތަށް ތަހުގީގު ނަތީޖާ އޮންނާނީ. ކިތަންމެ ތަހުގީގެއް ކުރިޔަސް ނުކުރިޔަސް ކަލެޔާ ޢައިޝަތު ނަހުލާއާ ދެމެދު ނަހަމަ ގުޅުމެއް ނެތް ކަމަކަށް ނުވާނެ. ޞަދޫމުގައި ތަހުގީގު ކޮށްގެން ކޮންމެ އެއޗެކޭވެސް ލިޔެވިދާނެ. މިއީ ސަރުކާރެއްތަ؟ ނޫނީ ގޭންގެއްތަ؟ ނޫނީ ނާސިގެ ހިންގާ ބެންކޮކުގެ ކުންފުންޏެއްތަ؟\nފެބުރުއަރީ 17, 2020 11:32\nބިންލިބުނުގޮތާ ބެހޭގޮތުންވެސް ޢަލީވަޙީދު ހައްދަވަނީ އިތުރުފުޅު އެހެންވީމާ މިކަމުގަ ވަކި ސާފުތާހިރު ޖަވަބެއް ދެއްވާނެތޯ ތިޔަ މީހުންނަކީ އެބަހީ ޢަލީ ވަޙީދު މެންނަނަކީ މާތްﷲށް ބިރުވެތިނުވެ ހިތައްއެރިހައި ނުބައި ނުލަފާ ކަމެއް ކުރަމުން ގެންދާ ބައެއް ދޮގު ހަދަން ޖެހިލުމެއް ނުވާނެ\nއޭރުން ކަލޯ ފަލީހަތް ވާނީ.. ކަރާ ފަޅައިގެން ދާނީ\nފެބުރުއަރީ 17, 2020 12:53\nމި ޢަލީ ވަޙީދަކީ ކިއްލި ވިއްކައިގެން މާލެއިން ގޯއްޗަކާ ހުޅުމާލެއިން2ގޯއްޗާ މެލޭޝިޔާއިން އެޕާރޓްމަންޓެއް ގަތް މޮޅު އިކޮނޮމޮސްޓެއް!\nފެބުރުއަރީ 17, 2020 13:33\nއަލީ ހަމީދުވެސް ބުނި އެކުދިން ހާދަ މޮޅޭ އެޑިޓް ކުރަން.\nފެބުރުއަރީ 17, 2020 14:00\nކަލޯ ޗަކޮއެ ތިބުނީ ހެޔޮކޮށް. އެކަލޯ ފަހަތުގަ ސޭޓަކު ނެތީމަ ތޯއްޗެއް އެހާފަސޭހައިން ގެޔަށް ފޮނުވާލީ.\nފެބުރުއަރީ 17, 2020 14:05\nކޮބާތަ ކުރީފަހަރު މިސޮރު ދިފާއުގަ ނުކުތް ރަސްމަތިފުޅު ބޭފުޅުން. ކޮބާތަ މަޖިލިސް ރައީސް. ކޮބާތަ ސޭޓު، ކޮބާތަ ޑީއާރުޕީ، ކޮބާ ހުރިހާ ޓޫރިޒަމް ޖަމިއްޔާތަށް. ކޮބާތަ ކިދްރްޝިންއާރުމެން. އެންމެން ފިލީދޯ؟\nފެބުރުއަރީ 17, 2020 14:22\nމިހާރު މަށަށް ވެސް ދިފާޢުގައި، ޢަލީ ތިދައްކާ ވާހަކަ ތެދުހެން ހީވާން ފަށައިފި އެވެ. ޙަޤީޤަތުގައި ވެސް އެއީ ބަޔަކު ހަދާފައިވާ އޯޑިއޯ ކްލިޕްތަކެއް ކަމަށް ވަންޏާ، ޢަލީ އަށް ގޮވިފަ ހުރި އެއްޗިއްސަށް މައާފަށް އެދެމެވެ. އަހަރެން ތައުބާވެ ޢަލީއަށް ހެޔޮދުޢް ކޮށްދޭނަމެވެ.\nފެބުރުއަރީ 17, 2020 15:02\nފުލުހުންނެކޭ ކަނޑުހުޅުދޫ ކައުންސިލެކޭ ތަފާތެއް ނެތެއްނު؟\nފެބުރުއަރީ 17, 2020 17:01\nވަަރަށް ތެދުވާހަކައެއް. ހަޤީޤަތް ހާމަވާބެ. އެއީ އަލީ ވަހީދު ދެއްކިވާހަކަކަން. އެއީ ހަމަ އަލީ ވަހީދުގެ ބަސްމަގު ހުންނަ ގޮތް ކަން. އަހަރުމެންނަށް އާކަމެއްނޫން އެއީ.


އިންޛާރަކަށްފަހު އިންޛާރެއް – DhiSalafiyyah\nކުރީގެ އުންމަތްތަކުގެ މީހުންވެސް ޙައްދުފަހަނައަޅާ ދިޔުމުން އެބައިމީހުންގެ މައްޗަށް ގަދަކީރިތިވަންތަ ﷲ ތަޢާލާގެ ޢުޤޫބާތާއި ޢަޛާބު ޙައްޤުވެގެން ދިޔަކަން ޤުރުއާނުގެ އާޔަތްތަކުން އިނގެއެވެ. މާތް ﷲ ވަޙީކުރެއްވިއެވެ. ﴿ فَكُلًّا أَخَذْنَا بِذَنبِهِ ۖفَمِنْهُم مَّنْ أَرْسَلْنَا عَلَيْهِ حَاصِبًا وَمِنْهُم مَّنْ أَخَذَتْهُ الصَّيْحَةُ وَمِنْهُم مَّنْ خَسَفْنَا بِهِ الْأَرْضَ وَمِنْهُم مَّنْ أَغْرَقْنَا ۚ وَمَا كَانَ اللَّـهُ لِيَظْلِمَهُمْ وَلَـٰكِن كَانُوا أَنفُسَهُمْ يَظْلِمُونَ ﴾ (سورة العنكبوت ٤٠) މާނައީ: “އަދި އެއިން ކޮންމެ ބަޔަކުވެސް، އެބަޔެއްގެ ކުށުގެ ސަބަބުން ތިމަންރަސްކަލާނގެ ހިއްޕެވީމެވެ. ފަހެ، ތަންތަން ހަލާކުކުރަނިވި ގަދަ ވަޔެއް ތިމަންރަސްކަލާނގެ އެބަޔެއްގެ މައްޗަށް ފޮނުއްވި މީހުން އެއުރެންގެ ތެރެއިންވިއެވެ. އަދި ޢަޛާބުގެ ގަދައަޑެއް ފޮނުއްވައި ގެންދެވި މީހުންވެސް އެއުރެންގެ ތެރެއިންވިއެވެ. އަދި އެއުރެންނާއެކު ބިންގަނޑު ގަންބަވައިގަތް މީހުންވެސް އެއުރެންގެ ތެރެއިންވިއެވެ. އަދި ޣަރަޤު ކުރެއްވި މީހުންވެސް އެއުރެންގެ ތެރެއިންވިއެވެ. އެއުރެންނަށް އަނިޔާކުރެއްވުމަކަށް الله އިރާދައެއް ނުކުރައްވަތެވެ. އެހެނެއްކަމަކު، އެއުރެންގެ ނަފްސުތަކަށް ހަމަ އެއުރެން އަނިޔާކުރި ކަމުގައިވިއެވެ.”\nމިއާޔަތުން އެނގިގެންދާގޮތުގައި ﷲ ތަޢާލާގެ ގަދަފަދަ ޢަޛާބު މީސްތަކުންގެ މައްޗަށް ޙައްޤުވެގެންދަނީ މީސްތަކުންގެ ފާފަތަކުގެ ސަބަބުންނެވެ. މިގޮތުން ޢަޛާބުން ދުރުހެލިކުރުވާ މައިގަނޑު އެއްސަބަބަކީ ފާފަފުއްސެވުމަށް އެދިދެންނެވުމާއި އެކު ކޮންމެ މީހަކުވެސް ކުރަމުންދާ ފާފަތައް ވަގުތުން ހުއްޓާލުމެވެ. ﷲ ތަޢާލާ ވަޙީކުރެއްވިއެވެ. ﴿ وَمَا كَانَ اللَّـهُ لِيُعَذِّبَهُمْ وَأَنتَ فِيهِمْ ۚ وَمَا كَانَ اللَّـهُ مُعَذِّبَهُمْ وَهُمْ يَسْتَغْفِرُونَ ﴾ (سورة الأنفال ٣٣) މާނައީ: “އަދި ކަލޭގެފާނު އެއުރެންގެ މެދުގައި ހުންނަވަނިކޮށް، الله އެއުރެންނަކަށް ޢަޛާބެއް ނުދެއްވާނެއެވެ. އަދި އެއުރެން ފާފަފުއްސެވުމަށް އެދިދަންނަވަނިކޮށް الله އެއުރެންނަކަށް ޢަޛާބެއް ނުދެއްވާނެއެވެ.”\nއަޅުގަނޑުމެންގެ މުޖުތަޢުގައިވެސް ފާޅުކޮށްކުރެވޭ ފާފަތައް ގިނަގުނައެވެ. ކުފުރުގެ ބަސްތައްބުނުމާއި، ދީނަށާއި ދީނީ ޢިލްމުވެރިންނަށް ހަޖޫޖެހުމާއި، ނަމާދު އެޅުމާއި، ޒަކާތްނުދިނުމާއި، ރޯދަ ގަސްތުގައި ޢުޛުރެއްނެތި ދޫކުރުމާއި، ވައްކަންކުރުމާއި، މާރާމާރީ ހިންގުމާއި، މަސްތުވާތަކެތި ބޭނުންކުރުމާއި، ބަދުއަޚުލާޤީ ޢަމަލުތައް ޢާންމުކުރުމެވެ. މިފަދަ ފާފަތަކާއި ފާފަކުރާމީހުން އިތުރުވެއްޖެނަމަ ޢަޛާބެއް އައުން އެއީ ނުހަނު ގާތުގައި ވާކަމެކެވެ. މިގޮތުން ފިރުޢައުނާއި އޭނާއަށް ތަބާވީ މީހުންނާއި ބެހޭގޮތުން ﷲ ތަޢާލާ ވަޙީކުރެއްވިއެވެ. ﴿ فَلَمَّا آسَفُونَا انتَقَمْنَا مِنْهُمْ فَأَغْرَقْنَاهُمْ أَجْمَعِينَ ﴾ (سورة الزخرف ٥٥) މާނައީ: “ފަހެ ތިމަންރަސްކަލާނގެ ކޯފާވެވޮޑިގެންވާގޮތަށް، އެއުރެން ކަންތައް ކުރިހިނދު، ތިމަންރަސްކަލާނގެ އެއުރެންގެކިބައިން އިންތިޤާމު ހިއްޕެވީމެވެ. ފަހެ ތިމަންރަސްކަލާނގެ އެއުރެން އެންމެން ޣަރަޤު ކުރެއްވީމެވެ.” ފިރުޢައުނާއި އޭނާއަށް ތަބާވީމީހުންނަކީ ބިމުގައި ގަދަކަންދައްކާ އުޅުނު ބަޔެކެވެ. އަދި އެބައިމީހުންގެ ގާތަށް ފޮނުވުނު ރަސޫލާ މޫސާ عليله السلام އަށް ފާޅުކޮށް ހަޖޫޖަހާ، ފުރައްސާރަކޮށް، ނިކަމެތިކޮށްލުމުގެ ގޮތުން ބަސްބުނެ އަދި ﷲ ގެ ޝަރީޢަތާއި ދެކޮޅަށް މަސައްކަތްކުރިއެވެ. މިގޮތުން އެބައިމީހުންނަށް އެކިއެކި އިންޛާރުތައް ﷲ ތަޢާލާ ދެއްވިއެވެ. އިންޛާރަކަށް ފަހު އިންޛާރެކެވެ. ﴿ وَلَقَدْ أَخَذْنَا آلَ فِرْعَوْنَ بِالسِّنِينَ وَنَقْصٍ مِّنَ الثَّمَرَاتِ لَعَلَّهُمْ يَذَّكَّرُونَ ﴾ (سورة الأعراف ١٣٠) މާނައީ: “ހަމަކަށަވަރުން، ތަދުމަޑު އަހަރުތަކާއި، މޭވާތަކުގެ އުނިކަން މެދުވެރިކުރައްވައި، ތިމަންރަސްކަލާނގެ ފިރުޢައުނުގެ މީހުން ހިއްޕެވީމެވެ. (އެއީ) އެއުރެން ހަނދުމަކުރުމަށްޓަކައެވެ.” ނަމަވެސް މިކަންކަމަށް މާބޮޑުފަރުވާއެއް މިބައިމީހުން ނުބެހެއްޓުމުން އާޚިރުނަތީޖާއަކަށްވީ އެބައިމީހުން ޣަރަޤުވެ ހަލާކުވުމެވެ.\nއަޅުގަނޑުމެންނަކީ ޢަޛާބުން ރައްކާތެރިކުރުވަނިވި ޙަޤީޤީފިޔަވަޅުތަކެއް އަޅަންބޭނުން ބަޔަކުނަމަ ﷲ ތަޢާލާގެ މަގަށް ރުޖޫޢަވަމާ ހިނގާށެވެ. އަދި ދީނުގެ ކަންކަމުގެ ތެރެއިން ފަރުވާކުޑަކުރެވޭ އަދި ފަސްކުރެވިފައިވާ ކަންކަމަށް ތައުބާވެ އާފެށުމަކުން ފަށަމާ ހިނގާށެވެ. އަދި ނުރައްކާތެރިވަބާތަކުން އަޅުގަނޑުމެން އެއްކިބާކޮށްދެއްވުމަށް ރޮއި އާދޭސްކޮށް ﷲގެ ޙަޟްރަތަށް ދަންނަވަމާ ހިނގާށެވެ. ވަޤުތުފާއިތުވުމުގެ ކުރިންނެވެ. އެހެނީ އެއްވެސް ފަރުވާލެއްނެތި ފާފަތަކުގައި ޣަރަޤުވެގެންތިއްބާ ބޮޑު ޢުޤޫބާތެއް ޙައްޤުވެދާނެއެވެ. ﴿ أَفَأَمِنَ أَهْلُ الْقُرَىٰ أَن يَأْتِيَهُم بَأْسُنَا بَيَاتًا وَهُمْ نَائِمُونَ * أَوَأَمِنَ أَهْلُ الْقُرَىٰ أَن يَأْتِيَهُم بَأْسُنَا ضُحًى وَهُمْ يَلْعَبُونَ * أَفَأَمِنُوا مَكْرَ اللَّـهِ ۚ فَلَا يَأْمَنُ مَكْرَ اللَّـهِ إِلَّا الْقَوْمُ الْخَاسِرُونَ ﴾ (سورة الأعراف ٩٧- ٩٩) މާނައީ: “ފަހެ، ރަށްތަކުގެ އަހުލުވެރިން އެއުރެން ރޭގަނޑުގައި ނިދާފައިތިއްބައި އެއުރެންގެ ގާތަށް ތިމަންރަސްކަލާނގެ ޢަޛާބު އަތުވެދާނެކަމާމެދު (ބިރެއްނެތި) އަމާންވެ ތިބީހެއްޔެވެ؟ ނުވަތަ ރަށްތަކުގެ އަހުލުވެރިން، އެއުރެން ކުޅެކުޅެތިއްބައި ދުވާލުގެ ޟުޙާ ވަގުތުގައި އެއުރެންގެ ގާތަށް ތިމަންރަސްކަލާނގެ ޢަޛާބު އަތުވެދާނެ ކަމާމެދަކު (ބިރެއްނެތި) އަމާންވެ ތިބީހެއްޔެވެ؟ ފަހެ، الله ގެ ރޭއްވެވުމާމެދު އެއުރެން (ބިރެއްނެތި) އަމާންވެ ތިބީހެއްޔެވެ؟ ފަހެ ގެއްލެނިވެގެންވާ މީހުން މެނުވީ الله ގެ ރޭއްވެވުމާމެދު (ބިރެއްނެތި) އަމާންވެގެންނެއް ނުތިބޭނެތެވެ.”\nއެންމެހާ މީސްތަކުންނޭވެ! ތެދުވެރި ތައުބާއަކުން ﷲއަށް ތައުބާވަމާ ހިނގާށެވެ. މީސްތަކުންކުރާ ފާފަތައް ﷲތަޢާލާއަށް ވަންހަނާވެވޮޑިގެންނުވެއެވެ. ނަމަވެސް އެކަލާނގެ އޯގާވަންތަކަމުން މީސްތަކުންނަށް މުހުލަތުދެއްވައެވެ. ﴿ نَبِّئْ عِبَادِي أَنِّي أَنَا الْغَفُورُ الرَّحِيمُ * وَأَنَّ عَذَابِي هُوَ الْعَذَابُ الْأَلِيمُ ﴾ (سورة الحجر ٤٩ – ٥٠) މާނާއި: “ހަމަކަށަވަރުން، ތިމަންރަސްކަލާނގެއީ، ގިނަގިނައިން ފާފަފުއްސަވާ ރަޙީމްވަންތަ ރަސްކަލާނގެކަމުގައި، ތިމަންރަސްކަލާނގެ އަޅުތަކުންނަށް ކަލޭގެފާނު ޚަބަރުދެއްވާށެވެ. އަދި ހަމަކަށަވަރުން، ތިމަންރަސްކަލާނގެ ޢަޛާބު އެއީ، ވޭންދެނިވި ޢަޛާބެއް ކަމަށްވެސްމެއެވެ.” ﷲ ތަޢާލާގެ ޢަޛާބު އަޅުގަނޑުމެންގެ މައްޗަށް ޙައްޤުވެއްޖެނަމަ ދެން ފަހެ ” ވޯނިންގް ސިސްޓަމަކުން’ ކުރާނޭ ފައިދާއެއްނެތެވެ. އެއިލާހީ ހިއްޕެވުމުގައި އެންމެ ގަދަފަދަ ވަންތަ އިލާހެވެ.


Baiden covid vaccine jessevun anna hafuthaagai\nޖޯ ބައިޑަން: އަންނަ ހަފުތާގައި ވެކްސިން ޖައްސަވާނެ ކަމަށް އޮފިޝަލުން ވިދާޅުވޭ\nއެމެރިކާގެ އިންތިހާބީ ރައީސް، ޖޯ ބައިޑަންއަށް، އަންނަ ހަފުތާގައި ވެކްސިން ޖައްސަވާނެ އެވެ. ވެރިކަން ބަދަލު ކުރުމުގައި އުޅުއްވާ އޮފިޝަލުން ވަނީ މިކަން ކަށަވަރުކޮށް ދެއްވާފަ އެވެ.\n"ކިޔޫ ތަރުތީބު އޮޅުވާލާކަށް އަޅުގަނޑު ބޭނުމެއް ނުވޭ،" ޖޯ ބައިޑަން ވިދާޅުވި އެވެ. އޭނާ ވިދާޅުވީ ވެކްސިނަކީ ރައްކާތެރި އެއްޗެއްކަން ބުނެދެއްވަން އެންމެ ރަނގަޅު ގޮތަކީ އަމިއްލަ ހަށިކޮޅަށް ވެކްސިން ޖެއްސެވުން ކަމަށެވެ. ބައިޑަން ހިމެނިވަޑައިގަންނަވަނީ ކޮންމެހެން ވެސް ވެކްސިން ޖަހަން ޖެހޭ އުމުރުފުރައިގަ އެވެ. އުމުރުފުޅުން 78 އަހަރުގައި ބައިޑަން ލިސްޓް ކުރެވިފައި ވަނީ "ހައި-ރިސްކް" ކެޓަގަރީގަ އެވެ.\nފައިޒާ-ބަޔޮންޓެކް ވެކްސިނަކީ ރައްކާތެރި އެއްޗެއްކަން ކަށަވަރުކޮށް ދޭން ސިއްހީ މާހިރުންނާއި އޮފިޝަލުން އަންނަނީ ކެމްޕޭން ކުރައްވަމުންނެވެ. އެމެރިކާގައި ކުރިން ވެރިކަން ކުރެއްވި ރައީސުންނާއި ފަންނާނުން ވެސް ވަނީ މި ކެމްޕޭންގައި ބަހާއި އަމަލުން ބައިވެރިވަޑައިގެންފަ އެވެ.\nނައިބު ރައީސް، މައިކް ޕެންސްއަށް މިއަދު ވެކްސިން ޖައްްސަވާނެ ކަމަށް ވައިޓް ހައުސްއިން ވަނީ ބުނެފަ އެވެ. ޕްރެސް ސެކްރެޓަރީ ވިދާޅުވި ގޮތުގައި ޓްރަމްޕްއަށް ވެކްސިން ދެއްވާނެ ދުވަހެއް ކަނޑައަޅުއް ވާނީ އޭނާގެ މެޑިކަލް ޓީމުންނެވެ.\nމި ދެ ބޭފުޅުންނަށް ވެކްސިން ދެއްވުން އޮންނާނީ އާންމުންނަށް ފެންނަ ގޮތަށް ކަމަށް އޮފިޝަލުން ވިދާޅުވެ އެވެ. އެއީ ވެކްސިންގެ ރައްކާތެރިކަމަށް އާންމުގެ އިތުބާރު ހޯދުމަށެވެ.\nޖެނުއަރީ 20 ގައި ބައިޑަން ރައީސްކަމާ ހަވާލުވަޑައިގެން އެންމެ ބޮޑު އިސްކަމެއް ދެއްވަން ލިސްޓް ކުރައްވާފައި ހުރި ކަންތައްތަކުގެ ތެރޭގައި ކޮވިޑް ކޮންޓްރޯލް ކުރަން ކުރެވެން ހުރި މަސައްކަތްތައް ހިމެނެ އެވެ. އެމެރިކާގައި ކޮވިޑްޖެހިގެން 300،000 އަށް ވުރެ ގިނަ މީހުން ވަނީ މަރުވެފަ އެވެ.\nއެމެރިކާގެ އާބާދީއަށް ކޮވިޑް ވެކްސިން ދޭން ފަށައި، ފުތަމަ ޑޯޒްތައް ޚާއްސަކޮށްފައި ވަނީ ޑޮކްޓަރުންނާއި ނަރުހުން އަދި ކުރީ ސަފުގައި މަސައްކަތްކުރާ މެޑިކަލް އޮފިސަރުންނަށެވެ. އަދި ސަރުކާރުގެ އިސްވެރިންނާއި އުމުރުން ދުވަސްވީ މީހުންނަށެވެ.\nއެމެރިކާ ކޮވިޑް-19 ޖޯ ބައިޑަން + ކޮވިޑް ވެކްސިން ކޮވިޑް-19 އިގެ ބަލާއާފާތް ފައިޒާ


ޙުސައިން އަފްޝަން 14 ޑިސެމްބަރު 2019 22:04\nލުއި ބާރުގެ މަފުހޫމަކީ ބައިނަލްއަޤުވާމީ ގުޅުންތަކާއި ސިޔާސީ ޢިލްމުގައި ބޭނުންކުރެވޭ މަފުހޫމެކެވެ. އިނގިރޭސި ބަހުން ނަމަ މިމަފުހޫމަށް ކިޔޭ ނަމަކީ "ސޮފްޓް ޕަވަރ"އެވެ. މިމަފުހޫމުގެ މުރާދަކީ އިހުއްސުރެ ބާރުގެ ގޮތުގައި ސިޔާސީ ޢިލްމުގައި މާނަކުރެވޭ ބާރުގެ ވަސީލަތްތަކުގެ ބޭރުން ހުންނަ ބާރުތަކެވެ. އިހުއްސުރެ ދައުލަތްތަކުގެ މެދުގައި އޮންނަ ގުޅުމުގައި ދައުލަތްތަކުން ބަރޯސާވާ ބާރުތަކަށް ހާރޑް ޕަވަރ ނުވަތަ ހަރު ބާރުތަކޭވެސް ކިޔެއެވެ. މިދެބާވަތުގެ ބާރުވެސް ބޭނުންކުރަނީ އެހެން ޤައުމުތަކަށް އަސަރުފޯރުވުމަށެވެ. އެހެން ޤައުމުތަކުގެ ސިޔާސަތާއި ސަގާފަތާއި އެނޫންވެސް ކަންކަމަށް ނުފޫޒުފޯރުވައި އަސަރުފޯރުވުމަށްޓަކައި މިދެބާވަތުގެ ބާރުވެސް މިހާރު ދައުލަތްތަކުން ބޭނުންކުރަމުންދެއެވެ.\nމިމުޞްޠަލަޙު އެންމެ ފުރަތަމަ ބޭނުންކޮށްފައިވަނީ 1980އިގެ ފަހުކޮޅުގައި އެމެރިކާއަށް ނިސްބަތްވާ ސިޔާސީ ޢިލްމުވެރިއެއް ކަމުގައިވާ ޖޯސެފް ނައިއެވެ. އޭނާ މިމަފުހޫމު ބޭނުންކޮށްފައިވާ މުރާދަކީ އޮބިއެޅުމަކާ ނުލައި އެހެން ދައުލަތެއްގެ ކިބައިން ބޭނުންވާ ކަންކަން ޙާޞިލުކުރުމުގައި ދައުލަތަކަށް ލިބިގެންވާ ބާރެވެ. މިސާލަކަށް އެމެރިކާއަށް ބަލަމާ ހެއްޔެވެ؟ ޤައުމުތަކުގެ އެތެރޭގައި އެމެރިކާގެ އަޢުވާނުން ނުވަތަ އެކުވެރިން ހޯދަން އެމެރިކާއަށް ވަރަށް ފަސޭހައެވެ. އެއީ އެމެރިކާގެ ލުއި ބާރުގެ ސަބަބުންނެވެ. ޤައުމެއްގެ ދާޚިލީ ކަންކަމުގައި ބަސްބުނަން ބޭނުންވާ ޙާލަތުގައި ނުވަތަ އެމެރިކާ ބޭނުންވާ ގޮތަކަށް އެޤައުމެއްގެ ކަންކަން ބަދަލުކޮށްލުމަށް ބޭނުންވެއްޖެ ދަނޑިވަޅެއްގައި އެއްކަލަ އަޢުވާނުންނާއި މަދަދުގާރުންގެ އެހީ އެމެރިކާއަށް ލިބޭނެއެވެ.\nއިތުރަށް މިމަފުހޫމު ތިލަކޮށްދިނުމުގެ ގޮތުން އެމެރިކާގެ ލުއި ބާރުގެ މިސާލަކާއި އަވައްޓެރި އިންޑިޔާގެ ލުއި ބާރުގެ މިސާލެއް ދަންނަވައިލާނަމެވެ. އެމެރިކާގެ އެންމެ ބޮޑު އެއް ލުއި ބާރަކީ އެމެރިކާގެ ފިލްމީ ޞިނާޢަތެވެ. އެޞިނާޢަތުން އުފައްދާ ސަގާފީ އުފެއްދުންތަކެވެ. އެގޮތުން އެމެރިކާގެ އަގުކުރުންތަކާއި ސަގާފަތާއި އިޖުތިމާޢީ ޤަބޫލުކުރުންތައް އެހެން ޤައުމުތަކަށް އެތެރެކުރަނީ، ބަޑިއާއި ރޮކެޓުން މަގު ސާފުކޮށް އަންދައިގެންނެއްނޫނެވެ. އަމިއްލަ ރުހުމުގައި، އިޚުތިޔާރުގައި ޓީވީ ހުޅުވައިގެން އަޅުވާ ފިލުމާއި ސިލްސިލާތަކާއި، އަމިއްލައަށް ކިޔަން ބޭނުންވެގެން ގަންނަ ވާހަކަ ފޮތްތަކާއި ނާވިލުތައް މެދުވެރިކޮށެވެ.\nއެމެރިކާގެ ފެޝަނާއި އެމެރިކާގެ އިޖުތިމާޢީ ދިރިއުޅުން އަޅުގަނޑުމެންގެ ޒުވާނުންނަށް ކަމުދަނީ މިދެންނެވި ތަފާތު ވަސީލަތްތަކުގެ އެހީގައި އެއީ އެންމެ މޮޅު ގޮތް ކަމުގައި އެކުދިންނަށް ވިސްނައިދެވޭތީއެވެ. އަދި އެމެރިކާގެ ބޮލީވުޑަކީ ވަރަށް ބޮޑަށް ކަނާތު ފިޔައިގެ ޢަލްމާނީ މާއްދީ ފިކުރަށް ހުސްވެފައިވާ ޞިނާޢަތެއް ކަމުގައިވާތީ އެޞިނާޢަތުގެ އުފެއްދުންތަކުން އެމެރިކާގެ ބޮޑު ތަހައްފުޒީ (ކޮންޒަރވޭޓިވް) އަދި ނަޞާރާ އާބާދީގެ އަގުކުރުންތަކެއް، އަދި ދިރިއުޅުމުގެ ވައްޓަފާޅިއެއްވެސް ނުފެނެއެވެ.\nއެމެރިކާއިން ލުއިބާރު ބޭނުންކުރުމަށް ބޭނުންކުރާ ހަމައެކަނި އުކުޅަކީ ނުވަތަ އާލަތަކީ އެޤައުމުގެ މުނިފޫހިފިލުވުމުގެ ޞިނާޢަތެއް ނޫނެވެ. ނަމަވެސް އެޤައުމުން ޤާއިމުކޮށްފައި ހުންނަ ބައެއް ކަހަލަ މަރުކަޒުތައް ބޭނުންކޮށްގެން އެމެރިކާއިން އެއީ އެންމެ ރަނގަޅު އަގުކުރުންތަކުގެ ގޮތުގައި ޤަބޫލުކުރާ އަގުކުރުންތަކާއި ވިސްނުންތައް ފަތުރައެވެ. އެއީ އެމެރިކަން ސެންޓަރ ފަދަ މަރުކަޒުތަކެެވެ.\nދެން އޮތީ އިންޑިޔާގެ ލުއި ބާރެވެ. އިންޑިޔާގެ ލުއި ބާރުގެ ވަރަށް ބޮޑު އެއް ބައަކީ އިންޑިޔާގެ ފިލްމީ ޞިނާޢަތް ނުވަތަ ބޮލީވުޑެވެ. އިންޑިޔާގެ ފިލްމުތަކާއި ސިލްސިލާ ޑުރާމާތަކާއި ލަވައަކީ އެޤައުމުގެ ސަގާފަތާއި ބަސް އެހެން ޤައުމުތަކުގެ ތެރެއަށް ފޮނުވައި އެޤައުމާ ގާތްކަން ޤާއިމުކުރުމަށް ބޭނުންކުރެވޭ ހަތިޔާރުތަކެވެ. އިންޑިޔާއިންވަނީ އެޤައުމުގެ ޔޯގާއަކީވެސް ބައިނަލްއަޤުވާމީ ފެންވަރުގައި މަޤުބޫލު އޮއިވަރަކަށް ބަދަލުވުމާއެކު، އެއީ އެޤައުމަށް ލިބިފައިވާ ލުއިބާރަކަށް ބަދަލުކޮށްފައެވެ. އަދި އެއާއެކު އިންޑިޔާގެ ކެއުންތަކަކީވެސް އެޤައުމުގެ ލުއި ބާރެކެވެ. ނަމަވެސް މިބާރުތައް އެންމެ އެކަށީގެންވާ ގޮތުގައި އިންޑިޔާގެ ޚާރިޖީ ސިޔާސަތުގައި ބޭނުންކުރެވޭ ކަމާމެދުގައި މާހިރުން ސުވާލު އުފައްދަަވައެވެ.\nއިންޑިޔާގެ ޚާރިޖީވުޒާރާގެ ކުރީގެ ސްޓޭޓް މިނިސްޓަރު ސަޝީ ތަރޫރު ޓެޑް ޓޯލްކްސްގައި ދެއްވާފައިވާ ތަޤުރީރެއްގައި އިންޑިޔާގެ ސޮފްޓް ޕަވަރ ނުވަތަ ލުއި ބާރު ތަރައްޤީކޮށް ކުރިއަރުވައި، އޭގެ ބޭނުން އިތުރަށް ހިފުމަށްޓަކައި އެދާއިރާގައި ދައުލަތުން އިންވެސްޓުކޮށް ވުނަކުރުމުގެ މުހިއްމުކަން ފާހަގަކުރައްވާފައިވެއެވެ. މިމުޞްޠަލަޙު އުފެއްދެވި ޖޯސެފް ނައި ލިޔުއްވާ ގޮތުގައި ލުއި ބާރު އެންމެ މުހިއްމުވަނީ ޒަމާނުއްސުރެ ބާރުގެ އާލަތްތަކުގެ ގޮތުގައި ބެލެވޭ އާލާތްތައް މަދު ނުވަތަ އުނި ޤައުމުތަކަށެވެ. އިޤުތިޞާދީ ގޮތުންނާއި ޢަސްކަރީ ގޮތުންނާއި އާބާދީގެ ގޮތުން އެހެން ދައުލަތްތަކާ ވާދަކުރުމުގެ ބާރު ކުޑަ ޤައުމުތަކަށް ލުއި ބާރަކީ ބައިނަލްއަޤުވާމީ ގުޅުންތައް ބައްޓަންކުރުމުގައި މުހިއްމު މަފުހޫމެއް އަދި އެހާމެ ބޭނުންތެރި އާލަތެއްގެ ގޮތުގައި އޭނާ ޞިފަކުރެއްވިއެވެ.\nއެމެރިކާ ލުއިބާރު ޚާރިޖީ ސިޔާސަތު އިންޑިޔާ ދުނިޔެ ފިކުރު


India gai muslimakah aniyaa kohfi\nއިންޑިއާގައި މުސްލިމަކަށް އަނިޔާ ކޮށްފި\nގައްފާރު: އޭނާއަށް އަނިޔާ ކުރީ މަގުމަތީން ދިމާ ކުރުމަށްފަހު\nއިންޑިޔާގެ ރާޖަސްތާނުގައި އޮޓޯރިކްޝާ ދުއްވާ 52 އަހަރުގެ މީހަކަށް ވަރަށް ބޮޑަށް އަނިޔާކޮށްފި އެވެ. އެ މީހާއަށް އަނިޔާ ކުރީ ހިންދޫން ކިޔައި އުޅޭ ދީނީ ބަނދިވަރެއް ކަމަށްވާ "ޖައި ޝްރީ ރާމް" ކިޔަން ދެކޮޅު ހެދުމުންނެވެ.\nގައްފާރް އަހުމަދު ކަޗްވާ ނަމަކަށް ކިޔާ މީހާއަށް މިދިޔަ ހުކުރު ދުވަހު ބަޔަކު އަނިޔާ ކުރުމުން މިހާރު އޭނާ ވަނީ މައްސަލަ ފުލުހުންނަށް ހުށަހަޅާފަ އެވެ. އަދި މި ހާދިސާ އާ ގުޅުން ހުރި ދެ މީހަކު މިހާތަނަށް ހައްޔަރު ކޮށްފައި ވެއެވެ. ގައްފާރް ބުނި ގޮތުގައި އަނިޔާ ކުރުމުގެ އިތުރުން އޭނާގެ އަތުގައި ހުރި ފައިސާތަކާއި އަތުކުރި ގަޑި ވެސް މި މީހުން ވަނީ ފޭރިގަނެފަ އެވެ.\nސިކަރް ނަމަކަށް ކިޔާ އަވަށުގައި ދިރިއުޅޭ މި މީހާ ހުއްޓުވީ ކައިރީ އަވަށަކަށް ފަސިންޖަރުން ގޮވައިގެން ދަތުރެއް ކޮށްފައި ދިޔަ މަގުމަތީގަ އެވެ. އޭނާ ހިފެހެއްޓި މީހުން ބުނީ "ޖައި ޝްރީ ރާމް" ކިޔުމަށާއި ބޮޑުވަޒީރަށް ސަނާ ކިޔުމަށެވެ. އޭނާ ބުނާ ގޮތުގައި އޭނާއަށް އަނިޔާކުރި މި ދެ ކަންތައް ނުކޮށްގެންނެވެ.\nއަނިޔާ ކުރުމުގެ ސަބަބުން ގައްފާރްގެ ދެ ތިން ދަތް ބިންދައިގެން ގޮސް ދެ ލޮލާއި މޫނު ވަނީ ވަރަށް ބޮޑަށް ދުޅަވެ އަނިޔާ ވެފަ އެވެ.\nގައްފާރަށް ބޮޑުބޭބެ ކިޔާ މީހަކު ބުނި ގޮތުގައި ހުކުރު ދުވަހު ހަވީރު އޭނާގެ ބޭބެ ކައިރި އަވަށަކަށް ފަސިންޖަރުންތަކެއް ލައިގެން ދަތުރެއް ކޮށްފައި އެނބުރި ދަނިކޮށް ކާރެއްގައި އައި ދެމީހަކު މަގުމަތިން އޭނާއަށް ހުރަސް އަޅާ ހުއްޓުވައި ދުންފަތް ދޭށޭ ބުންޏެވެ.\n"ބޮޑުބޭބެ އެ މީހުންނަށް ދުންފަތްކޮޅެއް ދިނީމަ އެޔެއް ނުހިފި. ދެން ބުނީ ހިންދޫން ކިޔާ ބަނދިވަރު ކިޔާށޭ. އަދި ބޮޑުވަޒީރަށް ސަނާ ކިޔާށޭ،" ގައްފާރަށް ބޮޑުބޭބެ ކިޔާ ޝާހިދު، އިންޑިއަން އެކްސްޕްރެސް އަށް ބުނެފައި ވެއެވެ.\nގައްފާރް ފުލުހުންނަށް މައުލޫމާތު ދީފައިވާ ގޮތުގައި އެ މީހުން އޭނާއަށް ހިފަހައްޓައި އަނިޔާކުރަން ފެށުމުން ދުވެ ފިލަން ވެސް އޭނާ މަސައްކަތް ކުރި އެވެ. ނަމަވެސް ދުއްވައިގަތީމަ އެމީހުން ފަހަތުން އައިސް ހިފަހައްޓާ ބިން މައްޗަށް ވައްޓާލާ އަނިޔާ ކުރީ އެވެ.\nމުމްބާއީގެ އިމާރާތެއް ވެއްޓި ގިނަ ބަޔަކު ތާށިވެފައި


Lebanon Gai Bodu Hulhugandu Thakeh Fethuremun Dhanee - Vaguthu\nލުބުނާނުގައި ބޮޑު ހުޅުގަނޑުތަކެއް ފެތުރެމުންދަނީ\nއަރަބި ޤައުމެއް ކަމަށްވާ ލުބުނާނުގައި އެކި ސަރަޙައްދުގައި ނުރައްކާތެރި އަލިފާނުގެ ހާދިސާތައް ހިނގައި، ހުޅުގަނޑުތައް ފެތުރެމުން އެބަދެއެވެ.\nފާއިތުވެދިޔަ ދެ ދުވަހުގެ ތެރޭގައި އެގައުމުގެ އުތުރާއި ދެކުނުގެ 100 އަށްވުރެ ގިނަ ހިސާބުތަކުގައި ވަނީ އަލިފާންގަނޑު ރޯވެ، ހިފާފައެވެ. އަލިފާނުގެ ހާދިސާތަކުގައި މިހާތަނަށް އެޤައުމުން ވަނީ ދެ މީހަކު މަރުވެފައެވެ. އެއީ އަލިފާންގަނޑަކުން ސަލާމަތްވާން އުޅެނިކޮށް ނޭވާ ހާސްވެގެން މަރުވި ފިރިހެނެއްގެ އިތުރުން، އެ ޤައުމުގެ ފަޔާ ޓްރަކެއްގައި ޖެހިގެން ހިނގި އެކްސިޑެންޓެއްގައި މަރުވި އަންހެން މީހެކެވެ.\nލުބުނާނުގައި އަލިފާނުގެ ހާދިސާތައް ބޮޑަަށް ހިނގާފައިވަނީ އެގައުމުގެ ފަރުބަދަމަތީ ހިސާބުތަކުގައެވެ. އަލިފާނުގެ ސަބަބުން އެޤައުމުގެ އެންމެ ޤުދުރަތީ 'ރެއިން ފޮރެސްޓު' ގައިވެސް ވަނީ ފެތުރިފައެވެ. އަދި އެ ތަންތަނުން ފެތުރިގެން ގޮސް، އާއްމުން ދިރިއުޅޭ ކައިރި އަވަށްތަކަށް އަލިފާންގަނޑު ފެތުރުމުގެ ކުރިން އެ ސަރަޙައްދުގެ އާއްމުން ވަނީ އެމީހުންގެ ގެތަކުން ނުކުމެ، ރައްކާތެރި ހިސާބުތަކަށް ބަދަލުވާން މަޖުބޫރުވެފައެވެ.


Ghsaan noon ehen beyfulhun Maumoon aa bahdhalukohfi\nޣައްސާން ނޫން އެހެން ބޭފުޅުން މައުމޫންއާ ބައްދަލުކޮށްފި\nރައީސް މައުމޫންގެ އާއިލާއިން އެ މަނިކުފާނާ ބައްދަލު ކުރެއްވުމަށް ދޫނިދޫއަށް ވަޑައިގެންފި އެވެ.\nރައީސް މައުމޫންއާ ބައްދަލު ކުރެއްވުމަށް ދޫނިދޫއަށް މިއަދު ވަޑައިގަތީ ދިއްގަރު ދާއިރާގެ މެންބަރު ފާރިސް މައުމޫނާއި ހެލްތު މިނިސްޓްރީގެ ސްޓޭޓް މިނިސްޓަރު ދުންޔާ މައުމޫނާއި އެކަމަނާގެ ފިރިކަލުނާއި ރައީސް މައުމޫންގެ އަނބިކަނބަލުން ނަސްރީނާ އިބްރާހިމް އެވެ. ނަމަވެސް ރައީސް މައުމޫންގެ ހަގު ދަރިކަލުން ގައްސާން މައުމޫން ވަޑައި ނުގަންނަވަ އެވެ.\nކުއްލި ނުރައްކަލުގެ ހާލަތު އިއުލާންކޮށް މިދިޔަ ހޯމަ ދުވަހުގެ ރޭ ހައްޔަރު ކުރި ރައީސް މައުމޫން އަރިހަށް ވަޑައިގަތުމަށް ފަހު ދުންޔާ މިއަދު ކުރެއްވި ޓްވީޓެއްގައި ވިދާޅުވަނީ ބައްޕާފުޅުގެ ހާލު ރަނގަޅު ކަމަށެވެ.\nރައީސް މައުމޫން ހައްޔަރު ކުރީ ރައްޔިތުން މަޖިލީހުގެ މެންބަރުންނަށް ރިޝްވަތު ދީގެން ވެރިކަން ވައްޓާލުމުގެ ތުހުމަތުގަ އެވެ. އެމަނިކުފާނު ހައްޔަރު ކުރުމުގެ ކުރިން ވިދާޅުވީ ހައްޔަރު ކުރާ ސަބަބެއް ނޭންގޭ ކަމަށާއި ގާނޫނާ ހިލާފަށް އެއްވެސް ކަމެއްކޮށްފައި ނުވާނެ ކަމަށެވެ. އަދި ސާބިތުކަމާއެކު އިސްލާހީ މަސައްކަތުގައި ދެމި ހުންނާނެ ކަމަށެވެ.


BREAKING: Turkey Ge Iqthisaadhu Indhajassaalaane Kamuge Inzaaru Trump Dheefi - Vaguthu\nތުރުކީގެ އިގްތިސާދު އިނދަޖައްސާލާނެ ކަމުގެ އިންޒާރު ޓްރަމްޕް ދީފި\nތުރުކީ ވިލާތުގެ އިގްތިސާދު އިނދަޖައްސާލާނެ ކަމަށް އެމެރިކާގެ ރައީސް، ޑޮނަލްޑް ޓްރަމްޕް ބުނެފިއެވެ.\nޓްރަމްޕް މިހެން ބުނީ އޭނާ ކުރި ޓްވީޓެއްގައެވެ. އޭނާ ބުނީ ސީރިއާގައި ހިނގަމުންދާ ހަމަނުޖެހުންތަކުގައި ހަނގުރާމަވެރިންނާ ދެކޮޅަށް ކުރާ ހަނގުރާމައިގައި "ހައްދުން ބޭރަށް" ތުރުކީން ގޮސްފި ނަމަ އެގައުމުގެ އިގްތިސާދު އިނދަޖައްސާލާނެ ކަމަށެވެ. އަދި އެމެރިކާ ސިފައިން ސީރިއާއިން އަނބުރާ ގައުމަށް ގެނައުމުން ސީރިއާގައި ހަރަކާތްތެރިވާ އައިއެސް ޖަމާއަތުގެ ހަނގުރާމަވެރިންނަށް ފާރަލުމަށް އޭނާ ވަނީ ތުރުކީ ކިބައިން އެދިފައެވެ.\nތުރުކީ ސިފައިން މިހާރު ގެންދަނީ ސީރިއާގައި ހަރަކާތްތެރިވާ ހަނގުރާމަވެރިންނަށް ހަމަލާ ދިނުމަށް ސީރިއާގެ ސަރަހައްދަށް ވަނުމަށް ތައްޔާރުވަމުންނެވެ. ސީރިއާ އަށް ތުރުކީ ސިފައިން އެރުމަށް އުސޫލެއްގެ ގޮތުން އެމެރިކާ އިން ތާއިދު ވެސް ކުރެއެވެ. ނަމަވެސް އެމެރިކާ އިން ބޭނުން ނުވާ މިންވަރަށް ތުރުކީ ސިފައިން ސީރިއާގައި ހަރަކާތްތެރިވުމާއި އެމެރިކާ ދެކޮޅެވެ.\nސީރިއާގެ ރައީސް ބައްޝާރުލް އަސަދުގެ ސަރުކާރުން ގެންދަނީ ތުރުކީ ސިފައިން ސީރިއާގެ އިމުގެ ތެރެއަށް ވަނުމާއި ދެކޮޅަށް އަޑުއުފުލަމުންނެވެ. ނަމަވެސް ތުރުކީ އިން ތިބީ ސީރިއާ ސަރުކާރުގެ ބަސް ގަބޫލުކުރާ ގޮތަކަށް ނޫނެވެ.\nތުރުކީ ސިފައިން ސީރިއާ އަށް އެރުމަށް ފަހު "އިމުން ބޭރުވެއްޖެނަމަ" އިޤުތިޞާދީ ފިޔަވަޅު އަޅަން އެމެރިކާ އިން އިންޒާރު ދީފައި ވާއިރު މިހާރު ވެސް ތުރުކީ އޮތީ އިޤުތިޞާދީ މައްސަލަތަކެއްގެ ތެރޭގައެވެ. އެހެންކަމުން އިތުރު ދަތިކުރުމުގެ ފިޔަވަޅެއް އަޅައިފިނަމަ ތުރުކީގެ ރައީސް ޠައްޔިބު އުރުދޮގާނަށް ސިޔާސީ ގޮތުން ގިނަ ގޮންޖެހުންތަކަކާއި ކުރިމަތިލާން ޖެހޭނެއެވެ.\nކޮވިޑް-19: ތުރުކީގައި ވެކްސިންގެ ތިންވަނަ ޑޯޒް ދޭން ފަށައިފި\nއޮކްޓޯބަރ 8, 2019 16:05\nއޮކްޓޯބަރ 9, 2019 12:44\nޓްރަމްޕު ހުރީ ހޫނުފެނަށްވެއްޓިފައި ދެންތިޔަކަމެއް ނުވާނެ.


League hoadhan Bayern ah baakee eh match\nބުރޫޝިއާ މޮންޗެންގުލެޖްބާކްގެ މައްޗަށް 2-1 ގެ ނަތީޖާ އަކުން ކާމިޔާބު ހޯދައި، ބުންޑެސް ލީގާގެ ޗެމްޕިއަންކަން ހޯދުމާ އެއް މެޗާ ކައިރިއަށް ބަޔާން މިއުނިކް ޖެހިލައިފި އެވެ.\nބަޔާން އަށް ލީގްގައި ބާކީ ތިން މެޗު އޮތް އިރު އަންނަ އަންގާރަ ދުވަހު ވާޑާ ބްރޭމަން އާ ދެކޮޅަށް ކުޅޭ މެޗުން މޮޅުވެ، ޖެހިޖެހިގެން އަށް ވަނަ ފަހަރަށް ބުންޑެސް ލީގާގެ ޗެމްޕިއަންކަން ބަޔާން އަށް ހޯދޭނެ އެވެ.\nގްލެޖްބާކް އާ ދެކޮޅަށް ބަޔާން މި ސީޒަންގައި ކުޅުނު މެޗުތައް ވެފައިވަނީ އުނދަގޫ މެޗުތަކަކަށެވެ. ރޭގެ މެޗުގައި ވެސް ބަޔާންއަށް އުނދަގޫ ކުރިމަތި ކުރި އެވެ، އެހެން ނަމަވެސް މިފަހަރު ވެސް ގްލެޖްބާކް އާ ދެކޮޅަށް ބަޔާން ވަނީ ޖަވާބެއް ހޯދާފަ އެވެ.\nމެޗު ނިމެން ހަތަރު މިނެޓަށް ވީއރު ވެސް ދެ ޓީމު އޮތީ 1-1 ން އެއްވަރު ވެފަ އެވެ. ބަޔާން މެޗުން މޮޅު ކޮށްދިން ލަނޑު 86 ވަނަ މިނެޓްގައި ކާމިޔާބު ކުރީ ލިއޯން ގޯޓެޒްކާ އެވެ. މެޗުގައި ފުރަތަމަ ލީޑް ނެގީ ބަޔާން އިންނެވެ. އެ ޓީމުގެ ލަނޑު މެޗުގެ 26 ވަނަ މިނެޓްގައި ކާމިޔާބު ކުރީ އުމުރުން 19 އަހަރުގެ ފޯވަޑް ހޯޝުއާ ޒަކްޒީ އެވެ. އޭގެ 10 މިނެޓް ފަހު ގްލެޖްބާކުން ނަތީޖާ ހަމަހަމަ ކުރީ 37 ވަނަ މިނެޓްގައި ބަޔާންގެ ޑިފެންޑަރު ބެންޖަމިން ޕަވާޑް އަތުން ބައިކޮޅަށް ވަން ލަނޑުންނެވެ.\nރޭ ވެސް ލީގް ހޯދުމުގެ ފުރުސަތު ބަޔާން އަށް ލިބެން އޮތެވެ. ބަޔާން އާއި ގްލެޖްބާކްގެ ކުރިން ކުޅުނު ވާދަވެރި ބުރޫޝިއާ ޑޯޓަމުންޑާއި ފޯޓޫނާ ޑުސާޑޯފްގެ މެޗުން ޑޯޓަމަންޑް ބަލިވި ނަމަ ބަޔާން ކުޅޭ މެޗު މޯލުވެ ލީގް ހޯދުމުގެ ފުރުސަތެވެ.\nރެލިގޭޝަން ޒޯންގައި އޮތް ޑުސާޑޯފް އަތުން ހޯދުނު މޮޅު ޑޯޓަމުންޑަށް ވީ އުނދަގޫ ނަތީޖާ އަކަށެވެ. މެޗުގެ އެންމެ ފަހު ވަގުތުގައ ޑޯޓަމުންޑް 1-0 ން މޮޅު ކޮށްދިނީ އާލިން ހާލޭންޑް ކާމިޔާބު ކުރި ލަނޑުންނެވެ.


"Duper Fifteen" Malhi Futsal Challenge: Kudahenveyru Lions Ah Muhimmu Molheh - Vaguthu\nކުޑަހެންވޭރު ލަޔަންސް އާއި ޑަ ރޯޔަލްސް ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގެ ގްރޫޕް ޑީގައި ޑަ ރޯޔަލްސް ބަލިކޮށް މުބާރާތުގައި ކުޑަހެންވޭރު ލަޔަންސްގެ ފުރަތަމަ މޮޅު ހޯދައިފިއެވެ.\nޑަ ރޯޔަލްސް އާއި ވާދަކޮށް ކުޑަހެންވޭރު ލަޔަންސް މިމެޗު ކާމިޔާބުކުރީ 4-2 ގެ ނަތީޖާއަކުންނެވެ.\nކުޑަހެންވޭރު ލަޔަންސްއަށް މި މެޗުގައި ލަނޑުތައް ޖަހައިދިން ކުޅުންތެރިންނަކީ ޝަހީމް އަބްދުލް ގާދިރު، އަހުމަދު ވަޖީހު، އިބްރާހިމް ޝަފްރާޒް އަދި މުހައްމަދު ސިރުހާން އެވެ. ޑަ ރޯޔަލްސް ޓީމުގެ ދެ ލަނޑުވެސް ޖަހައިދިނީ އައްޒާމް އަލިދީދީ އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ކުޑަހެންވޭރު ލަޔަންސްގެ އަލީ ސިމާހު އެވެ. އޭނާއަށް ޓްރޮފީ ހަވާލުކޮށްދެއްވީ މެޗުގެ ޝަރަފްވެރި މެހެމާނު މަސްއޮޑި ސްޕޯޓްސް ކުލަބުގެ ނައިބު ރައީސް އާދަމް އަތޫފް އެވެ.\nމުބާރާތުގެ ގްރޫޕް ޑީގައި ކުޑަހެންވޭރު ލަޔަންސް ކުޅުނު ފުރަތަމަ މެޗުގައި ވޯންޓެޑް އާއި ވާދަކުރި މެޗު ނިމުނީ 2-2 އިން އެއްވަރުވެގެންނެވެ. އެހެންކަމުން ކުޑަހެންވޭރު ލަޔަންސްއަށް ދެން ކުރިޔަށް ކުޅެން އޮތް މެޗަކީ ދެވަނަބުރަށް ދަތުރުކުރުމަށް މުހިއްމު މެޗެކެވެ. އަދި މި މޮޅަކީ އެ ޓީމަށް ވަރަށް މުހިއްމު މޮޅެކެވެ.\nޑަ ރޯޔަލްސް ބައްދަލުކުރި ފުރަތަމަ މެޗު އެ ޓީމު ވަނީ މޮޅުވެފައެވެ. ޑަ ރޯޔަލްސް މޮޅުވީ ތިމަރަފުށި ޔޫތު ޕްލެޔާސް (ޓީވައިޕީ) އާއި ވާދަކޮށް 6-1 ގެ ނަތީޖާއަކުންްނެވެ. އެއް މެޗުން ބަލިވި ނަމަވެސް އަދިވެސް އެ ޓީމަށް ދެވަނަބުރުގެ އުއްމީދު އެބައޮތެވެ.\nމުބާރާތުގައި މިއަދު (24 ޖެނުއަރީ 2021) ގައި ކުޅުމަށް ހަމަޖެހިފައިވާ މެޗުތައް\n16:00- ޕާކް ބޯއިސް - ރެމްޕޭޖް\n17:00- ލުއްޗާޒް - ނޮއެނާ\n20:00- މެންޗެސްޓަރ ޔުނައިޓެޑް ސަޕޯޓާސް ކުލަބް - ނަމުރު އެފްސީ\n21:00- ކުޑަހެންވޭރު ޔުނައިޓެޑް - މަސްއޮޑި ސްޕޯޓްސް ކުލަބް\n22:00- ބޫޗީޒް - ބުރު ސްޕޯޓްސް ކުލަބް\n23:00- ޒެޕޯ - ޑީސީ އެވެންޖާސް


ދަރިން ތަރުބިއްޔަތުކުރުމާގުޅޭ 48 ފައިދާ (5) – DhiSalafiyyah\n(41) މުސްލިމު ނޫން ޤައުމެއްގައި ދިރިއުޅެމުންދާ މުސްލިމުންނަށް ކުރިމަތިވާ އެންމެބޮޑު އުނދަގޫކަމަކީ: ޞައްޙަ އިސްލާމީ ތަރުބިއްޔަތަކުން ދަރިންނަށް ތަރުބިއްޔަތު ދިނުމެވެ. އަދި މިފަދަ ޤައުމުތަކުގައި ބޮޑެތި ގޮންޖެހުންތަކާ ކުރިމަތިލާންޖެހެއެވެ. އެއީ؛ ޢަޤީދާގެގޮތުން، ނުވަތަ އަޚްލާޤީގޮތުން، ނުވަތަ އިޖްތިމާޢީގޮތުން، ނުވަތަ ތަޢުލީމީގޮތުންފަދަ ގޮތަކުން ކުރިމަތިވާ ގޮންޖެހުންތައްކަމުގައިވީނަމަވެސްމެއެވެ.\n(42) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް ވަނީ: ޞައްޙަ ޢަޤީދާގެ މަތީގައި ދަރިން ތަރުބިއްޔަތުކުރުމެވެ. އެއީ؛ ޝުބުހަތަކުންނާއި،() ޝަހުވަތްތަކުން ރައްކާތެރިކޮށްދިނުމުގެ މައިގަނޑު އަޞްލެވެ.\n(43) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް ވަނީ: ޖަމާޢަތުގައި ނަމާދުކުރުމަށާއި، ގިނަގިނައިން ޒިކުރުތައް ކުރުމަށާއި، އެންމެހާ ކަމެއްގައި ﷲގެ ޙަޟްރަތުން ވާތްގަށް އެދުމަށް ދަރިން ތަރުބިއްޔަތުކުރުމެވެ. އަދި ދަރިފުޅުގެ ކަންކަމާމެދުގައި ސުވާލުކުރުމާއި، ދީނީ ފަރުޟުތައް އަދާކުރާގޮތް ބަލަހައްޓަންޖެހެއެވެ.\n(44) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް ވަނީ: އެ ޤައުމުތަކުގައިވާ މިސްކިތްކާއި އިސްލާމީ މަރުކަޒުތަކާ ދަރިން ގުޅުވުމެވެ. އަދި އެކަމުގައި އެދަރިންނަށްވާ ރިވެތި ނަމޫނާއެއްކަމުގައި ވުމެވެ.\n(45) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް ވަނީ: ވަރަށް މަތީ ދަރަޖައަކަށް ޢަރަބިބަހަށް އަހައްމިއްޔަތުކަން ދިނުމެވެ. ޢަރަބިބަހަކީ އިސްލާމްދީނާއި ޤުރްއާނުގެ ބަހެވެ. ގޭތެރޭގައި އުޅޭއިރު އަބަދުވެސް ޢަރަބިބަހުން ވާހަކަދެއްކުމަށް ސަމާލުކަން ދިނުމެވެ. ޢަރަބިބަހުން ވާހަކަދެއްކުމުގެ ބައްދަލުވުންތައް ބާއްވައި، އެފަދަ ބައްދަލުވުންތަކުގައި ﷲ ތަޢާލާގެ ފޮތާމެދު ޚިޔާލުބަދަލުކޮށް، ނަބިއްޔާ ޞައްލަﷲ ޢަލައިހިވަސައްލަމަގެ ޙަދީޘްތައް ކިޔަވައި ހެދުމެވެ.\nއެފަދަ މުޖުތަމަޢުއެއްގައި އުޅޭއިރު، އެކުދިންގެ އީމާންކަމުގެ މުސްތަޤުބަލު ވަނީ ނުރައްކާތެރިކަމެއްގެ ތެރޭގައިކަން ވިސްނަންޖެހޭނެއެވެ. މިފަދަ ޙާލަތްތަކުގައި އެވަނީ ޢަރަބިބަސް ހަނދާންނެތުމުގެ ކޮޅުމައްޗެއްގައިކަން ދަންނަންވާނެއެވެ. ފަހެ، ޢަރަބި ޤައުމުތަކުން އެފަދަ ޤައުމުތަކަށް ދިރިއުޅުން ބަދަލުކޮށްފައިވާ، ޢަރަބިބަހުން ވާހަކަދައްކަމުންދާ ފަރާތްތަކަށްފަހު، ތިރީސް ނުވަތަ ސާޅީސް އަހަރުފަހުން، މިހާރުގެ ޖީލުތައް ނެތިގެން ދިޔުމަށްފަހު، އެބައިމީހުންގެ ތެރޭގައި ޢަރަބިބަސް ޙިމާޔަތްކުރާނީ ކާކު ހެއްޔެވެ؟ ފަހެ، އެފަދަ ޤައުމުތަކުގައި އުފަންވެގެން އަންނަ ޖީލުތަކުގެ ކުދިން ވާނީ އެ ޤައުމެއްގެ ބަޔަކު ވާހަކަދައްކާ ބަހުރުވައިން ވާހަކަދައްކާ ބަޔަކަށެވެ. އަދި ޢަރަބިބަހުގެ އަސަރު މަޑުމަޑުން ފަނޑުވެ ނެތިގެން ދާނެއެވެ.() إِنَّا لِلَّةِ وَإِنَّا إِلَيْهِ رَاجِعُونَ.\n(46) މުހިއްމުވެގެންވާ ކަންކަމުގެ ތެރޭގައި: (ޚާއްޞަގޮތެއްގައި) މުސްލިމު ނޫން ޤައުމެއްގައި އުޅޭއިރު، ދަރިން އެކުވެރިވެ އުޅެނީ ކޮންބަޔަކާތޯ ބަލަންޖެހެއެވެ. އެ އެކުވެރިންނާބެހޭގޮތުން ސުވާލުކޮށް، އެ އެކުވެރިންގެ އަޚްލާޤާއި އެ އެކުވެރިން ލެނބިގެންދާ ކަންކަމަކީ ކޮބައިކަން ދެނެގަންނަންޖެހެއެވެ. އަދި ދެޖިންސުގެ ދެމެދުގައި ގާތްގުޅުންތައް ބޭއްވުމަކީ މުޅިން މަނާކުރަންޖެހޭނެ ކަމެކެވެ. މިފަދަ ގުޅުންތަކަކީ ޙަރާމް ގުޅުންތަކެކެވެ. މިފަދަ ގުޅުންތަކުގެ ސަބަބުން ދަރިންނަށާއި ގެއަށްވެސް އެކަމުގެ މުޞީބާތާއި ފިތުނަވެރިކަން ކުރިމަތިވާ ހުއްޓެވެ.\n(47) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް މުހިއްމުވެގެންވާ ކަންކަމުގެ ތެރޭގައި: ދެޖިންސު މަސްހުނިނުވާފަދަ އިސްލާމީ މަދަރުސާތަކުގައި ކިޔަވައިދިނުމަށް ސަމާލުކަން ދޭންވާނެއެވެ. އެފަދަ މަގެއް ތަނަވަސްވެފައިނުވާނަމަ، އެފަދަ ދުރުންދޭ ތަޢުލީމީ ކިޔެވުމެއްގައި ކުއްޖާ ބައިވެރިކުރާނީއެވެ.\n(48) (ޚާއްޞަގޮތެއްގައި) މުސްލިމު ނޫން ޤައުމެއްގައި ދިރިއުޅޭ މުސްލިމެއްގެ މައްޗަށް މުހިއްމުވެގެންވާ ކަންކަމުގެ ތެރޭގައި: ކޮންމެ ދުވަހަކު ދަރިންގެ ކަންކަން ގާތުން ބެލުންވެއެވެ. ޚާއްޞަގޮތެއްގައި ފުރާވަރަށް އަރައިގެން އަންނަ ދުވަސްވަރުގައެވެ. މައިންބަފައިންގެ ލޯތައް އަބަދުވެސް ހުންނަންޖެހޭނީ އެބައިމީހުންގެ ފިރިހެން ދަރިންނާއި އަންހެން ދަރިންނަށް ހުޅުވާލެވިފައެވެ. އެކުދިން ބޮޑުވެ، މަސްއޫލިއްޔަތުތައް އަމިއްލައަށް ނަގަންޖެހޭ ޢުމުރުފުރައަށް އަރަންދެނެވެ. އެހެނީ؛ ހުޅަނގުގެ ޤައުމުތަކުގައި އުޅޭ މުސްލިމުކުދިން އުޅެމުން އެގެންދަނީ، ހަލާކުކުރުވަނިވި ކަންކަމާއި، ހެއްލުންތެރި ކުރުވަނިވި ކަންކަމާއި، ފިތުނަތަކާއި، ނަފްސާނީ އަދި އިޖްތިމާޢީ މަގު ފުރެދުންތަކުން ފުރިފައިވާ މުޖުތަމަޢުތަކެއްގެ ތެރޭގައެވެ.\nﷲ ތަޢާލާއަށް އަޅަމެން އެދި ދަންނަވަނީ؛ އެކަލާނގެ ލޯބިވެވޮޑިގެންވާ އަދި އެކަލާނގެ ރުއްސަވާވޮޑިގެންވާ ކަންކަމަށް އަޅަމެންނަށް ތައުފީޤު ދެއްވުމަށެވެ. އަދި އަޅަމެންގެ ދަރިފަސްކޮޅުގައި ބަރަކާތް ލެއްވުމަށެވެ. ﴿رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا﴾ މާނައީ: “އަޅަމެންގެ ވެރިރަސްކަލާކޮ! އަޅަމެންގެ ޙަޔާތުގެ ބައިވެރިންގެ (އެބަހީ؛ އަނބިންނާއި ފިރިންގެ) ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި ތަޤްވާވެރިންނަށް އިމާމުންކަމުގައި އަޅަމެން ލައްވާނދޭވެ!”\n() ޝުބްހަތަކަކީ: ގެންނަ ކުށްހީތަކެވެ. މުސްލިމް ނޫން ޤައުމެއްގައި އުޅުމަކީ އެކަމުގެ ސަބަބުން އިސްލާމްދީނާމެދު ހުންނަ ކުށްހީތަކަށާއި، އިސްލާމްދީނާމެދު ޝައްކު އުފެއްދުމުގެ ތެރެއަށް ކުދިން ވަރަށް ފަސޭހައިން ހުށަހެޅޭނެކަމެކެވެ. (މުތަރުޖިމް)\n() ކަންހިނގާނެ މަގަކީ މިއީއެވެ. ވަރަށް ވިސްނުންތެރިވެ، ހޭލާހުރެއްޖެއްނަމަ ނޫނީ އެފަދަ ޤައުމެއްގައި އުޅޭއިރު، އަމިއްލަ ޤައުމުގައިވާ ރަނގަޅު އާދަތަކާއި، ރިވެތި އަޚްލާޤާއި، އިސްލާމްދީނުގެ އަސަރުތައް ފަސޭހަކަމާއެކު ފިލައިގެން ދިޔުމަކީ ދާދިގާތުގައިވާ ކަމެކެވެ. އަދި ދީނުގައި ނަހީކުރައްވާފައިވާ ބޮޑެތި މުންކަރާތްތަކަށް އަރައިގަނެވުމަކީވެސް ފަސޭހަކަމެކެވެ. ޚާއްޞަގޮތެއްގައި މުސްލިމުން މަދު ޤައުމުތަކުގައި އުޅޭނަމަ މިކަމުގެ ބިރުވެރިކަން ބޮޑުވެގެންވެއެވެ. (މުތަރުޖިމް)


Crane vettumun furaana salaamai vee kiriya! | Mihaaru\nކެރޭނު ވެއްޓުމުން މިޔަވާލި ދޯނި ފެތިފައި: ނުރައްކާތެރި ހާދިސާއެއް -- ފޮޓޯ: ފޭސްބުކް\nކެރޭނު ވެއްޓުމުން ފުރާނަ ސަލާމަތްވީ ކިރިޔާ!\n10 ޖެނުއަރީ 2017 - 20:06 19 comments\nގދ. ހޯނޑެއްދޫ ފަޅުގައި އަޅާފައި އޮތް ލ. ގަމު "މިޔަވާލި 4" ދޯނީގެ ކެޔޮޅު، ހުސެން ހަނީފު އެ ވަގުތު އިނީ އެ ދޯނީގެ ކޮޅުފަސްކޮޅުގައި އިންޖީނު ކައިރީގަ އެވެ. ގާތްގަނޑަކަށް 80 ފޫޓުގެ ދޯނީގެ އިންޖީނު މަރާމާތުކުރަން އިންޖީނު ރޫމުތެރޭގައި އިތުރު މީހަކު އުޅުނެވެ. ކުއްލިއަކަށް ހަނީފަށް ފެނުނީ ބޯމަތިން އެ މީހުންނާ ދިމާއަށް ކެރޭނެއްގެ ބިޔަ ދަނޑި ވެއްޓޭ ތަނެވެ.\n"ސަލާމަތްވީ ކިހިނެއް ކަމެއް ބުނާކަށް ވެސް ނޭނގެ. ބަލަބަލާ ހުއްޓައި، އެ ދަނޑި ވެއްޓުނީ ސީދާ އަޅުގަނޑު އިން ތަނާ ދިމާއަށް ދޯނީގެ މައްޗަށް،" އެ ނުރައްކާތެރި ހާދިސާގައި ފުރާނަ ސަލާމަތްވުމުން، އުފަލުން ރޮވިފައި ހުރި ހަނީފު ބުންޏެވެ.\n"ހިއެއް ނުކުރަން އިންޖީނު ރޫމްގެ ތެރޭގައި އިން މީހާ ވެސް ސަލާމަތްވާނެ ކަމަކަށް. އެކަމަކު އޭނާ ވެސް އަޅުގަނޑުމެން ވެސް ވަރަށް އެހެން ކަހަލަ ގޮތަކަށް ސަލާމަތްވީ."\nކެރޭނު މޫދަށް ވެއްޓި އަޑިއަށް ދަނީ\nހޯނޑެއްދޫ އުތުރު ފަރާތުގައި ހޮރައިޒަން ފިޝަރީޒް އިން ހަދާފައި އޮންނަ ސައިޓް ކައިރީ ފަޅުތެރޭގައި މިއަދު މެންދުރު ފަހު ހިނގި މި ހާދިސާގައި، ކެރޭނު މޫދަށް ވެއްޓި އެއްކޮށް ވަނީ އަޑިއަށް ގޮސްފަ އެވެ. އަދި ދޯނި ދެ ބުރި އަށް ބުރިވެ، އެކަކަށް ވަނީ އަނިޔާވެފަ އެވެ.\nމަންޒަރު ދުށް ބައެއް މީހުން، ކެރޭނުގެ ދިވެހި ޑްރައިވަރާ ހަވާލާދީ ބުނިގޮތުގައި، ހޮރައިޒަން ފިޝަރީޒްގެ އެ ބޮޑު ވެހިކަލް އޭނާ ދުއްވާފައި ދިޔައީ ބާރު ސްޕީޑެއްގަ އެވެ. މޫދަށް ވެއްޓުނީ ކެރޭނުގެ ބްރޭކް ހަލާކުވެފައި ހުރުމުން އޭތި ކޮންޓްރޯލް ނުވެގެން ކަމަށްވެ އެވެ. އޭރު އެތަނުގައި މިޔަވާލި ދޯނި އަޅާފައި އޮތީ އިންޖީނު މަރާމާތު ކުރުމަށެވެ.\nކެރޭން ކޮންޓްރޯލް ނުވެ މޫދަށް ވެއްޓެން ދާން ފެށުމުން ޑްރައިވަރު ވަނީ ވަކި ހިސާބަކުން އެއިން ފުންމާލާފަ އެވެ.\nމިޔަވާލި ދޯނި ފަޅުތެރޭގައި: މި ދޯނި ބޭނުން ނުކުރެވޭ ވަރަށް ވަނީ ހަލާކުވެފައި\nއެ ހާދިސާ ހިނގި މަންޒަރު އެކަކު ވަނީ ރެކޯޑްކޮށްފަ އެވެ. އެ ވީޑިއޯއިން ފެންނަ ގޮތުގައި ކެރޭނު މޫދަށް ފުރޮޅާލުމުން އޭގެ ދަނޑި ގޮސް ޖެހުނީ ދޯނީގެ ކޮޅުފަސްކޮޅުގަ އެވެ. އެއާ އެކު ކޮޅުފަސްކޮޅު އެއްކޮށް އަޑިއަށް ގޮސް ދޯނި ކޮޅަށް ޖެހުނެވެ. އޭރު ދޯނީގެ ގެގަނޑު ތެރޭގައި ވެސް މީހުން ތިއްބެވެ.\n"ދަނޑި އައިސް ވެއްޓުނީ އަޅުގަނޑުމެން ތިބި ތަނާ ކައިރިއަށް. ދުއްވައިގަންނަން އުޅެނިކޮށް އަޅުގަނޑު ކައްސާލައިގެން ވެއްޓުނީ މޫދަށް. އެކަމަކު އުފެދުނު ބާނިގަނޑު ތެރޭގައި އަނެއްކާވެސް ދޯނީގެ ތެރެއަށް ޖެހިއްޖެ،" ހަނީފު ބުންޏެވެ.\nހަނީފު ބުނި ގޮތުގައި ދޯނީގެ 18 ފަޅުވެރިންގެ ތެރެއިން އެ ވަގުތު ދޯނީގައި ތިބީ އޭނާގެ އިތުރުން ފަސް މީހެކެވެ. އޭގެ ތެރެއިން ތިން މީހަކު ތިބީ ދިރުނބާކޮޅުގަަ އެވެ. އަނެއް ތިން މީހުން ތިބީ ދޯނީގެ ކޮޅުފަސްކޮޅުގަ އެވެ. ބާކީ 12 ފަޅުވެރިން ތިބީ ދޯންޏާ ކައިރީގައި އެއްގަމުގަ އެވެ.\nދޯނީގެ މައްޗަށް ކެރޭން ވެއްޓުމުން ދޯނި ފެތިފައި: އެ ކެރޭން މިހާރު އޮތީ މޫދު އަޑީގައި ފޮޓޯ: ފޭސްބުކް\nދޯންޏާ ދިމާއަށް ކެރޭން ވެއްޓެމުން ދާ ތަން ފެނުމުން އެ މީހުން ބިރުން ހަޅޭއްލަވަމުން ދިޔަ އެވެ.\nހަނީފު ބުނީ ތިން މިލިޔަން ރުފިޔާއަށް ވުރެ ބޮޑު ލޯނެއް ނަގައިގެން މީގެ ހަތް މަސް ކުރިން ގަތް ފައިބަރު ދޯނި މިހާރު ވަނީ ބޭނުން ނުކުރެވޭ ވަރަށް ހަލާކުވެފަ އެވެ. ގާތްގަނޑަކަށް ދެ ބުރިއަށް ބިނދުނު އިރު އެތައް ލައްކަ ރުފިޔާއެއްގެ އަގުހުރި އިންޖީނު ވެސް ވަނީ އެއްކޮށް ހަލާކުވެފަ އެވެ.\n"އަޅުގަނޑުމެން އެންމެން ވެސް ނަފުސާނީ ގޮތުން އަދިވެސް މިތިބީ ޝޮކެއްގައި. ހީނުކުރާ ކަހަލަ ގޮތަކަށް ފުރާނަ ސަލާމަތްވި އިރު ދޯނީގެ ދުވަސް މިވަނީ ގޮސްފައި،" ހަނީފު ބުންޏެވެ.\nއެނގިފައިވާ ގޮތުގައި ކެރޭނު ދުއްވަން އިނީ ލައިސަންސް ނެތް ދިވެއްސެކެވެ. މި މައްސަލަ މިހާރު އަންނަނީ ފުލުހުން ތަހުގީގު ކުރަމުންނެވެ.\nއިތުރު ލިޔުންތައް ގދ. ހޯނޑެއްދޫ ލ. ގަން އެކްސިޑެންޓް ކަނޑުމަތީގެ ހާދިސާ މަސް ދޯނި\nދެ ދޯންޏެއް ޖެހި އެކްސިޑެންޓްވެއްޖެ\nގާސިމްގެ އަތުން ބޭނުންވަނީ ލޯނެއް: ދޯނީގެ ވެރިފަރާތް


SunOnline: Quranuge Noorun: Nubai vasvaas thakun dhuruvumah Yoosuf dhekkevi namoona\nގުރުއާނުގެ ނޫރުން: ނުބައި ވަސްވާސްތަކާއި އެދުންތަކުން ދުރުހެލިވުމަށް ޔޫސުފްގެފާނު ދެއްކެވި ނަމޫނާ\nމިޙްނާ ނާސިހު 02 Oct 2020, 10:55\nދުނިޔަވީ އެކި ކަންކަމުގައި އަމިއްލަ އެދުންތަކާއި، ޝައިތާނީ ވަސްވާސްތައް އަހަރެމެންގެ ހިތާއި ސިކުނޑިތަކާއި ކުޅެ ހައްލާލަ އެވެ. އެހެންނަމަވެސް މި ހުރިހާ ވަގުތު ތަކަކީވެސް މާތްﷲ އަހަރެމެންނަށް ކުރިމަތި ކުރުވާ އިމްތިހާނުތަކެކެވެ.\nގުރުއާނުގެ ނޫރުން ސީރީޒްގެ މި ހަފްތާގެ އެޕިސޯޑުގައި ޝެއިހް ނިމާލް މުހައްމަދު ކިޔައިދެއްވާ، ޔޫސުފްގެފާނުގެ މި ވާހަކަފުޅަކީ މިއަދުގެ މުޖްތަމައުގައި ކޮންމެހެންވެސް އަހަރެމެންނަށް އެނގުން މުހިންމު ވާހަކައެކެވެ. އިބްރަތެކެވެ.\nޔޫސުފްގެފާނަކީ ޔައުގޫބުގެފާނުގެ 11 ފިރިހެން ދަރިކަލުންގެ ތެރެއިން އެއް ދަރިކަލެވެ. ބުއްދިވެރި އިލްމުވެރި ނަބިއްޔެކެވެ. އެކަލޭގެފާނު ތުއްޕުޅުއިރު ކުޅުއްވަން ގެންދިއުމަށްފަހު އެއްބަފާ ބޭބޭކަލުން ދުރުތަނެއްގައި ހުރި ވަޅަކަށް އެކަލޭގެފާނު ދޫކޮށްލެއްވިއެވެ. އެ ވަޅުގައި އެކަލޭގެފާނު އޮންނަވަނިކޮށް އަޅެއްގެ ގޮތުގައި ގެންދެވުނީ މިސްރުގެ އަޒީޒުގެ ގަނޑުވަރުކޮޅަށެވެ. އެ ގަނޑުވަރުކޮޅުގައި އެކަލޭގެފާނު ބޮޑުފުޅުވިއެވެ. ޔޫސުފްގެފާނުގެ ހެޔޮ އަޚްލާގަށާއި މުއާމަލާތްކުރެއްވާ ގޮތާއި، ރީތިކަމަށާއި ހެޔޮފުޅުކަމަށް އެންމެންގެ ހިތުގައިވެސް ލޯބި އުފެދުނެވެ. އަދި މިސްރުގެ އަޒީޒުވެސް ޔޫސުފްގެފާނުގެ މި ސިފަތަކަށް ލޯބިކުރައްވާ ވަރަށް އޯގާތެރިކަމާއިއެކު އެކަލޭފާނަށް ކަންތައްތައް ކުރެއްވި އެވެ.\nއެހެންނަމަވެސް އެކަލޭގެފާނުގެ ހަޔާތްޕުޅުގެ އެންމެ ޒުވާން ދުވަސްވަރުގައި އަދި މާބޮޑު އިމްތިހާނެއް ކުރިމަތިވިއެވެ. މިސްރުގެ އަޒީޒުގެ އަނބިކަނބަލުންގެ ހިތުގައި އެކަލޭގެފާނާއި މެދު، ޝައުގުވެރިކަން އުފެދިގެން ދިޔައެވެ. އެކަމަނާ ތަފާތު ގޮތްގޮތުން އެކަލޭގެފާނާއި ކައިރިވުމަށް މަސައްކަތްކުރިއެވެ. މިގޮތުން އެއްދުވަހަކު ގަނޑުވަރުކޮޅުގެ ހުރިހާ ދޮރެއް ލެއްޕުމަށްފަހު އެކަމަނާ އެކަލޭގެފާނާއި ކައިރިވުމަށް މަސައްކަތްކުރިއެވެ.\nوَرَاوَدَتْهُ الَّتِي هُوَ فِي بَيْتِهَا عَن نَّفْسِهِ وَغَلَّقَتِ الْأَبْوَابَ وَقَالَتْ هَيْتَ لَكَ ۚ قَالَ مَعَاذَ اللَّهِ ۖ إِنَّهُ رَبِّي أَحْسَنَ مَثْوَايَ ۖ إِنَّهُ لَا يُفْلِحُ الظَّالِمُونَ [ ޔޫސުފް ސޫރަތުގެ 23 ވަނަ އާޔަތް]\nމާނައީ: އަދި އެކަލޭގެފާނު އެކަނބުލޭގެ ގޭގައި ހުންނެވި ކަނބުލޭގެ، އެކަލޭގެފާނުގެ އަރިހުން ނުބައި ކަމަކަށް އެދުނެވެ. އަދި ދޮރުލައްޕައި، އެކަނބުލޭގެ ދެންނެވިއެވެ. ކަލޭގެފާނު (ތިމަންނާގެ ގާތަށް) ވަޑައިގަންނަވާށެވެ! އެކަލޭގެފާނު ވިދާޅުވިއެވެ. [معاذ اللَّه] އެވެ. (އެބަހީ: اللَّه ގެ ރައްކާތެރިކަމަށް އެދެމެވެ. خيانة ތެރިވުމަށް ކަނބުލޭގެ ތިޔަ އެދޭ މީހާ) އެއީ ހަމަކަށަވަރުން، ތިމަންގެ ސާހިބު މީހާއެވެ. އޭނާ ތިމަންކަލޭގެފާނު ބަހައްޓާފައިވަނީ، މާތް ރަނގަޅުގޮތަށެވެ. ހަމަކަށަވަރުން، އަނިޔާވެރިން ނުދިނޭނެތެވެ.\nއެހެންނަމަވެސް ޔޫސުފްގެފާނު އެހިނދުގައި އެ ނުބައި ފާހިޝް އަމަލުން ރައްކާތެރިވެވަަޑައިގެންނެވުމަށް އަމަލު ކުރެއްވި ގޮތަކީ އޭގެ އެތަށް ޒަމާންތަކެއް ފަހުން މިއަދުގެ ޖީލަށްވެސް ނަމޫނާ އެކެވެ. ދަސްކޮށްދެއްވި މަތިވެރި ފިލާވަޅެކެވެ.\nوَلَقَدْ هَمَّتْ بِهِ ۖ وَهَمَّ بِهَا لَوْلَا أَن رَّأَىٰ بُرْهَانَ رَبِّهِ ۚ كَذَٰلِكَ لِنَصْرِفَ عَنْهُ السُّوءَ وَالْفَحْشَاءَ ۚ إِنَّهُ مِنْ عِبَادِنَا الْمُخْلَصِينَ [ ޔޫސުފް ސޫރަތުގެ 24 ވަނަ އާޔަތް]\nމާނައީ: އަދި ހަމަކަށަވަރުން (އެދުމާއެކު) އެކަނބުލޭގެ އެކަލޭގެފާނާ ކުރިމަތިލިއެވެ. އަދި އެކަލޭގެފާނުގެ ވެރިރަސްކަލާނގެ دليل ފެނިވަޑައިނުގެންނެވިނަަމަ، އެކަލޭގެފާނުގެ ހިތްޕުޅުވެސް އެކަނބުލޭގެ ފަރާތަށް ލެނބުނީހެވެ. އެފަދައިން (އެ دليل ދެއްކެވީ) ތިމަންރަސްކަލާނގެ އެކަލޭގެފާނުގެ ކިބައިން ނުބައި عمل އާއި، ހުތުރުކަންބޮޑު ފާފަ ދުރުކުރެއްވުމަށްޓަކައެވެ. ހަމަކަށަވަރުން، އެކަލޭގެފާނު ވަނީ، ތިމަންރަސްކަލާނގެ خيار ކުރެއްވި އަޅުންގެ ތެރެއިންނެވެ.\nއެކަލޭގެފާނު ﷲއަށް ބިރުވެރިވެ އެ ނުބައި އަމަލުން ރައްކާތެރިވުމަށް އެދި ދެންނެވި އެވެ. އަދި މާތްﷲ އަށާއި އެކަލޭފާނުގެ ސާހިބު އަށް ޚިޔާނާތްތެރިވުމުން ދުރުހެލިވެވަޑައިގެންނެވިއެވެ.\nޔޫސުފްގެފާނުގެ މި ވާހަކައިން މި ޖީލަށް ލިބޭ އިބްރަތަކީ، އެކަނިވެ، އެހެންމީހުންގެ ލޯތަކަށް ނުފެންނަ ފަދަ ހާލަތެއްގައިވެސް މިފަދަ ނުބައި ވިސްނުމެއް ޚިޔާލެއް ތަސައްވުރެއް ހިތަށް ކުރެވުމުން އެކަމުން ދުރިހެލިވާންވީ ގޮތެވެ. މާތްﷲގެ މަތީން ހަނދާންއާކޮށް އެކަލާންގެ ނަހީކުރެއްވި އަމަލުތަކުން ރައްކާތެރިވުމުގެ މާތްކަމާއި މަތިވެރިކަމެވެ.\nއަލީ ރަމީޒްގެ ލަވަ ބޭނުން ނުކުރުމަށް އެދިއްޖެ\nކޮވިޑާއެކު ދުނިޔޭގެ އެންމެ ބޮޑު ބޮކްސް އޮފީހަށް ޗައިނާ\nނެހާ އާއި ރޯހަންގެ ކައިވެނީގެ ދައުވަތު ކާޑު ލީކުވެއްޖެ


Ep. 12 — Thy Furaanaige Dhirumey | Safuhaa\n"އެހެންވީމަ ދެން ދުވަހަކުވެސް ހިތަށް ނާރުވާތީ ތީ އަހަރެންނަށް ބޭނުންތެރި ކުއްޖެއް ނޫންކަމަށް. ތެދަށް ބުނަންޏާ އަހަރެންނަށް ދިރިހުރުމުގެ އުންމީދު އާކޮށްދޭ ފަރާތަކީ ތީ. އަހަރެންގެ ފުރާނައިގެ ދިރުމަކީ ތީ. މާދަން ވާނެނަމަ މާދަންވެސް އަހަރެން މުސްކާންއާ ކައިވެނި ކުރަން ތައްޔާރު." އައިޒަން ލެޕްޓޮޕް ދުރަށް ޖައްސާލައިފައި އެނބުރި މުސްކާންގެ ދަތްދޮޅީ ހިފައިގެން އިނދެ ހަތަރުކަޅި ހަމަކޮށްފައި ބުނެލިއެވެ. މުސްކާން އެވަގުތު ބޯ ޖަހައިލީ އައިޒަން އެދެއްކި ކޮންމެ ވާހަކައެއް ޤަބޫލު ކުރާ ހާލު އެއިން ކޮންމެ ވާހަކައަކާ އެއްބަސްވަމުންނެވެ. އިރާދަކުރެއްވިއްޔާ އިންތިޒާރުގެ ނިމުން އޮތީ ދުރަކު ނޫނެވެ. އެދުވަހަކުން އައިޒަން ވާނީ ހަމައެކަނި އޭނާގެ ހައްޤަކަށެވެ.\nކައިވެނީގެ ކަންކަން އެންމެ ބާރު ދުވެއްޔެއްގައި ކުރިއަށް ދާން ފެށިއިރު މުސްކާންގެ އިމްތިހާނުވެސް ނިމި ހަމަޖެހިލެވޭ ގޮތް ވެއްޖެއެވެ. ރޭގަނޑު ނިދުން ފިޔަވައި ހުރިހާ ވަގުތެއް އޭނާ ގްރީންލޭންޑްގައި ހޭދަ ކުރަން ފެށީ އައިޒަންގެ އެންމެ ގާތުގައި ވުމަށެވެ. އެހެނަސް އައިޒަންގެ ދަށަށް ދަމުން ދިޔަ ހާލަތު އެކަމަކަށް ތަނެއް ނުދެއެވެ. މުސްކާން ބޭނުން ވިއަސް އައިޒަންއާއެކު ހުރިހާ ވަގުތެއް ހޭދަ ކުރުމަށް ދަތިވާން ފެށިއެވެ. ކުރިއާ ޚިލާފަށް އައިޒަން އެކަނިމާއެކަނި ވިސްނުމުގައި ހޭދަކުރާ ވަގުތު ގިނަ ވާން ފެށިއެވެ. އެކަނިމާއެކަނި އިނދެގެން ވިސްނަނީ ކޯއްޗެއް ކަމެއް ޚުދު މުސްކާންއަކަށްވެސް ނޭނގެއެވެ. މުސްކާންއަށް އެއިން މަންޒަރެއް ފެނިގެން ސުވާލު ކުރާއިރަށް އައިޒަން ޖަވާބެއް ނުދީ ބަލަހައްޓައިގެން އިނދެފާނެއެވެ. މުސްކާންއަށް އެންމެފަހުން މަޖުބޫރު ވަނީ ހިތާއި ދެކޮޅަށް ވިއަސް މައުޟޫ ބަދަލުކޮށްލާށެވެ. އޭނާ މަންމަގެ ހުއްދަ ހޯދައިގެން އެގޭގައި ނިދަން އޮންނަ ރޭތަކުގައިވެސް އައިޒަން ކޮބައިތޯ ބަލަން އެކޮޓަރިއަށް ދާއިރު އޮންނަނީ ހުހަށެވެ. ކޮންމެ ގޮތެއްވިއަސް އައިޒަން މަންމަގެ ފުށުން ދެވޭ ފަސޭހަކަން އޭނާއަށް ނުދެވޭނެކަން މުސްކާން ޤަބޫލު ކުރެއެވެ. ހިތަށް ކެތްނުވުމުން އޭނާ ސިއްރުން ރޯލައިގެން އަމިއްލަ ހަމަޖެހުން އަނބުރާ ގެނެއެވެ. ކަރުނަތައް ބޭރުކޮށްލުމުން ހިތުގެ އުދާސްގަނޑު ވަގުތީގޮތުން ލުއިވެއެވެ.\nއެއީވެސް އެފަދަ ރޭގަނޑެކެވެ. މުސްކާން މަންމަގެ ހުއްދަ އަތުލައިގެން ގްރީންލޭންޑްގައި މަޑުކުރީ އައިޒަންއަށްޓަކައެވެ. އެންމެން ކާންވެގެން މޭޒު ދޮށުގައި ތިބިއިރު ސަނާ ދިޔައީ އައިޒަންގެ ކާއެއްޗެހި ހިފައިގެން ކޮޓަރިއަށެވެ. މިއަދު އަނެއްކާވެސް މާބޮޑަށް ވަރުބަލި ދުވަހަކަށް ވާތީ އެހާ ދުރަށް އައިޒަން ގެންނާކަށް ސަނާ ބޭނުމެއް ނުވިއެވެ. އެއިރު މުސްކާން މަޑުކޮށްލައިގެން އިނީ ސަނާ އެނބުރި އަންނާނެ ވަގުތެއްގެ އިންތިޒާރުގައެވެ. އިރުކޮޅެއް ފަހުން ސަނާ އައިތަން ފެނިގެން މުސްކާން އަވަސްކޮށްލައިގެން ތެދުވިއެވެ.\nގޮސް ވަންއިރު އައިޒަން އެނދުގައި އޮށޯވެލައިގެން އޮތީ ހިޔާލެއްގައެވެ. މުސްކާން ވަން އަޑަށް ބަލާލައިފައި ހިނިތުންވެލިއެވެ. ކިތަންމެ ހާލު ދެރައަސް ހިނިތުންވުމަކަށް ބަދަލެއް ނާދެއެވެ. އެއީ އެހިނިތުންވުމަކަށްޓަކައި މުސްކާން ފިދާވި ހިނިތުންވުމެވެ. އޭނާ ގޮސް އެނދުގެ މަގަތުގައި އިށީންދެ އައިޒަންގެ ދެފައިތިލައިގައި ހިފާލިއިރު ގަނޑުފެންކޮޅެއްހާ ފިންޏެވެ. ފަހަކަށް އައިސް އެދެފައި ހުންނަނީ އަބަދުވެސް އެހެންނެވެ. ކިތަންމެ ހޫނު ދުވަހެއްގައިވެސް އައިޒަން ހީކަރުވައިގަނެގެން އުޅޭތަން މުސްކާންއަށް ހުރީ ފެނިފައެވެ. ކާހިތް ނުވުމާއި ވަރުބަލިވުމުގެ އިތުރަށް މަދުމަދުން ހޮޑުވެސްލާން ފަށައިފިއެވެ. އަދިވެސް ކޮޅަށް ތެދުވެ ހިނގާ އުޅެވެނީ ނަސީބެވެ.\n"ކޮންކަމަކާ ތިވިސްނަނީ؟" މުސްކާން އާދައިގެ ގޮތަކަށް އަހައިލިއެވެ. އައިޒަން އެވަގުތު ބަލަން އޮތީ ހީވާގޮތުން، ޖަވާބު ދޭންވީއެއް ކަމެއް ނުވަތަ ނޫންކަމެއް ނުނިންމިފައެވެ. "ހިތަށް އަރަނީ އަހަރެން ނެތަސް އަހަރެންގެ ނިޝާނެއް މިދުނިޔެއަށް ދޫކޮށްފައި ދެވޭނެ ނަމައޭ." އައިޒަންގެ ޖަވާބުން މުސްކާންގެ ހިތާއި ކުޅެލިއެވެ. ހަމައެކަނި އެލޮލުންވެސް އައިޒަން އެކަމަށް އެދޭވަރު ހާމަކޮށްދިނެވެ. "އިރާދަކުރެއްވިއްޔާ އަޒްގެ ތިއުންމީދު ފުރިހަމަ ވާނެ. ކައިވެނި ކުރެވޭއިރަށް އަހަރުމެން ފުރަތަމަވެސް މަސައްކަތް ކުރާނީ ދަރިއަކު ހޯދަން. އެއިރުން އެދަރިފުޅު ވެގެންދާނީ އަބަދުގެ އަބަދަށް އައިޒަންގެ ހަނދާން އެންމެން ހިތުގައި އާކޮށްދޭނެ ކުއްޖަކަށް." މުސްކާން ހިނިތުންވެލައިފިއެވެ. އޭނާ ކުރިއަށްވުރެ ކައިރިވެފައި މަޑުމަޑުން ގުދުވެލުމަށްފަހު އައިޒަންގެ ތުންފަތުގައި ބޮސްދީފައި ހިންދެމިލިއެވެ. އޭނާގެ މަޤްސަދަކަށްވީ ކުޑަ ނަމަވެސް ހިތްހަމަޖެހުމަކާއި އުފަލެއް އައިޒަންއަށް ހޯދައިދިނުމެވެ. ބޭރަށް ނިކުތުމުގެ ބަދަލުގައި މުސްކާން އޮށޯވެލީ އައިޒަންގެ މަގަތުގައެވެ. ސީލިންގަށް ބަލަހައްޓައިގެން ދެމީހުން ތިބިއިރު އެކަކުވެސް ބަހެއް ނުބުނެއެވެ. އެކަމަކު ދެމީހުންގެ ސިކުނޑި އޭގެ އެންމެ ހަލުވި މިނުގައި ދަތުރު ކުރަމުން ދިޔައެވެ.\nއިރުގަނޑެއް ފަހުން ސަނާ އެނބުރި އައުމުން މުސްކާން ގުޑްނައިޓް ކިޔާފައި ނިކުމެގެން ދިޔައެވެ. ކޮޓަރިއާ ހަމައަށް ގޮސް ވަންނަން އުޅެފައި އެނބުރި ބަލަން ހުއްޓާ އައިޒަން މަންމައާއެކު ނިކުމެގެން އެކޮޓަރިއަށް ދިޔަތަން ފެނުނެވެ. ނުނިދިގެން އައިޒަން އުޅޭނެގޮތް ހިޔާލު ކޮށްލެވިފައި މުސްކާންއަށް ބޯޖައްސާލެވުނީ ފާރުގައެވެ. އެގޮތުގައި ހުއްޓާ ކޮންމެވެސް މީހަކު އައިސް ކޮނޑުގައި އަތް ޖައްސާލުމުން ސިއްސައިގެން ދިޔައެވެ.\n"އިޝާން؟" މުސްކާންއަށް ބުނެލެވުނެވެ. "ކޮންކަމަކާ ދެރަވެފަ ތިހުރީ؟" އިޝާންއަށް އެނގިހުރެވެސް މުސްކާން ބުނާ އެއްޗެއް ބަލައިލަން ބޭނުންވިއެވެ. ޖަވާބުދިނުމުގެ ބަދަލުގައި މުސްކާން ބޯހޫރާލީ ދެފަރާތަށެވެ. އޭނާ ލުއި ހިނިތުންވުމަކާއެކު އިސްޖަހައިލި ވަގުތު އިޝާން އެއަތުގައި ހިފައިލުމުން ސިހުމެއް ލިބުނެވެ. "ހިނގާބަލަ ބުރެއް ޖަހާލަން ދާން. އިޓްސް އެ ބިއުޓިފުލް ނައިޓް." އިޝާން އޭނާ ގޮވައިގެން ތިރިއަށް ދަމުން ބުނެލިއެވެ. ޚުދު މުސްކާންވެސް އޭރު ހުރީ ތާޒާ ވައިކޮޅަކަށް ބޭނުންވެފައެވެ. އަމުދުން އިޝާން އެއީ އަބަދުވެސް އޭނާގެ ހިތްދަތި ވަގުތުގައި ހިތްހަމަޖެހުން ހޯދައިދޭން މަސައްކަތް ކުރާ އެކަކެވެ. އޭނާ ދެރަވެފައި ހުއްޓާ ފެނިއްޖެއްޔާ އައިސް އުދާސްގަނޑު ފިލުވަދޭން މަސައްކަތް ކުރެއެވެ.\nގޯތިތެރެ ހުރަސްކޮށްފައި ދެމީހުން ގޮސް ސައިކަލަށް އެރިއިރު މެދު އުޑުގައި ރަނިކަން ކުރަމުންދިޔަ ބުރުހަމަ ހަނދު ހުރީ އޭގެ އެންމެ ޝާއްބަކަމާ އެކީގައެވެ. އިޝާން ސައިކަލު ދުއްވާލުމުން މޫނުގައި އައިސް ބީހެން ފެށި ފިނި ރޯޅިތަކުން މުސްކާންގެ ހިތާއި ރޫޚަށް އަރާމުވިއެވެ. ލޯމަރާލައިގެން އޭނާ އިނީ އިޝާންގެ ބުރަކަށީގައި މޫނުގެ އެއްފަޅި ޖައްސާލައިގެންނެވެ. ހުރިހާ ހިޔާލަކުން އެސިކުނޑި މިނިވަންކޮށްލައިގެން ލުއި ހޯދައިދިނުމުގައެވެ.\nއިޝާން ސައިކަލު ހުއްޓިކަން އިހްސާސް ވެގެން ބަލައިލިއިރު އެއީ އޭނާ ދަންނަ ހިސާބެއް ނޫނެވެ. "ސައިކަލަށް އަރައިގެން ނައްޓައިލި ފަހުން ހަނދާންވީ އަޒްމަންމަ ކުރީ ދުވަހަކު ހަވާލު ކުރި ކަންތައް. އަޒް މަންމަ ހަވާލުކޮށްފަ އޮތީ މުސްކާން ގޮވައިގެން ވެޑިން ޑްރެސް ނަގަންއަންނަން." އިޝާން އޮޅުންފިލުވައިދިން ވަގުތު މުސްކާންއަށް ލޯ ބޮޑުކޮށްލެވުނެވެ. އެތެރެއަށް ވަދެފައި ހެދުން ފެނުމާއެކު ލޮލުގައި އަޖައިބެއްފަދަ ވިދުވަރެއް ނަށައިލިއެވެ. ގެންދިއުމުގެ ކުރިން އަދި އެއްފަހަރު ހެދުން ލާން ޖެހޭނެ ކަމަށް ފަހާ މީހާ ބުނުމުން މުސްކާން ބޯ ޖަހާލައިފައި އެތަނުން ދޮރެއް ހުޅުވާލައިފައި ވަނެވެ. އިޝާން އޭރު ތަންކޮޅެއް ދުރުގައި ހުރި ސޯފާއެއްގައި އިނީ ފޯނާއި ކުޅޭށެވެ. އެކަމަކު މުސްކާން ހެދުން ލައިގެން ނިކުތް އަޑަށް އޭނާ އިސްއުފުލާލައިފައި ކުއްލިއަކަށް ތެދުވިއެވެ.\n"ވާއު! ޔޫ ލުކް..... ޔޫ ލުކް ބިއުޓިފުލް." ހުދު ކައިވެނީގެ ހެދުމުގައި މުސްކާން ފަރިކަމުން އިޝާންއަށް ޖުމްލަ ފުރިހަމަ ކުރަން އުދަނގޫވިއެވެ. ދާދި ކައިރީގައި ހިނި އައިސްފައި ހުރި ފަހާ މީހާވެސް އެއީ ތެދެއްކަން ހާމަ ކުރިވަގުތު މުސްކާން ރަކިވިއެވެ. ބަލަން ހުރެލާފައި އިޝާން އަވަހަށް ފޯނު އުފުލާލައި ފޮޓޯއެއް ނެގިއެވެ. "އަޒްއަށް ފެނިއްޖެއްޔާ މޮޔަވާނެ..." އިޝާން އިތުރަށް ބުނެލިއެވެ. މުސްކާންއަށް އެއަޑު އިވިގެން ހީގެންފައި އަވަހަށް ދިޔައީ ބަދަލު ކުރަން ވެގެންނެވެ.\nއެމީހުން ހެދުން ހިފައިގެން އައި މަގުމަތީގައި ކުއްލިއަކަށް ވާރޭ ވެހެން ފެށުމުން އެއްކައިރިއެއްގައި ސައިކަލު ޕާކްކޮށްފައި ވަގުތީ ހިޔާވަހި ކަމެއް ހޯދަން މަޖުބޫރުވިއެވެ. ފިހާރައެއްގެ އަސްކަނިދޮށުގައި ދެމީހުން މަޑުކޮށްލައިގެން ތިއްބާ ވާރޭ ވީ ހައްތަހާ ބޮލެވެ. އިޝާން އެވަގުތު އިސްތަށިގަނޑުން ފެންފޮޅަން ހުރެފައި ބަލާލިއިރު މުސްކާން ކަޅިޖަހާނުލާ ވާރެއަށް ބަލަން ހުރިތަން ފެނުނެވެ.\n"ކޯއްޗެއް ފެންނަނީ؟" އިޝާން ސުވާލު ކުރިއެވެ. "ވާރޭ" މުސްކާންގެ ޖަވާބުން އިޝާންއަށް އެއްވެސް އެއްޗެއް ދޭހައެއް ނުވިއެވެ އޭނާ ސުވާލު އުފެދިފައި ބުމަ ކައިރިކޮށްލައިގެން ހުއްޓާ އިރުކޮޅަކުން މުސްކާން ތަފްޞީލު ދޭން ފެށިއެވެ. "އަހަރެންނާ އަޒް އަލަށް ބައްދަލުވީ މިވާރޭގެ ސަބަބުން. އެއީ 2005ވަނަ އަހަރުގެ ނޮވެމްބަރ މަސް. އެދުވަހާއި އެރެއިން ފެށިގެން ވާރެއަކީ އަހަރެންނަށް އަޒް ހަނދާންކޮށްދޭ މެދުވެރިއަކަށް ވަނީ ވެފައި." މުސްކާން ކުރީގެ ހަނދާންތަކު ތެރެއަށް ފީނަމުން ކިޔައިދިނެވެ. ފަހަތުގައި ހުރެފައިވެސް އިޝާން ހިނިތުންވެލިއެވެ. އައިޒަންގެ ފުށުންވެސް އެވާހަކަ އޮތީ ހިސާބަކަށް އެނގިފައެވެ. އޭނާއަށް އެނގޭ އެއްޗަކީ އެދެމީހުން ވަކިވިއަސް އޭނާގެ ކުރިމަތިން އެމީހުންގެ ލޯއްބާއި މިސާލު ޖެހޭނެ ދެވަނަ ޖޯޑެއް ނުފެންނާނެ ކަމެވެ.\n"ވާރޭ ހުއްޓީ." މުސްކާން ގެއްލިފައި ހުއްޓާ އިޝާން ވާހަކަދެއްކި އަޑަށް ސިއްސައިގެން ދިޔައެވެ. ތެޅިގެންފައި އޭނާ ބަލާލިއިރު ތެދެކެވެ. އިޝާން ގޮސް ސައިކަލު ނެރެ ސްޓާޓްކޮށްލުމުން އޭނާ އަރާފައި މިފަހަރު އެމީހުންގެ މިސްރާބަކަށް ވީ މުސްކާންމެން ގެއެވެ. އައިޒަންވެސް ނިދަން ދިއުމުން އެރެއަށް ދެން މުސްކާން ގަސްތުކުރީ ގޭގައި ނިދާށެވެ. އިޝާންއަށް ވަދާޢު ކިޔާފައި އޭނާ ދުވެފައި އައިސް ވަންއިރު މަންމަ އިނީ ސިޓިންރޫމްގައި ފޮތެއް ހުޅުވާލައިގެންނެވެ. އަތުގައި އޮތް ދަބަސް ފެނުމާއެކު އެމަންމަގެ ސުވާލުތަކާއި ކުރިމަތިވިއެވެ. އޭނާ ޖަވާބު ދީފައި ކޮޓަރިއަށް ވަދެ ހެދުން ދެއްކުމުން މަންމަވެސް ތައުރީފްގެ ބަސްތައް އޮއްސައިލިއެވެ. އަދި އޭނާ އެހެދުން ލައިގެން ހުއްޓާ އައިޒަންއަށް ފެނުމުން ވާނީ ކިހިނެތް ހެއްޔެވެ؟ ހަމައެކަނި އެހިޔާލުންވެސް މުސްކާންގެ ހިތް ފުރި ބަންޑުންވިއެވެ.\nޖެހިގެން އައި ދުވަހު މުސްކާން ދިޔައިރު ހުރީ ހިނިތުންވެފައެވެ. އެހިނިތުންވުން ގެއްލިގެންދިޔައީ އަނެއްކާވެސް އައިޒަންގެ ހާލު ދެކެފައެވެ. ބަނޑުގައި އެއްޗެއް ނެތިވެސް އައިޒަން ހޮޑުލާން އޯކާ ދެމިދެމި ވަރުބަލިވެފައި އޮތްތަން ފެނިގެން ރޮވެން ކައިރިވިއެވެ. ވަރުބަލިކަމުގައި އެނދުގައި އޮތްއިރު ހީވަނީ ރޯނެ ވަރުވެސް އެހަށިގަނޑުގައި ނެތީ ހެންނެވެ. ކައިރީގައި އައިޒަންގެ މަންމައާއި ބައްޕަގެ އިތުރުން ލީވާންވެސް ތިއްބެވެ. މުސްކާންއަށް ބުނާނެ އެއްޗެއް ނޭނގިގެން ބަލަން ހުރެލާފައި ނިކުމެ ހުރީ ފާރުގައި ބުރަކަށި ޖައްސާލައިގެންނެވެ. އިރުކޮޅެއް ފަހުން ލީވާން ނިކުތްތަނާ މުސްކާން ފެނިގެން މަޑުކޮށްލިއެވެ. ލީވާންގެ ލާނެތް ލޮލުގައިވެސް ކަރުނަ ވިދަ ވިދާ ހުރުމުން މުސްކާންގެ ހިތަށް ކޮށްފައިވާ އަސަރު ފުންވެގެން ދިޔައެވެ. "ތިއްތޭ ރޭވެސް ނުނިދާ. މުޅި ރޭ އެހާލެއްގައި އުޅެފައި އަނެއްކާ މިއަދުވެސް." ވާހަކަދެއްކިއިރު ލީވާންގެ އަޑުގައި ރިހުމެއް އެކުލެވުނެވެ. މުސްކާން ހަމައެކަނި ބޯޖަހާލައިފައި އެއްޗެއް ނުބުނެ ހުރުމުން ލީވާން ހިނގައިގެންފައި އެތަނުން ދުރަށް ދިޔައެވެ. ދެން އިވެން ފެށީ ނާޝިދު ވާހަކަދައްކާ އަޑެވެ. އައިޒަން އެއުޅޭ ހާލަށް ކެތް ނުވެގެން އަނެއްކާވެސް ލަންކާއަށް ގެންދަން ބޭނުންވާ ވާހަކައެވެ. އެކަމަކު އައިޒަންގެ ޖަވާބަކީ އޭގެ އިދިކޮޅެވެ. ޔަޤީންކަމެއް ނެތި އެހާ ވޭންދެނިވި ފަރުވާއެއް ކުރަން ގޮސްގެން އެންމެ ފަހު ވަގުތު އާއިލާމީހުންގެ މޫނުވެސް ނުފެންނާނީ ކަމުގައި އައިޒަން ބުނެލިއެވެ. އޭގެ ބަދަލުގައި އޭނާ އެދެނީ ފަހު ދުވަސްތައް އާއިލާއާ ދަންނަ އެންމެންގެ ކައިރީގައި އަމާން ކަމާއެކު ހޭދަކޮށްފައި ދުނިޔެ ދޫކޮށް ދިއުމެވެ. މުސްކާންގެ ކަންފަތުގައި އެއަޑުތައް ހަރުލިހިނދު ކަރުނަތައް ހިފަހައްޓައެއް ނުލެވުނެވެ. ބަނޑި ފަޅައިގެން ހިނގައިދާނެ ކަމަށްޓަކައި އަނގަމަތީ އަތް އަޅާލައިގެން އޭނާ ދުވެފައި ދިޔައީ ގެސްޓްރޫމަށެވެ. ބާލީހަކަށް މޫނު ހަރާލައިގެން އޮވެ ރުއިމުގެ އަޑު ބޭރުވިއަ ނުދީ އެތައް އިރެއް ވަންދެން ހިފެހެއްޓިއެވެ. އެންމެފަހުން އުދާސްގަނޑު ފިލުމުން ތެދުވެ އިނީ ހުއްޓުން އަރާފައި ބުދެއް ފަދައިންނެވެ. އައިޒަން އެހާ އަވަހަށް ވަކިވުމުގެ ވާހަކަ އެދައްކަނީ ކީއްވެ ހެއްޔެވެ؟ ކައިވެނީގެ ކުރިން އައިޒަން އޭނާއަށް ވަދާޢު ކިޔަން ހެޔޮވާނީ ކިހިނެތް ހެއްޔެވެ؟\nއައިޒަންއަށް ލުއިވީ ހަވީރު ވި ފަހުންނެވެ. މުސްކާން މަންމަ ގުޅައިގެން ގޮސް ގޭގައި އުޅެލާފައި އާދެވުނީވެސް ހަމަ އެގަޑިއަށެވެ. އޭނާ ބަލާލިއިރު އައިޒަން ކޮޓަރި ތެރޭ ނެތުމުން އެހެން ތަންތަންވެސް ބެލިއެވެ. އެހިސާބުން މުސްކާންއަށް ވިސްނުނެވެ. އައިޒަން އެކަނިވެލަން ބޭނުންވެއްޖެނަމަ އެންމެ ގިނައިން އަރާ ހުންނަނީ ޓެރެސްގައެވެ. ނޫނީ ބައެއްފަހަރު އިޝާންމެންގެއަށް ވެސް ދެއެވެ. އިޝާންއަށް ފޯނު ކުރަން ނޫޅެ މުސްކާން ފުރަތަމަ ޓެރެސް ބަލަން ނިންމިއެވެ. މައްޗަށް އަރާފައި ފުން ނޭވައެއް ދޫކޮށްލެވުނެވެ. ފުރަގަސްދީގެން އައިޒަން ހުއްޓާ ފެނުމުން ބާރު ބާރަށް ގޮސް ފުރަގަހަށް ހުއްޓިފައި ދެއަތުން އެހަށިގަނޑު ވަށާލައިފިއެވެ.\n"މުސްކާން؟..." އޭނާގެ ބަނޑާއި ހަމައިން ގުޅުވާލެވިފައި އޮތް ދެއަތްތިލައިގައި ފިރުމާލަމުން އައިޒަން ކިޔައިލިއެވެ. މުސްކާން ހޫމ އަޅުވާލައިފައި މޫނު ޖައްސާ ބާރުކޮށްލީ އައިޒަންގެ ބުރަކަށީގައެވެ. ދުރަށް ދާން ބޭނުން ނުވެފައި އިރުގަނޑެއް ވަންދެން އޭނާ ހުއްޓެވެ. އެއަށްފަހު އައިޒަން ދެވަނަ ފަހަރަށް ގޮވާލުމުން ދެއަތް ވަކިކޮށްލާފައި އެއް ހަމައެއްގައި ހުއްޓިލައިފިއެވެ. އައިޒަން އެވަގުތު އިޝާރާތުން ދެއްކީ ކައިރި ގެއެއްގެ ބެލްކަނީގައި ދުވެ ދުވެފައި އުޅޭ އަންހެން ކުއްޖެކެވެ. "ލޯބި ދޯ." އައިޒަން ދޯދިންއިރު ނަޒަރު ހުރީ އަދިވެސް އެކުއްޖާއަށެވެ. މުސްކާން ބަލާލިއިރު އެކުއްޖާ ފެނިގެން އައިޒަން ހުރީ ހިނިތުންވެފައެވެ. އެވަރުގެ ކަމަކުންވެސް އައިޒަންގެ ތުންފަތަށް ހިނިތުންވުން ވެރިވެފައި ހުރުމުން މުސްކާން ހިތްހަމަ ޖެހުނެވެ. "ވަރަށް ލޯބި." މުސްކާން އެއްބަސްވެފައި ކިޔައިލިއެވެ. "އަހަރުމެންނަށް ގާރލްއެއް ލިބިއްޖެއްޔާ ކިޔާނީ "އީޝް" މާނައަކީ ދިރިހުރުން. އެއީ އަހަރެން ނެތަސް އަހަރެންގެ ހަނދާން މުސްކާންއަށް އަބަދުވެސް ކޮށްދޭނެ ފަރާތަކަށް އެދަރިފުޅުވާނެ. އަދި އެހެންމެ މުސްކާންއަށް ދިރިހުރުމުގެ މަޤްސަދަކަށް ސަބަބަކަށް އެދަރިފުޅު ވާނެ." އައިޒަން ބުނެލި ވާހަކައިން މުސްކާންގެ މެއަށް ފިނިވެގެން ދިއުމާއެކު އަނެއްކާވެސް އެމޫނަށް ބަލާލެވުނެވެ. އެވަގުތު އައިޒަންވެސް މޫނު އަނބުރައިލުމުން ދެމީހުންގެ ހަތަރުކަޅި ބައްދަލުވިއެވެ. "އީޝް." ވަރަށް ރީތި. ވަރަށް ގުޅޭ." މުސްކާން މިފަހަރުވެސް ބޯޖަހައިލީ އައިޒަންގެ ވާހަކައާ އެއްބަސްވުމުގެ ގޮތުންނެވެ. އޭނާއަށް ވެގެންވިއްޔާ އައިޒަން އެދޭ ކޮންމެ އެދުމެއް ހިތުން ރުހުމުން ފުއްދަދޭނެއެވެ. އެއީ އަމިއްލަ ހިތް ނަގާފައި ދޭން ޖެހުނަސް މެއެވެ.\nރޯދަމަސް ނިމި އީދާއި ކުރިމަތިވިއެވެ. އެކަމަކު އެހެން ހުރިހާ އަހަރުތަކާއި އެއަހަރުގެ ޢީދު ތަފާތެވެ. އެއީ އެޢީދުގެ އުފާ ފައުޅު ކުރާނެފަދައެއް އެކެއްގެ ކިބައިގައިވެސް ނެތުމެވެ. އެންމެފަހުން ކޮޅަށް ހުރުމާއި ހިނގާ އުޅުމުގެ ކުޅަދާނަކަންވެސް އައިޒަންގެ ކިބައިން ނެތުނެވެ. ބަލި އެނދުގައި އޮވެ ބައްޔާއި ހަނގުރާމަ ކުރަމުން ދިޔައިރު އާއިލާ އެންމެން އޭނާއަށް ޚިދުމަތް ކޮށްދޭން އަބަދުވެސް ތިބެއެވެ. ފޫހިކަމެއް ވަރުބަލިކަމެއް އެއިން މޫނަކުން ނުފެނެއެވެ. އެގޮތުގައި ކިތަންމެ ދުވަހެއް ވިއަސް އެމީހުން ތިބީ އައިޒަންއަށްޓަކައި ކުރެވުނު ކޮންމެ ކަމެއް ކޮށްދޭށެވެ. ވެވުނު ކޮންމެ އެހީއެއް ވާށެވެ. ހަމައެކަނި އެދުމަކީ އިތުރަށް އެއް ދުވަސް ވިއަސް އައިޒަން ދިރި ހުރުމެވެ. އެމީހުންގެ ލޯ ކުރިމަތީ ފެންނަން ހުރުމެވެ. އެހެނަސް....


ކޮވިޑް-19 ޖެހި "ސްޓާ ވޯސް" ގެ ތަރިއަކު މަރުވެއްޖެ\n"ސްޓާ ވޯސް" ގެ ފިލްމުތަކެއްގައި މަސައްކަތްކޮށްފައިވާ އިނގިރޭސި އެކްޓަރު އެންޑްރޫ ޖެކް ކޮވިޑް-19 އަށް ޕޮޒިޓިވްވެ، ފަރުވާ ހޯދަމުން އަންނަނިކޮށް ބުދަ ދުވަހު މަރުވެއްޖެ އެވެ.\nރޮބަޓް ޕެޓިންސަން ބެޓްމޭންގެ ރޯލް ކުޅޭ ފިލްމު "ދަ ބެޓްމޭން" ގެ ޝޫޓިން ކޮވިޑް-19އާ ހެދި ދެ ހަފުތާ އަށް މެދުނޑާލައިފި އެވެ.\nޕްރިންސް ހެރީއާ ލޯބީގެ ގޮތުން ގުޅިވަޑައިގަތުމާ އެކު، ހޮލީވުޑްގެ ކުރީގެ ބަތަލާ މޭގަން މާކަލް އަށް ޖެހިވަޑައިގަތީ ފިލްމު ކުޅުއްވުން ހުއްޓަވާލައްވައި ޝާހީ އާއިލާގެ މެމްބަރެއްގެ ގޮތުގައި ދެމިހުންނަވާށެވެ. ކައިވެނިކުރެއްވުމާ އެކު މޭގަންގެ ހަޔާތަށް ވަނީ ބޮޑު ބަދަލުތަކެއް އައިސްފަ އެވެ. އެގޮތުން ޝާހީ އާއިލާގެ އިސް މެމްބަރެއްގެ ރޯލް...\nކިޔެވި ދުވަސްވަރު ބުލީގެ ޝިކާރައަކަށްވި: ޖޭމްސް\nއަލްބާ އަށް ސިއެރެ ލިއޯންގެ ރަށްވެހިކަން\nއިނގިރޭސިވިލާތަށް އުފަން ހޮލީވުޑްގެ މަޝްހޫރު އެކްޓަރު އިޑްރިސް އަލްބާ އަށް އޭނާގެ ބައްޕަގެ އުފަން ގައުމު ސިއެރެ ލިއޯންގެ ރަށްވެހިކަން ލިބިއްޖެ އެވެ.\nއެކްޓަރު ކޮލިން ފާތުގެ ކައިވެނި ނިމުމަކަށް\nކާމިޔާބު އެތައް ފިލްމެއް ކުޅެފައިވާ މަޝްހޫރު އިނގިރޭސި އެކްޓަރު ކޮލިން ފާތުގެ 22 އަހަރުވީ ކައިވެނި ރޫޅާލައިފި އެވެ.


Senegal In Brazil Hifahattaifi - Vaguthu\nސެނެގާލް އިން ބްރެޒިލް ހިފަހައްޓައިފި\nބައިނަލްއަގުވާމީ ރަހުމަތްތެރިކަމުގެ މެޗެއްގައި އެފްރިގާކެ ސެނެގާލް އިން ވަރުގަދަ ބްރެޒިލް ހިފަހައްޓައިފި އެވެ.\nއިއްޔެ ސިންގަޕޫރުގައި ދެކުނު އެމެރިކާގެ ޗެމްޕިއަން ބްރެޒިލް އާއި ސެނެގާލް ބައްދަލުކުރި މެޗު ނިމިގެންދިޔައީ 1-1 އިން ދެޓީމު އެއްވަރުވެގެންނެވެ. މި މެޗަށް ބްރެޒިލްގެ ކޯޗު ޓިޓޭ ވަރުގަދަ ފުރަތަމަ ފުރަތަމަ އެގާރައެއް ނެރުނު އިރު ގިނަ ދުވަސްތަކެއް ވަންދެން އަނިޔާގައި ހުރުމަށްފަހު ކުޅުމުގެ ތެރެއަށް އެނބުރި އައިސް ރަނގަޅު ކުޅުމެއް ދައްކަމުން އަންނަ އެޓީމުގެ އެންމެ މުހިއްމު ކުޅުންތެރިއާ ނޭމާ ޖޫނިއާވެސް ފުރަތަމަ އެގާރައިގައި ކުޅެން އެރި އެވެ.\nބްރެޒިލް އިން މެޗު ފެށީ ވަރުގަދަކޮށެވެ. އެގޮތުން އަށްވަނަ މިނެޓުގައި ލިވަޕޫލަށް ކުޅެމުން އަންނަ ފޯވަޑް ރޮބާޓޯ ފާމީނޯ ވަނީ ލަނޑެއް ޖަަހައި އެޓީމަށް ލީޑު ހޯދައިދީފަ އެވެ. ފާމީނޯގެ ލަނޑު ޖެހީ ގެބްރިއެލް ޖެސުސް ޖައްސާލި ބޯޅައެއްގައި އޭރިއާ ތެރޭގައި ހުރެ ކީޕަރު އަލްފްރެޑް ގޯމިސްގެ ބޯމަތިން ބޯޅަ ގޯލުގެ ތެރެއަށް ވައްދާލައިގެންނެވެ.\nއެއް ލަނޑުގެ ލީޑަކާއެކު ބްރެޒިލް ކުރީގައި އޮވެ ފުރަތަމަ ހާފު ނިމެމުންދަނިކޮށް ސެނެގާލް އަށް ނަތީޖާ އެއްވަރުކޮށްދިނީ ލިބުނު ޕެނަލްޓީ އެެއްގައި އިނގިރޭސިވިލާތުގެ ދެވަނަ ޑިވިޝަން ފުޓްބޯޅަ މުބާރާތުގައި ވާދަކުރަމުން އަންނަ ބްރިސްޓޮލް ސިޓީގެ ފޯވަޑް ކަމާރާ ދިއެދިއޫ އެވެ. ސެނެގާލް އަށް ޕެނަލްޓީ ލިބުނީ ބްރެޒިލްގެ އޭރިއާ ތެރެއިން ޑިފެންޑަރު މާކުއިނޯސް ސާދިއޯ މާނޭ އަށް ފައުލް ކުރުމުންނެވެ.\nއިއްޔެގެ މެޗަކީ ޕީއެސްޖީގެ ހުނަރުވެރި ކުޅުންތެރިއާ ނޭމާ ބްރެޒިލް އަށް ކުޅެދިން 100 ވަނަ މެޗެވެ. ނޭމާ އަށް އޭނާގެ އަސްލު ފެންވަރު މި މެޗުގައި ނުދެއްކުނު އިރު ފުރަތަމަ ހާފާއި މުޅިން އިނދިކޮޅަށް ދެވަނަ ހާފު ބޮޑަށް ކޮންޓްރޯލް ކޮށްގެން ކުޅުނީ ސެނެގާލް އެވެ. އެގޮތުން މެޗުގެ ފަހު ފަސްމިނެޓު ތެރޭގައި ބްރެޒިލްގެ މައްޗަށް ތާރީހީ މޮޅެއް ހޯދަން ސެނެގާލް އަށް ރަނުގެ ފުރުސަތެއް ލިބިގެންދިޔަ އެވެ. ނަމަވެސް މާނޭ ފޮނުވާލި ބޯޅަ އަމާޒުވީ އިދިކޮޅު ގޯލުގެ ދަނޑިއަށެވެ.\nމި މެޗު އެއްވަރުވުމާއެކު ބްރެޒިލް ވަނީ މޮޅެއް ނުލިބި ތިން މެޗު ހަމަކޮށްފަ އެވެ. މިދިޔަ ޖޫން މަހު އޮތް ކޮޕާ އެމެރިކާ ފުޓްބޯޅަ މުބާރާތް ކާމިޔާބުކުރިފަހުން ބްރެޒިލް ކުޅުނު މެޗުތަކުގައި އެގައުމު ވަނީ ކޮލަމްބިއާ އަތުން އެއްވަރުވެ ޕެރޫ އަތުން ބަލިވެފަ އެވެ. ވަރުގަދަ ޓީމެއް ނެރެގެން ސެނެގާލް އަތުން ވެސް މޮޅެއް ނުލިބުމުން ކޯޗު ޓިޓޭ އަށް ކޮންމެވެސް ވަރެއްގެ ނުތަނަވަސްކަމަކާއި ކުރިމަތިވާނެ އެވެ. މޮޅުނުވުމުގެ ސިލްސިލާ އަށް ނިމުމެއް ގެނައުމަށް ބްރެޒިލް އަށް މި ހަފުތާ ބަންދުގައި އިތުރު ފުރުސަތެއް ލިބިގެންދާނެ އެވެ. އެގޮތުން އަންނަ އާދީއްތަ ދުވަހު ރަހުމަތްތެރިކަމުގެ މެޗެއްގައި ބްރެޒިލް ނުކުންނާނީ ނައިޖީރިއާ އާއި ދެކޮޅަށެވެ.


Strawberry in thinoas fenun: Adhabakee 15 aharah jalah | Mihaaru\nސްޓްރޯބެރީން ތިނޯސް ފެނުމާ ގުޅިގެން އޮސްޓްރޭލިއާގައި ވަނީ ކަންބޮޑުވުން އިތުރުވެފައި.\nސްޓްރޯބެރީން ތިނޯސް ފެނުން: އަދަބަކީ 15 އަހަރަށް ޖަލަށްލުން\n20 ސެޕްޓެމްބަރ 2018 - 19:57\nސިޑްނީ (ސެޕްޓެމްބަރު 20) - ސްޓްރޯބެރީ އަށް ތިނޯސް ލައިގެން އާއްމު ރައްޔިތުން ނުރައްކަލުގެ ތެރެއަށްލީ ބަޔަކު އެނގިއްޖެ ނަމަ އެ ބައެއްގެ އަދަބަކީ 15 އަހަރަށް ޖަލަށްލުން ކަމަށް އޮސްޓްރޭލިއާ އިން މިއަދު ބުނެފި އެވެ.\nކާބޯތަކެއްޗަށް ނުރައްކާވާދަ ގޮތްގޮތް ހަދާ މީހުންނަށް ކުރިން ދޭ އަދަބަކީ 10 އަހަރަށް ޖަލަށްލުމެވެ. ނަމަވެސް އެ ގައުމުގެ ޕާލަމެންޓުން އެ އަދަބު މިއަދު ވަނީ 15 އަހަރަށް ބަދަލު ކުރަން ފާސްކޮށްފަ އެވެ. ސްޓްރޯބެރީ ހައްދާ ފަރާތްތަކުން ވަނީ އެ ނިންމުމަށް މަރުހަބާ ކިޔައިފަ އެވެ.\nގާތްގަނޑަކަށް 116 މިލިއަން ޑޮލަރުގެ އަގުހުރި އިންޑަސްޓްރީ އަށް ދިމާވެފައިވާ މައްސަލައާ ގުޅިގެން އެތައް ބަޔަކު ދަނީ ކަންބޮޑުވުން ފާޅުކުރަމުންނެވެ. އޮސްޓްރޭލިއާގެ ބޮޑު ވަޒީރު ވަނީ މިއީ ޓެރަރިޒަމާ އެއްފަދަ އަމަލެއްގެ ގޮތުގައި ސިފަ ކުރައްވައިފަ އެވެ. ފުލުހުން ބުނީ ސްޓްރޯބެރީން ތިނޯސް ފެނުނު 100 އަށް ވުރެ ގިނަ މައްސަލަ ރިޕޯޓްކޮށްފައިވާ ކަމަށެވެ.\nކަމާބެހޭ ފަރާތްތަކުން ވަނީ ސްޓްރޯބެރީ ކެއުމުގެ ކުރިން ރަނގަޅަށް ޗެކް ކުރުމަށް އިލްތިމާސް ކޮށްފަ އެވެ. ތިނޯހެއް އޮތް ސްޓްރޯބެރީއެއް ކެވުނު މީހަކު ވަނީ ހޮސްޕިޓަލަށް ވެސް ގެންގޮސްފަ އެވެ.\nސްޓްރޯބެރީން ތިނޯސް ފެންނަ މައްސަލަ މިދިޔަ ހަފުތާގައި ފުރަތަމަ ފާހަގަވެފައި ވަނީ ކްއީންސްލޭންޑުންނެވެ. އޭގެ ފަހުން ނިއު ސައުތު ވޭލްސް، ވިކްޓޯރިއާ، ދި އޮސްޓްރޭލިއަން ކެޕިޓަލް ޓެރިޓަރީ އަދި ސައުތު އޮސްޓްރޭލިއާ އާއި ޓެސްމޭނިއާ އިން ވެސް ފެނިފައިވެ އެވެ.


އައިފޯނު 12 ނެރޭ ތާރީޚަކީ މިއީ\nއަޙްމަދު ރަޝީދު 17 ސެޕްޓެމްބަރ 2020\nއައިފޯން 12 އަދި އައިފޯން 12 ޕްރޯ ނެރޭ ތާރީޚަށް އިންތިޒާރުކުރަމުން އަންނަ ފަރާތްތަކަށް މިއީ ހިތްގައިމު ޚަބަރަކަށް ވާނެއެވެ.\nއައިފޯނު 12 ނެރޭނެ ތާރީޚަކީ މި މިމަހު 15 ވަނަ ދުވަހު ކަމަށް ރިޕޯޓްތައް ބުނަން ފަށައިފިއެވެ. މި ތާރީޚްގައި އެޕަލްގެ އިތުރު ތިން ފޯނެއްވެސް ނެރޭނެއެވެ. އެގޮތުން އައިފޯނު 12 މެކްސް، އައިފޯނު 12 ޕްރޯ އަދި އައިފޯނު 12 ޕްރޯ މެކްސް ވެސް މި ތާރީޚްގައި އެޕަލް އިން ބާއްވާ ބޮޑު ރަސްމިއްޔާތެއްގައި ނެރޭނެއެވެ.\nވޭތިވެދިޔަ އަހަރުތަކުގައި އައިފޯނު ނެރެފައިވަނީ ސެޕްޓެމްބަރު މަހު ކުރީގޮޅުގައި ނަމަވެސް، އެޕަލް ކުންފުނިން ބުނީ މި އަހަރު އައިފޯނުތައް ބާޒާރަށް ނެރެވޭނީ ކުރިން ނެރޭ ތާރީޚަށް ވުރެން ފަހުގެ ތަރީޚެއްގައި ކަމަށެވެ.\nލަސްވިޔަސް ހާސްނުވާށެވެ. ކެތްތެރިކަމުގެ މޭވާ ފޮނިވާނޭ ބުނާ ބީދައިން، އައިފޯނު ނެރޭ އިރު، މުހިންމު ކުރިއެރުންތަކެއް ހިމެނޭނެއެވެ. އެގޮތުން ފުރަަތަމަ ފަހަރަށް އައިފޯނަށް 5ޖީ ލިބޭނެއެވެ.\nލީކްވެފައި ބައެއް ޚަބަރުތައް ބުނާގޮތުން އައިފޯނު 12 ޕްރޯގެ މޮޑެލްގައި ލައިޑާރ ސްކޭނާ (LiDAR scanner) ހުންނާނެއެވެ. މިއީ އައިޕެޑް ޕްރޯ 2020 ގައި ހިމަނާފައިވާ ފީޗާއެކެވެ. ސްކްރީން ސައިޒްތައް ވެސް ތަފާތެވެ. އެންމެ ކުދި ސްކްރީނުގެ ސައިޒަކީ 5.4 އިންޗިއެވެ. އެންމެ ބޮޑެތި ފޯނުތަކުގެ ސްކްރީން ސައިޒަކީ 6.7 އިންޗިިއެވެ.\nޕަވަރ ނުވަތަ ޗާޖަށްވެސް ބޮޑު ކުރިއެރުމެއް ލިބިފައިވާކަމަށް މަޢުލޫމާތު ލިބެއެވެ. މީގެ އިތުރުންވެސް އިތުރު ބަދަލުތަކާއިއެކު ގިނަ ކުރިއެރުންތަކެއް ހިމެނޭނެއެވެ.\nއައިފޯނު 12ގެ މައިގަނޑު ތަފުޞީލުތައް\n– އައިފޯނު 12 އަކީ ކޮބާ؟ – އެއީ އެޕަލްގެ އައިފޯނު ޢާއިލާގެ އައު މޮޑެލެއް\n– އައިފޯނު 12 ނެރޭނީ ކޮން ތާރީޚަކު؟ – 15 ސެޕްޓެމްބަރު 2020 ގައި\nއަރުޝީފަށް ނެގީ 17/09/2020 10:24\nއެންމެފަހުން އަޕްޑޭޓްކުރީ 17/09/2020 10:24\nއަހުމަދު އަދްޝަން 15 މިނެޓު ކުރިން


26/10/2011 – DhiSalafiyyah\nޚާއްސަކޮށް އަންހެނުންގެ މޫނު ކަޝްފުކުރުމަށް ދެވޭ ދަޢުވަތަކީ ޝައިތާނާއާއި އޭނާގެ ބައިވެރިން ތަބައްރުޖަށް ދޭ ދަޢުވަތެކެވެ. އަދި ބެލުން ތިރިނުކުރުމާއި ޙަރާމް ތަންތަނަށް ބެލުން މިވަނީ ޢާއްމުވެފައެވެ.\nޙާފިޡް އިބްނު ޙަޖަރް ރަޙިމަހުﷲ ފަތުޙުލްބާރިގައި ވިދާޅުވެފައިވެއެވެ. “އަހަރުގެ އެހެން ދުވަސްތަކުގެ މައްޗަށް، ޙައްޖުމަހުގެ ފުރަތަމަ 10ދުވަސް މާތްކުރެވުނު ސަބަބެއް ކަމުގައި ބެލެވެނީ ހުރިހާ ބޮޑެތި އަޅުކަންތަކެއް އެދުވަސްތަކުގައި ޖަމަޢަވުމެވެ. އެއީ ނަމާދާއި، ރޯދައާއި، ޙައްޖާއި، ޞަދަޤާތެވެ. މި ހުރިހާ ކަމެއް އެހެން އެއްވެސް ދުވަސްވަރެއްގައި ޖަމަޢަނުވާނެއެވެ.”


Kuruvaahaka: Finifenmaa -2- One Online\n(13 އޭޕްރީލްގެ އަދަދާގުޅޭ)\nދަބަސް ހިފައިގެން ގޭތެރެއަށް ވަނުމަށްޓަކައި ހިނގައިގަތެވެ. އެވަގުތު އޭނައަށް ކުއްލިއަކަށް ހުއްޓެވިއްޖެއެވެ. އަދި ޖޯލިފައްޗާދިމާއަށް ދެވަނަ ފަހަރަށްވެސް ބަލައިލެވުނެވެ. ފުރަތަމަ ފެނުނު މަންޒަރު ގަބޫލު ނުކުރެވިގެންނެވެ. އެކަމަކު އެއީ ހަގީގަތެވެ. މިރޭ ރީޝާއާ އެކު ޖޯލިފަތީގައި އެ އޮތީ ދެވަނަ މީހެއް ނޫނެވެ. ފިރާޝާ އޭނާގެ އަމިއްލަ ފުރާނައަށްވުރެވެސް ބޮޑަށް ލޯބިވާ އަޝްރަފެވެ. އެ ދެމީހުން ތިބި ގޮތަށް ބަލާ އިރު އެ ގުޅުމާ މެދު އިތުރު ސުވާލެއް ކުރާނެ ޖާގައެއް ވެސް ނެތެވެ.


ރިލްވާންގެ ފޯނާއި އެކައުންޓްތައް ބޭނުންކުރީ އާއިލާ އިން | Help Find Ahmed Rilwan (@moyameehaa)\nވީނުވީ ގޮތެއް ނޭނގި ގެއްލިފައިވާ ނޫސްވެރިޔާ އަހުމަދު ރިލްވާންގެ ފޭސްބުކާއި ވައިބާ މިފަހުން އެކްޓިވޭޓް ކޮށްގެން އުޅެނީ އާއިލާ އިން ކަމަށާއި ރިލްވާންގެ އެކައުންޓްތައް “އޮންލައިން”ކޮށް ދައްކަނީ އެ އާއިލާއިން އެ ހަރަކާތް ހިންގާތީ ކަމަށް އާއިލާއިން މިއަދު ބުނެފި އެވެ.\nއާއިލާ އިން ނެރުނު ބަޔާނެއްގައި ބުނެފައިވަނީ ރިލްވާންގެ އުރީދޫ ނަންބަރު ބޭނުންނުކޮށް އޮވެ މުއްދަތު ހަމަވެގެން އެ ނަންބަރު އަލުން ވިއްކަން ނެރުމާ އެކު އާއިލާ އިން އެ ނަންބަރު ހޯދި ކަމަށެވެ.\n“މި އާއިލާ އިން އެ ނަންބަރު ހޯދައި، ރިލްވާންގެ އިންޓަނެޓް އެކައުންޓްތައް ބަލަން މަސައްކަތްކުރީމެވެ،” އާއިލާގެ ބަޔާނުގައިވެ އެވެ.\nރިލްވާންގެ ފޭސްބުކާއި ވައިބާ އެކައުންޓް މިފަހުން އެކްޓިވޭޓްވުމުން މީޑިއާ އާއި އާންމުންގެ ސަމާލުކަމަށް ވަނީ އައިސްފަ އެވެ. އަދި އޭގެ ސަބަބުން ތަފާތު ވާހަކަތައް ވެސް ވަނީ ދެކެވެން ފަށައިފަ އެވެ. މިދިޔަ ބުދަ ދުވަހު އޭނާގެ ފޭސްބުކް އެކައުންޓް ދިހަ ވަރަކަށް މިނެޓް އޮންލައިންކޮށް ހުއްޓެވެ. އަދި ވައިބާ ވެސް އިއްޔެ ދެ ފަހަރެއްގެ މަތިން އޮންލައިން ވެފައި ހުއްޓާ ފެނުނެވެ.\nއާއިލާ އިން ބުނި ގޮތުގައި އުރީދޫ ނަންބަރު ހޯދައިގެން ރިލްވާންގެ އެކައުންޓްތައް ބަލަން މަސައްކަތްކުރީ “އޭނާ ގެއްލުމާ ގުޅުން ހުރި ހެއްކެއް ފެނޭތޯ ބެލުމަށެ”ވެ. އަދި އާއިލާ އިން އެގޮތަށް ބަލަން އުޅޭކަން ފުލުހުންނަށް ވެސް އަންގާފައިވާނެ ކަމަށް ބަޔާނުގައިވެ އެވެ.\nރިލްވާން ގެއްލުނުތާ މިހާރު ވަނީ 100 އަށް ވުރެ ގިނަ ދުވަސްވެފަ އެވެ. “މިނިވަން ނިއުސް”ގެ ނޫސްވެރިޔާ އަށް ވީ އެއްވެސް ގޮތެއް އަދި ނޭނގެ އެވެ.


Afghanistan Gai Thibi America Ge Emmen Gennaanan: Biden – adduLIVE\nއަފްގާންގައި ތިބި އެމެރިކާގެ އެންމެން ގެންނާނަން: ބައިޑެން\nAug 21, 2021, 13:14 ހަސަން ރަޝީދު\nއަފްގާނިސްތާނުގައި ތިބި އެމެރިކާގެ އެންމެން އަނބުރާ ގެންނަވާނެ ކަމަށް އެގައުމުގެ ރައީސް ޖޯ ބައިޑެން ވައުދުވެ ވަޑައިގެންފިއެވެ.\nއަފްގާނުގައި ތިބި އެމެރިކާގެ ސިފައިން އެގައުމުން ފޭބުމާއެކު، ތާލިބާން ހަނގުރާމަވެރި ޖަމާއަތުން ވަނީ އެ ގައުމުގެ ބާރު 20 އަހަރަށްފަހު އަލުން ހޯދާފައެވެ. ތާލިބާނުންގެ ބާރުގެ ދަށަށް އަފްގާން ގެނައި ނަމަވެސް އެގައުމުގައި ތިބި އެހެން ގައުމުތަކުގެ މީހުން އަނބުރާ ގައުމަށް ގެންދިޔުމުގެ މަސައްކަތް އެމެރިކާ އާއި އެހެން ގައުމުތަކުން އަންނަނީ ހުއްޓުމެއް ނެތި ކުރަމުންނެވެ.\nޗުއްޓީ ކުރު ކުރައްވައި ވައިޓްހައުސްގައި އިއްޔެ ނޫސްވެރިންނާ ބައްދަލުކުރައްވައި ވާހަކަދައްކަވަމުން ބައިޑެން ވިދާޅުވީ އަފްގާނުގައި ތިބި އެމެރިކާ މީހުންގެ ތެރެއިން ގައުމަށް އެނބުރި އަންނަން ބޭނުންވާ އެންމެން ގެންނާނެ ކަމަށް ވައުދުވާ ކަމަށާއި އޭގެ އިތުރުން އެމެރިކާ ސިފައިންނަށް އެހީވި އަފްގާނުގެ ރައްޔިތުންގެ ތެރެއިން 50،000-65،000 އަދަދެއްގެ މީހުން ވެސް އެގައުމުން ބޭރުކުރުމަށް އެހީވާނެ ކަމަށެވެ.\nމިއީ ނުރައްކާތެރިކަން ހުރި މިޝަނެއްކަން ފާހަގަކުރައްވަމުން ބައިޑެން ވަނީ މިކަން ކުރަމުން އަންނަނީ އެމެރިކާ ސިފައިން ބޮޑެތި ރިސްކުތަކެއް ނަގައިގެން އުނދަގޫ ހާލަތެއްގައި ތިބެގެން ކަމަށްވެސް ވިދާޅުވެފައެވެ. އެގޮތުން މިކަން ކުރުމުގައި ބައެއްގެ ފުރާނަ ނުގެއްލޭނެ ކަމަށް ވައުދު ނުވާނެ ކަމަށާއި ބޭނުން ކުރެވެން ހުރި ހުރިހާ ވަސީލަތެއް މިކަމުގައި ބޭނުން ކުރާނެ ކަމުގެ ޔަގީންކަން ވެސް ބައިޑެން ދެއްވިއެވެ.\nމީގެއިތުރުން ބައިޑެން ވަނީ ކާބުލް އަށް އެމެރިކާ ސިފައިން ނުފޮނުވާނެކަން ވެސް ހާމަކުރައްވާފައެވެ. އެގޮތުން އެމެރިކާގެ ޕާސްޕޯޓު އޮތް މީހުންނަށް އެއާޕޯޓަށް ދިޔުމަށް ތާލިބާނުން ހުރަސް އަޅަމުން ނުދާ ކަމަށް ބައިޑެން ވިދާޅުވިއެވެ.\nބައިޑެން މިހެން ވިދާޅުވި ނަމަވެސް ބައެއް ރިޕޯޓުތައް ބުނާ ގޮތުގައި އެމެރިކާ މީހުންނަށް އެއާޕޯޓަށް ދިޔުމަށް ބޮޑެތި ދަތިތަކެއް ތާލިބާނުންގެ ފަރާތުން އަންނަނީ ކުރިމަތިވަމުންނެވެ. އަފްގާނުން އެމެރިކާ މީހުން ބޭލުމުގެ އިތުރުން އަފްގާން އެއާޕޯޓުގެ ސަލާމަތީ ކަންކަން ބެލެހެއްޓުމަށް އެގައުމުގެ ގާތްގަނޑަކަށް 6000 ސިފައިން އަންނަނީ އަފްގާނުގައި ހަރަކާތްތެރިވަމުންނެވެ.


SunOnline: Tourism ge bid meeting ehgai barahanaa manzauthakeh, massala fuluhah\nޓޫރިޒަމްގެ ބިޑް މީޓިންއެއްގައި "ބަރަހަނާ" މަންޒަރުތަކެއް، މައްސަލަ ފުލުހަށް\n22 Oct 2020, 17:06\nޓޫރިޒަމް މިނިސްޓްރީން މިއަދު އޮންލައިންކޮށް ބޭއްވި ޕްރީބީޑް ބައްދަލުވުމެއްގައި ބައިވެރިވި ފަރާތަކުން ބަރަހަނާ މަންޒަރުތަކެއް ދެއްކި މައްސަލައެއް ފެންމަތިވެއްޖެ އެވެ.\nބަރަހަނާ މަންޒަރުތަކެއް ބައިވެރިއަކު އެޅުވީ، ޒޫމް މެދުވެރިކޮށް މިއަދު ބޭއްވި ހއ. އުލިގަން ޓޫރިޒަމް މަޝްރޫއާ ބެހޭ މައުލޫމާތު ދިނުމުގެ ޕްރީބިޑް ބައްދަލުވުމުގަ އެވެ.\nއެ ބައްދަލުވުމުގައި ބައިވެރިވި ބައެއް ފަރާތްތަކުން "ސަން"އަށް ބުނީ، ބަރަހަނާ މަންޒަރު އެޅުވީ، އެ ބައްދަލުވުމުގައި ބައިވެރި އާންމު ފަރާތަކުން ކަމަށެވެ. އެކަމާ ގުޅިގެން ޓޫރިޒަމް މިނިސްޓްރީން ބައްދަލުވުން ވަގުތުން މެދުކަނޑާލި ކަމަށް ވެސް އެނގިފައިވެ އެވެ.\nއެކަމާ ގުޅޭ ގޮތުން ސުވާލުކުރުމުން ޓޫރިޒަމް މިނިސްޓްރީގެ އޮފިޝަލަކު "ސަން"އަށް މިއަދު ވިދާޅުވީ، ބަރަހަނާ މަންޒަރު އެޅުވި މައްސަލަ މިހާރު ފުލުހުންނަށް ހުށަހަޅާފައިވާ ކަމަށެވެ.\n"އެއީ ހުޅުވަލައިގެން ބޭއްވި ބައްދަލުވުމެއް. ބޮޑަށް ބެލެވެނީ އެއީ ސޮފްޓްވެއާ ހެކް ކޮށްގެން ކުރި ކަމެއް ކަމަށް،" އޮފިޝަލް ވިދާޅުވި އެވެ. އޭނާ ވިދާޅުވި ގޮތުގައި ބޮޑަށް ބެލެވެނީ އެއީ ޖެއްސުން ކުރުމުގެ ގޮތުން މީހަކު ކުރި ކަމެއް ކަމަށެވެ.\nއެ މަންޒަރުތައް އެޅުވި ވަގުތު އެ މަޝްރޫއަށް ޝައުގުވެރިވާ ރާއްޖެ އާއި ރާއްޖޭން ބޭރުގެ އިންވެސްޓަރުން ވެސް ބައްދަލުވުމުގައި ބައިވެރިވެ ތިއްބެވެ. އެހެން ނަމަވެސް، ފަހުން ބައްދަލުވުން ބާއްވާ ވަނީ މައުލޫމާތު ދީފަ އެވެ.\nމިކަމާ ގުޅޭ އިތުރު ތަފްސީލެއް އަދި ނުލިބެ އެވެ.


(15 ޑިސެމްބަރ 2019 އާ ގުޅޭ)\n"އައި ކާންޓް" ސާރާގެ ގަސްދަކީ ކޮބައިކަން އެނގި ހުރެ ދާރިއަން ނިކަން އަވަހަށް ބުނެލިއެވެ.\n"ފެމެލީ ގެޓްޓުގެދާއެއް ވެސް އެބައޮތޭ... ރިއާން ވަރަށް ހެއްވާވާނެ، މިދިޔަ އަހަރު ވެސް ދިޔަނުދިޔަ ތަނެއް ނޭނގޭ، ޕްލީޒް... ފެމެލީއާއެއްކޮށް ނޫނަސް އަހަރެމެން ދެ މީހުން އެކަނި" ސާރާ ބުނެލިއެވެ.\n"ސާ..ރާ..." ދާރިއަން އެއްބަސްވާން ބޭނުންނުވާ ފަދައިން ގޮވާލިއެވެ.\n"ދެން އެއްބަސްވެބާ... އަހަންނަށްޓަކާ" ސާރާ އެދުނެވެ.\n"އައި ހޭވް ވޯކް.. މާދަމާ ރޭ މިކޮޅަށް އަންނަން ޖެހޭ" ދާރިއަން އެއްބަހެއް ނުވިއެވެ.\nސާރާ ކުރުނުކޮށް އާދޭސް ކުރަން ފެށުމުން ދާރިއަން ތަންކޮޅެއް ހަރުކަށިކޮށް ހުއްޓާލުމަށް ބުނެލިއެވެ. އޭނާ ބޭނުންނުވާއިރު އެކަން ސާރާއަށް ނުވިސްނެނީ ކީއްވެތޯ އެއްސެވެ. ހުރިހާކަމެއްގައި ސާރާ ބޭނުންވާގޮތް ހަދަންޖެހޭތޯ ވެސް ދާރިއަން އެއްސެވެ. ދާރިއަން ރުޅި އައީހެން ހީވުމުން ސާރާ އަވަސް އަވަހަށް މަޢާފަށް އެދުނެވެ. ކޮންމެވެސް ކަމަކާ ދާރިއަންގެ ޠަބީޢަތް ގޯސްވެފައި އިން ވަގުތަކީއޭ ސާރާ ހީކުރިއެވެ. އަދި އޭނާއަށް އުނދަގުލެއް ނުކުރާނަމޭ ބުނެ ހަލުވިކޮށް ކެބިންއިން ނިކުމެއްޖެއެވެ. އެހެންނަމަވެސް އޭނާ ރާވަމުން އައި އެއްވެސް ކަމެއް ހުއްޓާލުމުގެ ވިސްނުމެއްނެތެވެ.\nދާރިއަންއާއެކު ކާރުން ފޭބި ޒުކަން ގޮވާލިއެވެ. އިސްޖަހާލައިގެން ހުރެ ގެއަށް ވަންނަން އައި ދާރިއަން މަޑުކޮށްލިއެވެ. އޭނާގެ ކޮނޑުގައި ކަނާއަތް ބާއްވާލައި ޒުކަން ވާހަކަދެއްކިއެވެ.\n"އުފަން ދުވަސް ފާހަގަކުރުން މުހިންމުނޫންކަން އެނގޭ... އެހެންވިޔަސް ދަރިފުޅަށް ހަދިޔާއެއްދޭން ގަސްދުކޮށްގެން މިހުންނަނީ، ބުނެބަލަ!... ކޯއްޗެއް ދާރިއަން ބޭނުމީ" ދާރިއަން ގޮވައިގެން ގޭތެރެއަށް ވަންނަމުން ޒުކަން އެއްސެވެ.\n"ބޭނުންވާ އެއްޗެއްނެތް، ބައްޕައަށް ފެންނަ އެއްޗެއް ދީ" ދާރިއަން ބުންޏެވެ.\n"ދަރިފުޅުގެ އުފަން ދުވަހު ބައްޕަގެ ޖީބަށް އެންމެ ލުއިވާނީ... ދެން ހުރީ ދޮންބެ، އެއްމަސް ކުރީން ހިންޓު ދޭން ފަށާނެ، ކޮންމެ ފަހަރަކު ލިސްޓެއް އޮންނާނެ" ހިނިއައިސްފަ ހުރެ ޒުކަން ބުންޏެވެ.\n"މަންމަ ގާތު ބައްޕަ ބުނެބަލަ އެހާވަރު އަރުވާނުލާށޭ، މިހާރު ބޮޑު ފިރިހެނަކަށްވެފައޭ މިހުރީ..." ދާރިއަންގެ އަޑުގައިވީ އާދޭހުގެ ރާގެވެ. އުފަންދުވަހެއް އަތުވެއްޖެނަމަ ކޮންމެ ފަހަރަކުވެސް އިބާ އަރުވާލާވަރު ޒުކަންއަށް އެނގެއެވެ. އޭނާ ހީނލަމުން ބޯޖަހާލިއެވެ.\nދެބަފައިން ވަދެގެން އަންނަނިކޮށް ކޮޓަރިން ނުކުތް އިބާއަށް އެމީހުން ފެނިއްޖެއެވެ. ނިކަން އަވަހަށް ދާރިއަންއަށް ގޮވާލިއެވެ. ސާރާ ވާހަކައެއް ބުނިތޯ އަހާލިއެވެ. އެނގުނު ކަމަކަށް ދާރިއަން ނުހެދިއެވެ. ހަމައެއާއެކު އިތުރު ވާހަކަތަކެއް ދައްކާނޭ ފުރުޞަތު އިބާއަށް ނުދީ ދާރިއަން ހަލުވިކޮށް އައިސް ކޮޓަރިއަށް ވަދެއްޖެއެވެ. އޭނާގެ ހަރަކާތްތައް ބަލަން ޒުކަން އަދިވެސް ހުރީ ހެވިފައެވެ. ދާރިއަންގެ ފަހަތުން އިބާ ދާން އުޅެން ފެށުމުން އޭނާގެ މުލައްދަނޑީގައި ޒުކަން ހިފިއެވެ.\nއަތުގައި މީހަކު އަތްލިހެން ހީވެ ހޭޒަލް ލޯ ހުޅުވާލިއެވެ. އޭނާގެ މަގަތުން އެނދުގައި ސާއިރާ އިށީންނަނީއެވެ. އެނދުގެ އަރަމަތީ ކަބަޑުގައި ސާއިރާ ގެނައި ތަބަށް ބެހެއްޓިއެވެ. އަދިވެސް އެއްފަހަރު ހޭޒަލްގެ ވައަތުގައި މަތިން ތިރިއަށް ސާއިރާ ފިރުމާލިއެވެ. އެއްޗެއް ކާލަން ތެދުވަން އޭނާ އެދުނީ ދެނެވެ. މަޑުމަޑުން ބޯޖަހާލުމާއެކު ހޭޒަލް ތެދުވިއެވެ. މަންމަގެ އަތުން ލަވާދޭތީ ކާން އިތުރު ހިތްވަރެއް ހޭޒަލްއަށް ލެވުނެވެ.\n"އަދިވެސް ހާދަ ހޫނޭ..." ހޭޒަލްގެ ހަމުގައިވީ ހޫނުކަން އިޙްސާސް ކުރެވި ސާއިރާ ބުނެލިއެވެ. އެމޫނުގައިވަނީ ނުތަނަވަސްކަމެވެ.\nހޭޒަލްއަކީ މިހާރު މިނިވަނެކެވެ. ހުރިހާކަމަކަށް ނިމުން އައީ އިއްޔެގެ ވަގުތުގައެވެ. ހޭޒަލް ކޯޓަށް ދިޔައިރު ވެސް ހުރީ ހުމާއެވެ. ގެއަށް އައުމާއެކު އޭނާގެ ހާލު ހައްތަހާ ދިޔައީ ދަށަށްކަން ސާއިރާއަށް ފާހަގަވިއެވެ. އޭނާ އަދިވެސް އެންމެ ކަންބޮޑުވަނީ ހޭޒަލްއާއި ލިއަމްއާ ދެމެދު ހިނގާފައިވަނީ ކިހާވަރެއްގެ ކަމެއްކަން ނޭނގޭތީއެވެ. ދެ މީހުން ވަކިވާން އިސްނެގީ ހޭޒަލްއަށް ވިޔަސް އެ ނިންމުގެ ސަބަބުން އޭނާއަށް ފުންއަސަރުތަކެއް ކުރަމުންދާކަން ސާއިރާއަށް ވިސްނެއެވެ. ހޭޒަލް ވަރިވިއެއްކަމަކު އެއީ އޭނާ ބޭނުންވި ގޮތެއްނޫނޭ ސާއިރާގެ ޟަމީރު ވެސް ބުނެއެވެ. ޖެހުނީ ކޮންކަހަލަ ކުންޏެއްކަން އެނގެން ސާއިރާ ބޭނުންވަނީ އޭނާއަށް ވެދެވެން އޮތް އެހީއެއް ވެސް އެނގޭނީ އޭރުން ކަމަށްވީމައެވެ. ހޭޒަލް ގާތު ދެތިން ފަހަރަކު އޭނާ އަހަން ވެސް އަހައިފިއެވެ. އެކަމަކު ހޭޒަލް ވަކި ޖަވާބެއް ނުދެއެވެ. ކޯޓުން ގެއަށް އައުމާއެކު ބުނީ އެކަން ވެސް އެ ނިމުނީއެވެ. އެ ދެލޮލުގައިވީ ރިހުން ސާއިރާއަށް ސިއްރެއް ނުވެއެވެ. އޭގެ ފަހުން ހޭޒަލް ވާހަކައެއް ނުދައްކައެވެ. ނަމާދު ވަގުތު ނުޖެހުނަސް މުސައްލަ މަތީ އެތައްއިރެއްވާންދެން ހޭޒަލް އިންނަތަން ސާއިރާ ދުށްޓެވެ. ކާއެއްޗެހި ކާން މަސައްކަތް ކުރިޔަސް އޭނާ އެކަން އެކުރަނީ އަމިއްލަ ނަފްސަށް މަޖުބޫރުކޮށްގެންކަން ސާއިރާ ދެނަހުއްޓެވެ.\n"ޒެއްލު..." ގެނައު ސޫޕްތަށީގެ ދެބައިކުޅަ އެއްބައި ވެސް ހޭޒަލްއަށް ނުކެވި ތަށި ދިއްކޮށްލި ހިނދު ސާއިރާ ގޮވާލިއެވެ. ހޭޒަލްގެ އަތުން ސޫޕު ތަށި ނަގައި ތަބަކުގައި ހުރި ފެންތަށި ސާއިރާ ދިއްކޮށްލިއެވެ.\n"މަންމަ ކަންބޮޑުނުވޭ... އިރާދަކުރެއްވިއްޔާ މިދުވަސް ވެސް ހިނގައިދާނެ..." ރޯގާޖެހި ނޯށަށް އަރާފައިވާ އަޑަކުން ހޭޒަލް ބުނެލިއެވެ.\n"ދެން ދުވަހަކުވެސް ލިއަމްއާ..." ސާއިރާގެ ވާހަކަ ކުރިއަށް ގެންދިޔަ ހޭޒަލް ނުދިނެވެ.\n"އެ ނަން ނުކިޔާ... އަޅުގަނޑާ އެ ނަމާ އެއްވެސް ގުޅުމެއްނެތް... ސޮރީ މަންމާ... އަޅުގަނޑު އުޅޭ ގޮތުން މަންމަމެން ކަންބޮޑުވާކަން އެނގޭ، ކުޑަދުވަސްކޮޅަކު އަޅުގަނޑު އެކަނިވެލިޔަދީ... އޭގެ ފަހުގައި މަންމަމެން ބުނާ ބަސް އަހާނަން" ފެންތަށީގައި ދެއަތުން ހިފަހައްޓާލައިގެން އިސްޖެހިފައި އިނދެ ހޭޒަލް ބުންޏެވެ. ސާއިރާގެ ހިތުގައި ޖެހުނެވެ. އޯގާތެރިކަމާއެކު ހޭޒަލްގެ ބޮލުގައި ފިރުމާލިއެވެ.\n"މަންމަ ކަންބޮޑުވަނީ ދަރިފުޅު ހިތާމަކުރާތީ، ދެކުދީން ވަކިވީ ކީއްވެކަން ނޭނގޭތީ... ތި ނިންމުގެ ސަބަބުން ޒެއްލުއަށް ހިތްހަމަޖެހުމެއްނުލިބޭކަން އެނގޭ" ސާއިރާ ބުންޏެވެ. ހޭޒަލް އެއްވެސް އެއްޗެއް ނުބުންޏެވެ. ފެންފޮދެއް ބޯލައި ތަށި އަމިއްލައަށް ބަހައްޓަން އުޅުނެވެ. އެއާއެކު ސާއިރާ ފެންތަށީގައި ހިފައިފިއެވެ. ފުންނޭވާއެއްލުމާއެކު އޭނާ ތެދުވިއެވެ. ތަބަށް ހިފައިގެން ސާއިރާ ހިނގައިގަތީ ކޮޓަރިން ނުކުންނާށެވެ.\nގަޑިން ބާރަ ޖަހަނީއެވެ. ދާރިއަން އޮފީހުގައި އިނީ ގެއަށް ދާން ބޭނުންނުވެގެންނެވެ. މޭޒުމަތީގައި ހުރި ލެޕްޓޮޕް ހުޅުވާފައި ހުއްޓެއްކަމަކު އޭނާ މަސައްކަތެއް ނުކުރެއެވެ. އޭގެ ބަދަލުގައި އޭނާގެ ނަޒަރު ހުއްޓިފައި ހުރީ ފޯނަށެވެ. "ގެލެރީ"ގައި ހުރި ހޭޒަލްގެ ފޮޓޯތަކަށް އޭނާ ބެލިއެވެ. އެ ފޮޓޯގައިވި ހޭޒަލްއާ ދާރިއަން ވާހަކަދެއްކިއެވެ. ފޯނަށް ޖަވާބު ނުދެނީ ކީއްވެތޯ އޭނާ އެއްސެވެ. ފޭސްބުކްއާއި އިންސްޓާގްރާމްއިން ވެސް ހޭޒަލްގެ ޚަބަރެއް ވޭތޯ އޭނާ މަސައްކަތްކުރީމޭ ބުނެލިއެވެ. އަންގާވެސް ނުލާ ރަށުން ބޭރަށް ދިޔައީތޯ އެ ފޮޓޯއަށް ބަލަން އިނދެ ދާރިއަން އެއްސެވެ. ލިއަމްއާއެކުތޯ ދިޔައީ އަހާލުމާއެކު ދާރިއަން މޫނު ހަދާލިއެވެ.\n"ކާކާ ތި ވާހަކަދައްކަނީ؟" ކެބިންގެ ދޮރު ހުޅުވާލައިގެން ހުރި ސާރާ ބުންޏެވެ. ދާރިއަން ސިއްސައިގެން ދިޔަވަރުން ފޯނު ނުވެއްޓުނީ ކިރިޔާއެވެ. އަވަސް އަވަހަށް ފޯނު ޖީބަށް ލައި އޭނާގެ ސަމާލުކަން ސާރާއަށް ހުއްޓާލިއެވެ. އެގަޑީގައި އޮފީހަށް ސާރާ އައީ ކީއްކުރަންތޯ ދާރިއަން އެއްސެވެ.\n"ގެއަށް ނައިސްގެން ޔޯ މަމް ގުޅީ... ރިއާން ގޮވައިގެން އަންނައްޗޭ ބުނީ، އެހެންވެ ހިތަށް އެރީ މިކޮޅުގަ އިނދެދާނޭ... ބަލާލާފައޭ ދާނީ" ސާރާ އެތެރެއަށް ވަދެގެން އައިސް ދާރިއަންގެ މޭޒު ކުރިމަތީ ހުއްޓިލިއެވެ.\n"އަހަރެން ނުދާނަން" ދާރިއަން ބުންޏެވެ.\n"އަހަރެން ނުބުނަމެންނު ހިނގާށެކޭ... އެނީވޭސް... ހިއާ... މީ ރިއާންއަށް... ހެޕީ ބާތްޑޭ" ސާރާގެ އަތުގައި އޮތް ކަރުދާސް ކޮތަޅު ދާރިއަންއަށް ދިއްކޮށްލިއެވެ.\n"މީގަ ހިފައިފިއްޔާ އަހަރެން އިންތަނެއް މަންމަ ގާތުނުބުނެ މިތަނުން ހިނގައިދާނަންތަ؟" ދާރިއަން ގޮނޑި ތެދުވެލިއެވެ. ސާރާ ހިނިތުންވެލުމާއެކު ބޯޖަހާލިއެވެ.\n"އިހަށް މީގަ އޮތް އެއްޗެއް ބަލާބާ... ޕްލީޒް" ހިނިތުންވެލައިގެން ހުރެ ސާރާ ތިރީތުންފަތުގައި ދަތްއަޅާލިއެވެ. ކޮތަޅުގައި އޮތް އެއްޗެއް ދާރިއަންއަށް ކަމުދާނެކަމާމެދު ސާރާގެ ހިތް އަވަސްވެފައި ވެއެވެ.\nކަރުދާސް ކޮތަޅު ހުޅުވާލުމާއެކު އޭގައި އޮތް ފޮށި ދާރިއަންއަށް ފެނުނެވެ. އޭނާ މަޑުމަޑުން އެ ފޮށި ނެގިއެވެ. ކޮތަޅުގެ ތެރެއިން އެ ފޮށި ހާމަވަމުންދިޔަ ވަރަކަށް ދާރިއަންގެ މޫނުގައިވީ ހައިރާންކަން އިތުރުވިއެވެ.\n"ރީތި ދޯ... އިޓްސް ސޯ ޔުނީކް... އަސްލު ހަދިޔާ ބޮކްސްގެ ތެރޭގަ އިނގޭ" ސާރާއަށް ހީކުރެވުނީ ފޮށީގެ ރީތިކަން ފެނި ދާރިއަން އަޖައިބުވެފައި ހުރީ ކަމުގައެވެ. އޭނާ ސާރާއަށް ބަލާލާފައި އަތުގައި އޮތް ފޮށްޓަށް ދެތިން ފަހަރަށް ބަލާލިއެވެ.\n"ކޮންތާކުން މި ފޮށި ހޯދީ" ދާރިއަން ވަގުތުން ސުވާލުކުރިއެވެ.\n"އަހަންނަށް އެނގުނު ދާރިއަންއަށް ކަމުދާނެކަން..." ސާރާގެ ހިނިތުންވުން ފުޅާވިއެވެ. ނަމަވެސް ދާރިއަންގެ މޫނުން ފެންނަނީ ސީރިއަސްކަމެވެ.\n"ސާރާ!... މި ފޮށި ހޯދީ ކިހިނެއް؟" ދާރިއަން އަނެއްކާ ވެސް އެއްސެވެ.\n"އިޓްސް މައިން... ނައު އިޓްސް ޔޯސް... ތި ހިފައިގެން ނުހުރެ އެތެރޭގަ އޮތް އެއްޗެއް ބަލާބަލަ" ކެތްތެރިކަން ކުޑަގޮތަކަށް ސާރާ ބުންޏެވެ.\n"ނޯ... ނޯވޭ... ދިސް އިޒް ނޮޓް ޔޯސް..." ފޮށީގައި ކޮށްފައި ހުރި މަސައްކަތްތަކުގައި ކަނާތު އިނގިލިތައް ހިންގާލަމުން ދާރިއަން ބުންޏެވެ.\n"އަހަރެންނު މިދިނީ" ސާރާ ބުންޏެވެ.\n"މިބުނީނު މީ ސާރާގެ އެއްޗެއްނޫނޭ... ކިހިނެއް ކޮންތާކުން މި ހޯދައިގެން ތިއުޅެނީ" ދާރިއަންގެ އަޑުގައިވީ ހަރުކަށިކަން ސާރާ ޖެހިލުން ކުރުވިއެވެ.\n"އަހަރެން ތި ނެގީ ބޭކާރުވެފައި ހުރި އެއްޗެހިތަކެއްގެ ތެރެއިން" ސާރާ ބުންޏެވެ.\n"ނުވާނެ އެހެނެއް... މީ ބޭކާރު އެއްޗެއްނޫން، މީގެ އަގު ސާރާއަކަށް ނޭނގޭނެ" ދާރިއަން ބުންޏެވެ. ކުއްލިއަކަށް އޭނާގެ ޠަބީޢަތަށް ބަދަލުތަކެއް އަތުވެއްޖެކަން ސާރާއަށް ވެސް އެނގުނެވެ. ދާރިއަންގެ އަތުގައި އޮތް ފޮށްޓަށް އޭނާ ބަލާ ގޮތް ވެސް ތަފާތުކަން ސާރާއަށް އެނގުނެވެ. އެކަމަކު އެ ފޮށި ދާރިއަންއަށް އެހާ މުހިންމުވާންވީ ސަބަބެއް ސާރާއަކަށް ނުވިސްނުނެވެ.\n"ޖަސްޓް ލީވް އިޓް" ސާރާއަށް ބުނެވުނެވެ.\n"ނޯ... ނެވޭ..." ދާރިއަން ބުނެލީ އެ ފޮށްޓަށް ބަލަންހުރެއެވެ. ދެން އިސްއުފުލާލި ގޮތަށް އޭނާ ސާރާއާ ސުވާލުކުރީ އެ ފޮށި ނެގީ ކޮންތާކުންތޯއެވެ. ސާރާ ހިތްހަމަނުޖެހޭ ގޮތްވިއެވެ. ދާރިއަން ތަންކޮޅެއް ބާރަށް ބުނެލުމާއެކު ސާރާ އަވަސް އަވަހަށް އޭނާއަށް އެ ފޮށި ދިނީ ދާރިއަންގެ އެސިސްޓެންޓްކަން ބުނެލިއެވެ. އެހިނދު ދާރިއަން ދަތްކުނޑިވިކާލިއެވެ. އެވަގުތު ސާރާ ޝަކުވާކުރިއެވެ. ފޮށްޓަކާ ހެދި ދާރިއަންއަށް ހާދަވަރެކޭ ތިވަނީ ސާރާ ބުނެލިއެވެ. އެއާއެކު ދާރިއަން ހީވީ ހަމައިން ނެއްޓިހެންޏެވެ. ފޮށި ހުޅުވާލުމާއެކު އޭގަ ތެރޭގައި އޮތް އެއްޗެއް ބަލާލުމެއް ވެސް ނެތި ދާރިއަން އެއްލާލިއެވެ. އަދި ސާރާއަށް އަމުރުކުރީ އެތަނުން ނުކުތުމަށެވެ. ބުނާނޭ އެއްޗެއް ނޭނގިފައި ސާރާއަށް ހުރެވުނީއެވެ. ދެވަނަ ފަހަރަށް ދާރިއަން ހަޅޭލަވައިގަތެވެ.\n"ރިއާން... އިޓްސް ޖަސްޓް އަ ބޮކްސް" ސާރާއަށް ބުނެވުނެވެ. އަދި އޭނާ އައިސް އެ ފޮށިން ދާރިއަން އެއްލާލި ގަމީސް ތަޅުންމަތިން ނެގިއެވެ. ދެއަތުން އޭގައި ހިފަހައްޓާލައިގެން ހުރެ ދާރިއަންއަށް އޭނާ ބަލާލިއެވެ. އަތުގައި އޮތް ފޮށި ފިޔަވާ އެހެން އެއްވެސް އެއްޗެއް ދާރިއަން މުހިންމުނޫން ކަހަލައެވެ.\n"އިޓްސް މޯ ދެން އަ ބޮކްސް.... ޕްލީޒް ލީވް..." ދާރިއަން މޭޒުކައިރިން ދުރަށް ޖެހިލިއެވެ. އެތަނުން ސާރާ ގަދަކަމުން ނެރޭކަށް ވެސް ދާރިއަން ފަހަކަށް ނުޖެހޭނޭ ހީވެ ސާރާ އަވަސް އަވަހަށް ނުކުމެއްޖެއެވެ. އެއާއެކު ދާރިއަން އައިސް ކެބިންގެ ދޮރު ތަޅުލައިފިއެވެ.\nގޮނޑީގައި އިށީން ގޮތަށް މޭޒުމަތީ ހުޅުވާފައި ހުރި ލެޕްޓޮޕް ދާރިއަން ލައްޕާލިއެވެ. ދެން އޭނާ ނެގީ ސާރާ ގެނެއި ފޮށްޓެވެ. އޭނާއަށް އެ ފޮށި ޚާއްޞަވީ އެއީ ހޭޒަލްގެ މަސައްކަތަށްވީމައެވެ. އެކަމަކު އޭނާއަށް ހައިރާންކަން ލިބުނީ އެ ފޮށި އެ އޮފީހުގައި އޮތުމުންނެވެ. ހޭޒަލް އައިކަމެއް ވެސް އޭނާ ނުދެނަހުއްޓެވެ. ބަޔާންކުރަން ދަތި ހާސްކަމެއް ދާރިއަންގެ ނަފްސަށް ވެރިވަމުންދިޔައެވެ.\nޖެހިގެން އައި ދުވަހުގެ ހެނދުނު އޮފީހަށް އާދެވުމާއެކު ސާރާ އައީ ދާރިއަންގެ އެސިސްޓެންއާ ބައްދަލުކުރާށެވެ. އޭރު ދާރިއަންވީ ޒުކަންއާއެކު އޮފީސްކަމެއްގައި ހެނދުގެ ސަޔާއެކު އޮންނަ ބައްދަލުވުމަކަށް ގޮހެވެ. މޭޒުދޮށުގައި ތާރާ އިންތަން ފެނުމާއެކު ސާރާ ނިކަން އަވަހަށް ގޮވާލައިފިއެވެ. އަދި އޭނާއަށް ދިން ފޮށްޓާ ބެހޭ ގޮތުން ސާރާ ސުވާލުކުރިއެވެ. ތާރާ ބުނީ ކޮންމެވެސް އަންހެނަކު ގެނައި ފޮށްޓެއް ކަމަށެވެ. އެހެން އެއްޗެހި ހިފައިގެން އަންނާނީ ކޮންމެވެސް އޮފީހަކުންކަން ތާރާ ބުންޏެވެ. މީގެ ކުރީން އެ އަންހެންމީހާ ނުދެކޭކަމަށް ވެސް ތާރާ ބުންޏެވެ. ސާރާގެ މޫނު މިލައިގެން ދިޔަތަން ތާރާއަށް ވެސް ފެނުނެވެ.\n"ކޮން އޮފީހަކުންކަން އެނގޭނެތަ؟... ކިހިނެއްހުރީ އެ އަންހެންމީހާ... ޔަންގްތަ، ނޫނީ އޯލްޑްތަ؟" ސާރާ އެއްސެވެ.\n"ސޮރީ... ކޮންއޮފީހަކުންކަމެއް ނޭނގޭ... އޯލްޑެއްނޫން... ހޭއި... ކަމެއް ގޯސްވީތަ؟ ދާރިއަންއަށް ގިފްޓް ކަމުނުދިޔައީތަ؟" ތާރާ އަހާލިއެވެ.\n"އޭނާއަށް މުހިންމުވީ ބޮކްސް، އޭގެ އެތެރޭގައި އޮތް އެއްޗެއްނޫން... އަޅެބުނެބަލަ... ކިހިނެއްހުރި އަންހެނެއްތަ އެއީ؟" ސާރާ އެއްސެވެ.\n"އެހާ ރީތިމީހެއްނުނޭ... ދާރިއަން ހިތްކިޔާފާނެތީތަ ތިކަންބޮޑުވަނީ، ނުވާނެ އެކަމެއް... އެކަހަލަ އެއްވެސް ސިފައެއް އެމީހާގެ ނެތް" ތާރާ ހީނލިއެވެ. އެ ފޮށްޓަކީ އަންހެނަކު ގެނައި ފޮށްޓެއްކަން އެނގުމުން ސާރާގެ ހިތަށް އުނދަގޫވިއެވެ. އެއީ ކާކުކަން ތާރާއަށް ބުނެދޭން ނޭނގުމުން އިތުރަށް ވާހަކަދައްކާކަށް ސާރާ ނީނެވެ.


EC Shareef Isthiufaa Dhehvanee - Vaguthu\nއީސީ ޝަރީފް އިސްތިއުފާ ދެއްވަނީ\nއިލެކްޝަންސް ކޮމިޝަންގެ ރައީސް ޝަރީފް – ފޮޓޯ: އީސީ\nއިލެކްޝަންސް ކޮމިޝަންގެ މެމްބަރުކަމުން އިސްތިއުފާ ދެއްވުމަށް ނިންމާފައިވާ ކަމަށް އެ ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެއެވެ.\nމިކަމާއި ގުޅޭގޮތުން ޝަރީފް އާއި ހަވާލާދީ ޕީއެސްއެމް ނިއުސްގައި ބުނެފައިވަނީ، އެ ނޫހުގެ "އެކްސްކްލޫސިވް" އަށް އޭނާ ދެއްވި އިންޓަވިއު އެއްގައި، އީސީ މެމްބަރު ކަމުގެ މަޤާމުން އިސްތިއުފާ ދެއްވުމަށް ނިންމަވާފައިވާކަން ހާމަކުރެއްވި ކަމަށެވެ. އެގޮތުން އީސީގެ މެމްބަރު ކަމުން ޝަރީފް އިސްތިއުފާ ދެއްވާނީ އަންނަ އަހަރުގެ ތެރޭގައި ކަމަށް އެ ނޫހުގައި ބުނެފައި ވެއެވެ.\nޝަރީފް އާއި ހަވާލާދީ ޕީއެސްއެމް ނިއުސްގައި ބުނެފައިވަނީ، އީސީގެ މެމްބަރުކަމުގައި ހޭދަ ކުރި ދުވަސްތަކުގައި އޭނާއަށް ގިނަ ގޮންޖެހުންތަކާއި ކުރިމަތިވެވަޑައިގަތް ކަމަށެވެ. އަދި މަޤާމުން އިސްތިއުފާ ދެއްވަން ނިންމަވާފައި ވަނީ މިނިވަން މުވައްސަސާއެއްގެ މެމްބަރު ކަމުގައި ހުންނަވައިގެން ސިޔާސީ ހަރަކާތްތަކުގައި ބައިވެރިވެވަޑައި ނުގަނެވޭތީ ކަމަށް ވެސް އެނޫހުގައި ޝަރީފް ވިދާޅުވިއެވެ. ޝަރީފް ވިދާޅުވިގޮތުގައި އަންނަ އަހަރުގައި އޮންނަ ލޯކަލް ކައުންސިލް އިންތިޚާބަށް މިހާރު އިލެކްޝަންސް ކޮމިޝަން ތައްޔާރުވަމުންދާއިރު، އެ އިންތިޚާބަށް މަޤާމު ހުސްކުރުމުގެ ބަދަލުގައި، އޭނާ އިސްތިއުފާ ދެއްވާނީ އެ އިންތިޚާބު ފުރިހަމަ ކޮށްފައި ކަމަށެވެ.\n"މިހާރު ކައުންސިލް އިންތިޚާބަށް ތައްޔާރުވަމުން މިއަންނަނީ. އިންތިޚާބަށް ތައްޔާރުވާއިރު މަޤާމު ހުސްކުރުމުގެ ބަދަލުގައި އިންތިޚާބު ފުރިހަމަކޮށްފައި ދިއުމުގެ ވިސްނުން ގެންގުޅެނީ." ޝަރީފް އާއި ހަވާލާދީ ޕީއެސްއެމް ނިއުސްގައި ބުނެފައި ވެއެވެ.\nޝަރީފްސް އިލެކްޝަންސް ކޮމިޝަންގެ ރައީސް ކަމަށް އައްޔަން ކުރެވުނީ ކުރީގެ ރައީސް އަބްދުﷲ ޔާމީންގެ ވެރިކަމުގައެވެ. އޭރު އޭނާއަކީ ޔާމީން އާއި ވަރަށް އަރިސް ބޭފުޅެއް ނަމަވެސް، އެންމެ ފަހުން ބޭއްވި ރިޔާސީ އިންތިޚާބަށްފަހު ދެބޭފުޅުންގެ މެދުގައި ވަނީ ޚިޔާލުތަފާތުވުންތައް އުފެދިފައެވެ.\nޝަރީފް ވަނީ އީސީގެ ރައީސް ކަމުގެ އިތުރުން މީގެ ކުރިން ރައްޔިތުންގެ މަޖިލީހުގެ ތިމަރަފުށީ ދާއިރާގެ މެމްބަރުކަމާއި ފެނަކަ ކޯޕަރޭޝަންގެ މެނޭޖިންގ ޑިރެކްޓަރގެ މަޤާމުވެސް އަދާކުރައްވާފައެވެ.\nރިޔާސީ އިންތިހާބު ނިމިއްޖެ، ކައުންސިލް އިންތިހާބަށް ތައްޔާރުވޭ - އީސީ ޝަރީފް\nއިންތިޚާބުތަކާއި ބެހޭ ގޮތުން އީސީ ޝަރީފުގެ ޚިޔާލެއް\nމެއި 16, 2019 21:01\nޝަރީފްގެ އެއްވެސް އިހްލާސްތެރިކަމެއް ހުރިނަމަ ވަގުތުން އިސްތިއުފާ ދިނީސް ސަބަބަކީ މިހާރުވެސް ވިސްނުމުގައި ހުރީ ސިޔާސީދާއިރާއިން ޕާޓީ އަކާ ގުޅުން ވީމާ ލޯކަލް ކައުންސިލް އިންތިހާބު މީނާހުރެގެން މިނިވަން ނުވާނެތީ......\nވިލުފުށީ ގެދޮރުބެހި އިރު އޮޅުވާލި އަތޮޅުވެރިޔާ ޝަރީފް...\nމެއި 17, 2019 02:00\nއަޅުގަނޑު ހެކިވަން ވިލުފުށީ ގެދޮރު ބެހިއިރު ހަބީބުއާ ގުޅިގެން އޮޅުވާލިކަން މަށަށްވެސް3ގެ ދިން\nމެއި 16, 2019 21:04\nއަނެއްހެން މިހާރު އިސްތިޢުފާ ދިނުމަކުން މައްސަލައެއްނެތްތާ.. ވާވަރަށް ބަނޑު އަޅާލެވިއްޖެނު ދޯ..؟؟\nޝަރީފްގެ އިހްލާސްތެރިކަމެއް ހުރިނަމަ ވަގުތުން އިސްތިއުފާ ދޭންވީ...ސަބަބަކީ ޝަރީފް ނިންމައިގެން ތިހުރީ ޕާޓީ އަކާ ގުޅި ސިޔާސީ ގޮތުން ހަރަކާތް ތެރިވާން ވީމާ ކިހިނެއްތޯ ލޯކަލްކައުންސިލް އިންތިހާބް މިނިވަންވާނީ...\nވިލުފުށީ ގެތަށް ނާއިންސާފުން ބެހި އަތޮޅުވެރިޔާ ޝަރީފް.....\nމެއި 16, 2019 21:18\nތަލައަކަސް ހަޤީޤަތުގައި ވަރަށް ބޯ ރަގަޅު! ތިމާގެ މައްޗަށް ހުރިހައި ދިމާލަކުން އަމާންވީމާ ލިބިފައިހުރި ޑޮލަރުތަކާއެކު ހަމަޖެހިލައިގެން ދިމާކަށް ދެވޭނީ ތިހެން ހެދީމާ! އަދި އިތުރު5އަހަރު ހުންނަން ދިމާކުރިއްޔާ ފަހަރުގައި ދެން އަންނަ ބަޔަކު ކަލޭގެ ހަވަރަށްދޭންވެސް އުޅެފާނެ!\nމެއި 16, 2019 21:29\nދުނިޔޭގައި އުމުރުން ބާކީއޮތްބައިގައި އުޅެވޭނެހާ ފައިސާ ހުންނާނީ ޖަމާވެފަ. އިސްތިއުފާދޭނީ ހުރިހާ އިންތިހާބަކުންވެސް ލިބެން އޮތް އެއްޗެއް އަތުލާފަ.\nމެއި 16, 2019 22:50\nލޯކަލް ކައުންސިލް އިންތިހާބު ނިންމާދިނީމާ ދެން ދުވަހަކުވެސް ދުނިޔޭއުޅެން މަސައްކަތެއް ކުރާކައްނުޖެހޭނެ ދޯ؟؟\nމެއި 16, 2019 23:08\nއެދުވަހާ ޖެހެންދެން ކަލޭ ތިތާގަ ބަހަށްޓައިގެންނު އިސްތިއުފާން ދޭން ކަލެއަށް ހުރެވޭނި! އޭގެ އާ މަޖިލިސް ހުވާކުރުމާއެކު އޭގެ ކުރިން ކަލޭ ލުހެލާ އެއްލާލާނެ ތިތަނުން. ދެންޖެހޭނި ކުކުޅު ފޫކޮޅަށް ތިމަރައަޅަން އުޅެން.\nމެއި 17, 2019 00:04\nމީތަމްސީލެއް ކުޅޭ ފަހަތުގަ އޮންނާނެ ކޮންމެވެސް ވައްކަމެއް މުޅިންމަކަރާ ހީލަތުން ހުރިހާކަމެއް ކުރަނީ އެނޫން އެއްކަމެއްވެސް ނުކުރާނެ ތީ އީސީޝަރީފެއްނު ވޯޓުން ބޮޑުވައްކަން ކޮށްގެން އެކައުންޓު ފުރާ ލަންކާގައި ފޮރުވި ބޮޑުވަގު ލަދެއް ހަޔާތެއް ނެތް ނުބައި ނުލަފާ މީހެއް ސަހަލުގޮތަކަން ނުދާނެ މީނަގެ ތަމްސީލުތަކެއް ހެހެހޭ\nމެއި 17, 2019 01:27\nއާ ކޮންޓްރެކްޓް ހަދާފައޮތީ ތިން އިންތިހާބައް ވިއްޔަ ދެން އިތުރައް ހުރުމުގެ ފުރުސަތެއް ނޯންނާނެ ވިއްޔަ ހުންނަން ބޭނުންވިޔަސް ބޭރުކުރާނެކަން އެގޭވިއްޔަ އެވެރިންނަށް އެގޭވިއްޔަ މަމެންގެ ގޮތް\nމެއި 17, 2019 01:53\nޝަރީފް އަދިވެސް ކަލޭ އޮޅުވާލި އޮޅުވާލުމުގެ މަތިން ހަނދާން ނުނެތޭ. ރިޔަާސީ އިންތިޚާބް އެއްކޮށް ބަޔަކަށް ހިބަކޮށް ދީފަ. އެތައް މިލިއަން ޑޮލަރެއް ލިބުނީމާ މުއްސަނދި ވީނުން. ކަލޭ ދޫކުރާ ގޮތަކަށްނޫން އަހަރެމެންގެ ވިސްނުން ހުރީ. ކަލޭ އިސްތިއުފާ ދޭނެކަން މާކުރިންވެސް އެނގިފައޮތީ.\nމެއި 17, 2019 02:04\nމެއި 17, 2019 03:23\nމީނާ ޖަރީމާ ނުހިންގަނީ ކޮންތާކު މަޖީދިއްޔާ ސްކޫލްގައި ހުރި އިރުވެސް އެހާކޮރަޕްޓް އަދި ވެސް މިހެން ކިތަންމެ ކަމެއް.\nމެއި 17, 2019 03:45\nމެއި 17, 2019 09:12\nކުރިޔަށް 60 އަހަރު ދިރިހުއްޓަސް އަތުންފައިން މަސައްކަތެްނުކުރިޔަސް ދުނިޔޭގައި އުފަލުގައި އުޅެވޭހާ ފައިސާ ހުންނާނީ ލިބިފަ! ދެން ކޮންކަމަކާ ހަސްވަންވީ؟\nމެއި 17, 2019 17:20\nމެއި 17, 2019 19:05